+------------------------------------------------------------------+---+
| []                                                               |   |
+------------------------------------------------------------------+---+
|                                                                  |   |
+------------------------------------------------------------------+---+
| บริษัท ชิน คอร์ปอเรชั่น จำกัด (มหาชน)                                   |   |
|                                                                  |   |
| Shin Corporation Public Company Limited                          |   |
|                                                                  |   |
| เอกสารแนบ 1                                                      |   |
|                                                                  |   |
| การประกอบธุรกิจสายธุรกิจสื่อสารโทรคมนาคมไร้สาย                          |   |
+------------------------------------------------------------------+---+

การประกอบธุรกิจสายธุรกิจสื่อสารโทรคมนาคมไร้สาย

ในปี 2554 รายได้ของเอไอเอส สามารถแบ่งได้เป็น 2 ประเภทหลักๆ ได้แก่

  (1) รายได้จากการให้บริการ: โดยมี เอไอเอส และ ดีพีซี เป็นผู้ให้บริการ
  ประกอบด้วยรายได้จากการให้บริการลูกค้าระบบชำระรายเดือน (Postpaid subscription
  service) บริการสำหรับลูกค้าระบบเติมเงิน (Prepaid subscription service)
  บริการสื่อสารด้วยข้อมูล (Non-voice service) บริการสำหรับลูกค้านิติบุคคล (Corporate
  Business Service) บริการความสัมพันธ์กับลูกค้า (Customer Relation Management)
  และรายได้จากการบันทึกค่าเชื่อมโยงโครงข่าย (IC)
  โดยรายได้จากการให้บริการดังกล่าวคิดเป็นสัดส่วนประมาณร้อยละ 90 ของรายได้รวม

  (2) รายได้จากการขาย: คือ รายได้จากการจำหน่ายเครื่องโทรศัพท์เคลื่อนที่ ซิมการ์ด
  และอุปกรณ์ต่างๆ ที่เกี่ยวข้อง โดยรายได้ในส่วนนี้คิดเป็นสัดส่วนประมาณร้อยละ 10
  ของรายได้รวม

1. ลักษณะผลิตภัณฑ์หรือบริการ

ผลิตภัณฑ์และบริการหลักที่เอไอเอสให้แก่ลูกค้าคือบริการโทรศัพท์เคลื่อนที่ทั้งในระบบเติมเงินและระบบชำระค่าบริการรายเดือน
โดยมีสัดส่วนลูกค้าระบบเติมเงินร้อยละ 90 ของฐานลูกค้าทั้งหมด
และมีสัดส่วนลูกค้าในระบบชำระค่าบริการรายเดือนร้อยละ 10
ในขณะที่สัดส่วนรายได้หลักมาจากลูกค้าระบบเติมเงินร้อยละ 68
และจากลูกค้าในระบบชำระค่าบริการรายเดือนอีกร้อยละ 25

+---------------------------+------------------------------------------+
|   สัดส่วนลูกค้า ณ สิ้นปี 2554    |   ณ สิ้นปี 2554 เอไอเอสให้บริการลูกค้าทั่วประเทศ  |
|                           |   33.5 ล้านราย                            |
| []                        |                                          |
|                           |   ------------                           |
|                           | ----- ----------- ---------------------- |
|                           |                                          |
|                           |         จำนวนลูกค้า   รายได้ต่อเลขหมายต่อเดือน |
|                           |                                          |
|                           |           (ล้านคน)     (บาท) รวม Net IC * |
|                           |                                          |
|                           |   ลูกค้าระบบเติมเงิน    30.2        209      |
|                           |                                          |
|                           |   ลูกค้าระบบรายเดือน   3.3         649      |
|                           |                                          |
|                           |   รวม               33.5        252      |
|                           |   ------------                           |
|                           | ----- ----------- ---------------------- |
|                           |                                          |
|                           | * ข้อมูล ณ ไตรมาส 4/2554                   |
|                           |                                          |
|                           | สัดส่วนรายได้ร้อยละ 68 จากลูกค้าระบบเติมเงิน     |
|                           |                                          |
|                           |   ---------------------- --------------  |
|                           |                          สัดส่วนรายได้      |
|                           |                          (ร้อยละ)         |
|                           |                                          |
|                           |   ลูกค้าระบบเติมเงิน         68              |
|                           |                                          |
|                           |   ลูกค้าระบบรายเดือน        25              |
|                           |                                          |
|                           |   อื่นๆ                    7               |
|                           |                                          |
|                           |   รวม                    100.0           |
|                           |   ---------------------- --------------  |
+---------------------------+------------------------------------------+

เอไอเอสเข้าใจในความต้องการที่แตกต่างกันของลูกค้าแต่ละกลุ่ม
จึงออกแบบแบรนด์สินค้าที่หลากหลายเพื่อตอบโจทย์ผู้ใช้งาน ดังนี้

  1) เอไอเอส จีเอสเอ็ม แอดวานซ์ สำหรับคนทำงาน (White Collar)

  2) เอไอเอส จีเอสเอ็ม 1800 สำหรับลูกค้าที่ต้องการใช้บริการแบบพื้นฐาน

  3) เอไอเอส วัน-ทู-คอล! สำหรับลูกค้าวัยรุ่น

  4) สวัสดี สำหรับผู้ใช้งานน้อย

เอไอเอสดำเนินธุรกิจภายใต้แนวคิดระบบนิเวศน์แห่งโลกการสื่อสาร (Ecosystem)
เพื่อตอบสนองเทคโนโลยีที่เปลี่ยนแปลงไป
ด้วยโครงข่ายคุณภาพของเอไอเอสหลอมรวมกับส่วนประกอบที่สำคัญ ได้แก่ ผู้ผลิตอุปกรณ์
ผู้ผลิตคอนเทนต์ ผู้พัฒนาโซลูชั่นส์ พันธมิตรทางธุรกิจจากหลากหลายอุตสาหกรรม
รวมไปถึงการให้ความช่วยเหลือลูกค้า
นอกจากนี้ในปัจจุบันพฤติกรรมผู้บริโภคที่นิยมใช้งานโทรศัพท์เคลื่อนที่เข้าสู่โลกออนไลน์มากขึ้น
เอไอเอสเตรียมพร้อมรับการเปลี่ยนแปลงด้วยการส่งมอบคุณภาพในทุกมิติการให้บริการ (Quality
DNAs) ทั้งด้านอุปกรณ์สื่อสาร โครงข่าย
แอพพลิเคชั่นและบริการลูกค้าเพื่อให้ลูกค้าได้รับบริการที่มีคุณภาพและตอบโจทย์ทุกไลฟ์สไตล์การใช้ชีวิตโดยเฉพาะอย่างยิ่งผู้ที่ต้องการติดต่อสื่อสารผ่านทางโลกอินเทอร์เน็ต

เอไอเอส จีเอสเอ็ม แอดวานซ์

เอไอเอส จีเอสเอ็ม แอดวานซ์ มุ่งตอบสนองความต้องการ คนทำงาน นักธุรกิจ
เจ้าของกิจการที่มีความคิดทันสมัยและ ชื่นชอบเทคโนโลยี
และได้ขยายตลาดไปสู่กลุ่มลูกค้าที่มีอายุน้อยลงในวัยเริ่มทำงาน

เลือกสิ่งที่ใช่ ใช้ชีวิตที่ชอบ

เอไอเอส จีเอสเอ็ม แอดวานซ์ ให้บริการภายใต้แนวคิด “GSM Smart Life” (เลือกสิ่งที่ใช่
ใช้ชีวิตที่ชอบ) ให้ลูกค้ามีอิสระในการออกแบบโปรโมชั่นด้วยตนเอง
พร้อมทั้งนำเสนอบริการนวัตกรรมใหม่อย่างต่อเนื่องเพื่อตอบทุกไลฟ์สไตล์การใช้ชีวิต เช่น บริการ
3G และ EDGE+ บนเครือข่าย Mobile Internet ที่ใหญ่ที่สุด
ซึ่งให้ลูกค้าสามารถใช้งานอินเทอร์เน็ตและโทรได้ต่อเนื่องทั่วไทย
อีกทั้งยังสามารถรับสายได้ขณะใช้งานอินเทอร์เน็ต

ในปีนี้ เอไอเอส จีเอสเอ็ม แอดวานซ์
ให้ความสำคัญกับการนำเสนอหลากหลายบริการรูปแบบใหม่เพื่อตอบรับความต้องการของตลาดที่เปลี่ยนแปลงไป
โดยเฉพาะในด้านการใช้งาน Mobile Internet
เพื่อตอบสนองพฤติกรรมผู้บริโภคที่ต้องการติดต่อสื่อสารในทุกที่ทุกเวลาผ่านทางโลกสังคมออนไลน์
อีเมล์ การดาวน์โหลดข้อมูล

โปรแกรม AIS Opera Mini
พัฒนาเพื่อให้ความสะดวกแก่ลูกค้าเอไอเอสที่ชอบสังคมออนไลน์สามารถใช้งานผ่านมือถือทุกรุ่นด้วย 5
แพ็กเสริมตามสังคมออนไลน์ที่ลูกค้าชื่นชอบ

บริการ Smart iPostcard สำหรับลูกค้าที่ชื่นชอบการส่งโปสการ์ดให้สามารถสร้าง ออกแบบ
พร้อมทั้งส่งโปสการ์ดผ่านมือถือด้วยตนเองได้อย่างรวดเร็ว

แพ็กเกจของเอไอเอส จีเอสเอ็ม แอดวานซ์

GSM smart Mix & Match โปรโมชั่นที่ได้รับการตอบรับมากที่สุดของบริการระบบรายเดือนในไทย
โดยให้ลูกค้าออกแบบได้เองตามรูปแบบการใช้ชีวิต สามารถเลือกผสมได้มากกว่า 50 แบบ
และลูกค้าสามารถเลือกสิ่งที่ดีที่สุดสำหรับตัวเองได้ ซึ่งประกอบด้วย

-   Smart basic
    แพ็กเริ่มต้นที่ให้ลูกค้าเลือกอัตราค่าโทรตามปริมาณความต้องการใช้งานอย่างง่ายๆ
    ในอัตราเดียวทุกเครือข่ายตลอด 24 ชั่วโมง พร้อมรับค่าโทรเพิ่มอีกร้อยละ 20 ใน 3
    เดือนแรกสำหรับลูกค้าเปิดเลขหมายใหม่ ด้วยค่าบริการรายเดือนเริ่มต้นที่ 200 บาท โทรได้
    200 นาที และคุ้มค่ามากขึ้นกับแพ็กสูงสุด 1,500 บาท ให้โทรได้ถึง 1,600 นาที
    พร้อมสิทธิเซเรเนด โกลด์

-   Smart topping
    แพ็กเสริมที่หลากหลายให้เลือกใช้ตามพฤติกรรมการใช้งานของลูกค้าทั้งด้านเสียงและข้อมูล
    รวมถึงใช้งานในต่างประเทศดังนี้

แพ็กเสริมด้านเสียง

-   คุยฟรีข้ามวันข้ามคืน – โทรในเครือข่ายเอไอเอสไม่จำกัด ช่วงเวลา 4 ทุ่ม – 5 โมงเย็น
    (249 บาทต่อเดือน)

-   คุยทุกเครือข่าย – โทรได้ทุกเครือข่ายจำนวน 100 นาที (100 บาทต่อเดือน)

-   คุยฟรีกลางวัน – โทรไม่จำกัดในเครือข่ายเอไอเอส ช่วงเวลา ตี 5 - 5 โมงเย็น (199
    บาทต่อเดือน)

-   คุยฟรีกลางคืน – โทรไม่จำกัดในเครือข่ายเอไอเอส ช่วงเวลา 4 ทุ่ม - 8 โมงเช้า (100
    บาทต่อเดือน)

-   คุยฟรีวีกเอนด์ – โทรไม่จำกัดในเครือข่ายเอไอเอส ช่วงเสาร์ – อาทิตย์ ตลอด 24 ชั่วโมง
    (100 บาทต่อเดือน)

-   คนมีรัก คุยฟรี 20 ชั่วโมง – โทรไม่จำกัด 1
    เบอร์คนพิเศษในเครือข่ายเอไอเอสในช่วงเวลา 4 ทุ่ม - 6 โมงเย็น (150 บาทต่อเดือน)

-   คนมีรัก 25 สตางต์ – โทร 1 เบอร์คนพิเศษในเครือข่ายเอไอเอส ด้วยอัตราพิเศษเพียง 25
    สตางค์ต่อนาทีตลอด 24 ชั่วโมง (150 บาทต่อเดือน)

-   แก็งค์ – โทร 3 เบอร์คนพิเศษในเครือข่ายเอไอเอส ด้วยอัตราพิเศษ 50
    สตางค์ต่อนาทีในช่วงเวลา 4 ทุ่ม - 6 โมงเย็น (100 บาทต่อเดือน)

แพ็กเสริมด้านข้อมูล

สำหรับลูกค้าที่มีความต้องการใช้งานด้านข้อมูลต่างๆ ประกอบด้วย ลูกค้าที่ใช้สมาร์ทโฟนเพื่อแชท
อีเมล์ เชื่อมต่ออินเทอร์เน็ตเข้าสู่โลกออนไลน์ ดาวน์โหลดข้อมูล เอ็นเตอร์เทนเมนต์ สังคมออนไลน์
รวมถึงลูกค้าที่ใช้งานแอร์การ์ด และใช้งานด้านข้อมูลในระดับพื้นฐาน เช่น SMS หรือ MMS เป็นต้น

-   SMS/MMS/EGDE⁺ ค่าบริการเริ่มต้นเพียง 50 บาท สามารถส่ง SMS ได้ 50 ข้อความ หรือ
    MMS ได้ 12 ข้อความต่อเดือน หรือ EGDE⁺ 6 ชั่วโมงต่อเดือน

-   Blackberry ค่าบริการเริ่มต้นเพียง 300 บาท สามารถใช้งาน Blackberry Chat คู่กับ
    Facebook หรือ คู่กับ E-mail หรือ คู่กับการโทรด้วยเหมาจ่ายขั้นต่ำเพียง 300
    บาทต่อเดือน หรือคู่กับ 3G/WiFi/EDGE⁺ ได้ไม่จำกัด ด้วยเหมาจ่าย 799 บาทต่อเดือน

-   Social Plus Net by AIS Opera Mini ค่าบริการเพียง 129 บาทต่อเดือน
    ให้ลูกค้าสามารถใช้งานสังคมออนไลน์ได้ไม่จำกัด ประกอบด้วย Facebook Twitter hi5
    และ Myspace พร้อม 3G/EDGE/GPRS ฟรีจำนวน 5 ชม. หรือ 25 MB

-   3G/WiFi/EDGE⁺ –
    ให้ลูกค้าที่ชอบใช้งานอินเทอร์เน็ตไม่ต้องกังวลกับค่าใช้จ่ายด้วยค่าบริการเริ่มต้นเพียง 99 บาท
    สามารถใช้ 3G และ EDGE⁺ ได้รวม 75MB และคุ~~้~~มค่ากับการใช้งาน
    3G/WiFi/EDGE⁺ ได้ไม่จำกัดเพียง 799 บาท

  แพ็กเกจหลักสำหรับลูกค้าที่ใช้บริการข้อมูล

-   Smart Phone package
    สำหรับลูกค้าสมาร์ทโฟนที่ใช้งานทั้งโทรและอินเทอร์เน็ตให้สามารถควบคุมค่าใช้จ่าย
    ด้วยค่าบริการเริ่มต้นเพียง 399 บาท โทรทุกเครือข่าย 200 นาทีพร้อมใช้งาน 3G และ
    EDGE⁺ ได้รวม 250 MB

-   GSM BlackBerry Package – แพ็กเกจสำหรับคนรุ่นใหม่ที่ชอบแชทให้สามารถใช้บริการ
    Blackberry แชทและอินเทอร์เน็ตได้ไม่จำกัด ด้วยค่าบริการเพียง 799
    บาทพร้อมค่าโทรอัตราเดียวนาทีละ 1.25 บาททุกเครือข่าย

-   GSM iPhone Package – สำหรับผู้ที่ใช้งาน iPhone ออนไลน์เอ็นเตอร์เทนเมนต์ เช่น
    ดาวน์โหลดเกมส์ เพลง แอพพลิเคชั่นใหม่ๆ ด้วยค่าบริการเริ่มต้นเพียง 275 บาท โทรได้
    150 นาที พร้อม 3G/EDGE/GPRS 150 MB หรือใช้ไม่จำกัดแบบสุดคุ้มกับ
    3G/EDGE/GPRS/WiFi ค่าบริการเพียง 899 บาท โทรได้ 500 นาที

-   GSM NET SIM –
    ซิมสำหรับชาวออนไลน์ที่สามารถเชื่อมต่อโลกออนไลน์ผ่านโทรศัพท์มือถือกับแพ็กเกจ 2 รูปแบบ
    ทั้งคิดตามระยะเวลาการใช้งานและคิดตามปริมาณการใช้งาน ด้วยค่าบริการเริ่มต้นเพียง 149
    บาท ใช้งาน 3Gและ EDGE⁺ ได้ 50 ชั่วโมงหรือ 150 MB

จีเอสเอ็ม 1800

จีเอสเอ็ม 1800 มีกลุ่มเป้าหมายหลักคือ ผู้ที่ใช้บริการแบบพื้นฐานเน้นการโทรออกและรับสาย
(Basic Phone) ด้วยราคาที่ย่อมเยา

แพ็กเกจสำหรับลูกค้าใหม่

-   คุยครึ่งชั่วโมง 99 สตางค์ – ให้ลูกค้าสามารถโทรในเครือข่ายได้นานถึงครึ่งชั่วโมงเพียง 99
    สตางค์

-   คุยนาทีละ 99 สตางค์ – ให้ลูกค้าสามารถโทรทุกเครือข่ายในราคาพิเศษเพียงนาทีละ 99
    สตางค์

-   แพ็กสุดคุ้ม 125 บาท –ให้ลูกค้าสามารถโทรไม่จำกัดในเครือข่ายช่วงเวลา ตี 5 – 5โมงเย็น

-   แพ็กสุดคุ้ม 249 บาท –ให้ลูกค้าสามารถโทรไม่จำกัดในเครือข่ายช่วงเวลา 4 ทุ่ม –
    6โมงเย็น

แพ็กเกจสำหรับลูกค้าปัจจุบัน

แพ็กเริ่มต้น GSM 1800 (Basic)
แพ็กเกจสำหรับลูกค้าปัจจุบันที่ให้ความสะดวกสบายด้วยค่าโทรอัตราเดียว 1
บาทต่อนาทีทั้งในและนอกเครือข่าย พร้อมทั้ง 4 ทางเลือกค่าบริการเริ่มต้นที่ 150 บาท 150 นาที
และสูงสุดที่ 800 บาท 800 นาที

แพ็กเสริมสำหรับลูกค้าใหม่และปัจจุบัน

แพ็กเสริมด้านเสียง – สามารถเลือกได้ตามความต้องการ โทรไม่จำกัดในช่วงเวลาหรือกับ 1
เบอร์พิเศษ ประกอบด้วย โทรฟรีในเครือข่ายช่วงเวลา ตี 5 – 5 โมงเย็น หรือ 4 ทุ่ม – 10
โมงเช้า หรือ 1 เบอร์พิเศษช่วง 3 ทุ่ม – 6 โมงเย็น กับค่าบริการ รายเดือนแพ็กเสริมละ 99
บาท

แพ็กเสริมด้านข้อมูล – สำหรับลูกค้าที่ชอบใช้งานอินเทอร์เน็ตด้วยค่าบริการเริ่มต้นเพียง 99 บาท
สามารถใช้ EDGE/GPRS ได้ 30MB

เอไอเอส วัน-ทู-คอล!

เอไอเอส วัน-ทู-คอล! มีกลุ่มเป้าหมายหลักเป็นวัยรุ่นและคนรุ่นใหม่ มีสไตล์เป็นของตัวเอง ทันสมัย
กล้าคิด กล้าทำ กล้าแสดงออก และได้ขยายตลาดไปสู่กลุ่มพรีทีน (Preteen)
ซึ่งเป็นกลุ่มเด็กประถมและมัธยมต้นที่เริ่มใช้งานมือถือ

แนวคิดของเอไอเอส วัน-ทู-คอล!

เอไอเอสมุ่งเน้นสร้างความแข็งแกร่งของแบรนด์ เอไอเอส วัน-ทู-คอล!
ด้วยการสร้างภาพลักษณ์ภายใต้แนวความคิด “อิสระ” (Freedom)
ที่สนับสนุนเยาวชนให้กล้าคิดกล้าฝันและกล้าลงมือทำฝันให้เป็นจริงผ่านทางกิจกรรมต่างๆ ในปี 2554
ที่ผ่านมาเอไอเอสพัฒนาสินค้าและบริการเพื่อตอบสนองความต้องการของลูกค้า ดังนี้

“Give 2 Gang”

บริการใหม่ที่พัฒนาในปี 2554
ซึ่งเป็นครั้งแรกในระบบแบบเติมเงินของประเทศไทยที่ให้ลูกค้าสามารถดูแลการใช้งานของคนใกล้ชิดอย่างต่อเนื่องได้ถึง
5 เลขหมายด้วยบริการเช็คยอด โอนเงิน โอนวัน อัติโนมัติของเพื่อนร่วมแก็งค์
ให้ลูกค้าใช้บริการของเราได้อย่างต่อเนื่อง

“วัน-ทู-คอล! แบรนด์เอจ อวอร์ด”

สนับสนุนให้เยาวชนมีความคิดสร้างสรรค์และพัฒนาตัวเองสู่การเป็นเจ้าของกิจการ
รวมถึงช่วยพัฒนาสินค้าในท้องถิ่นภายใต้โครงการ “วัน-ทู-คอล! แบรนด์เอจ อวอร์ด”
ซึ่งได้จัดต่อเนื่องเป็นปีที่ 5

“วัน-ทู-คอล! สปอร์ต 2”

เอไอเอส วัน-ทู-คอล! ยังคงทำกิจกรรมส่งเสริมการขายเพื่อตอบแทนลูกค้า
การนำเสนอแคมเปญชิงโชคใหญ่ซึ่งจัดต่อเนื่องเป็นปีที่สอง ภายใต้ชื่อ “วัน-ทู-คอล! สปอร์ต 2”
ให้สิทธิ์เป็นเจ้าของรถยนต์ฮอนด้า บรีโอ เมื่อเติมเงินทุก 50 บาท เป็นจำนวน 10 คัน

โปรโมชั่นค่าโทรของเอไอเอส วัน-ทู-คอล!

เอไอเอส วัน-ทู-คอล! ได้นำเสนอโปรแกรมค่าบริการตามกลุ่มลูกค้า (Segmentation)
ซึ่งมีทั้งแพ็กหลักและแพ็กเสริม ทั้งด้านบริการเสียงและบริการข้อมูล
เพื่อตอบโจทย์พฤติกรรมการใช้งานของลูกค้าแต่ละกลุ่ม ดังนี้

ตอบโจทย์ทุกพฤติกรรมการโทรของลูกค้า

ออกแบบหลากหลายโปรโมชั่นค่าโทรแตกต่างตามลักษณะชีวิตประจำวันของผู้ใช้งานแต่ละคน
ไม่ว่าจะโทรน้อย โทรมาก โทรในเครือข่าย โทรนอกเครือข่าย หรือโทรเฉพาะในกลุ่ม
โดยลูกค้าใหม่สามารถเปลี่ยนโปรโมชั่นให้เหมาะกับพฤติกรรมการใช้งานด้วยตนเองผ่าน *777
เพื่อความพึงพอใจสูงสุดและยังเป็นการบริหารเลขหมายอย่างมีประสิทธิภาพ เช่น

-   ลูกค้าที่ใช้งานทุกเครือข่าย

โปรรักทุกค่าย – โปรโมชั่นที่ง่ายต่อการใช้งานด้วยค่าโทร 50 สตางค์ต่อนาที ทุกเครือข่าย
นาทีแรก 2 บาท

  โปรง่ายที่สุด – โปรโมชั่นค่าโทรอัตราเดียว 97 สตางค์ต่อนาที
  ตั้งแต่นาทีแรกสำหรับการใช้งานทุกเครือข่าย

  โปรโทรถูกเวลา 12 ชั่วโมง – ให้ลูกค้าใช้งานในราคาพิเศษเพียงนาทีละ 1 บาท นาทีแรก 2
  บาท ทุกเครือข่าย รวม 12 ชั่วโมง ตั้งแต่ 06.00-18.00 น.

  หวานเย็น – โปรโมชั่นค่าโทรสำหรับลูกค้าที่ต้องการใช้งานในช่วงเวลา 22.00-18.00 น.
  ด้วยค่าโทร 25 สตางค์ต่อนาที นาทีแรก 2 บาททุกเครือข่าย

-   ลูกค้าที่ใช้งานภายในเครือข่าย

  บุฟเฟต์กลางวัน/กลางคืน – ค่าบริการขั้นต่ำ 199 บาท และ 159 บาทต่อเดือน
  ลูกค้าสามารถโทรฟรีในเครือข่ายในช่วงเวลา 05.00-17.00 น. หรือ 22.00-10.00 น.

  โทรเพลิน – โทรอัตราพิเศษในเครือข่ายเพียงนาทีละ 75 สตางค์ นาทีแรก 2 บาท ตลอด 24
  ชั่วโมง

  โทรยกแก๊งค์ – ค่าบริการรายเดือน 19 บาท
  ให้ลูกค้าสามารถโทรหาเพื่อนที่ใช้โปรโมชั่นนี้ด้วยกันเพียงนาทีละ 25 สตางค์

-   เจาะลูกค้าเฉพาะกลุ่ม

  S-Cool SIM – สำหรับนักเรียนให้โทรหากลุ่มเพื่อนที่ใช้ S-Cool SIM ในราคาเพียงนาทีละ
  25 สตางค์ นอกกลุ่มนาทีละ 99 สตางค์ ให้ผู้ปกครองไม่ต้องกังวลเพราะได้รับวันเพิ่ม 60
  วันในทุกครั้งของการเติมเงิน พร้อมรับสิทธิพิเศษจากเอไอเอส เช่น ส่วนลดบัตรรถไฟฟ้า บีทีเอส
  เป็นต้น
  นอกจากนี้ลูกค้ายังสามารถสร้างกลุ่มเพื่อนใหม่และอัพเดทสิทธิพิเศษใหม่ๆได้อย่างรวดเร็วผ่านทาง
  www.scoolclub.com อีกด้วย

-   แพ็กเกจเสริม

  เหมา เหมา – ให้ลูกค้าได้รับความคุ้มค่าด้วยแพ็กเกจรายวันในราคาเริ่มต้นเพียง 5 บาท
  ให้ลูกค้าสามารถโทรฟรีในเครือข่าย ในช่วงเวลา 00.01-11.00 น. หรือแพ็กเกจ 9
  บาทต่อวัน ลูกค้าสามารถโทรฟรีในเครือข่ายช่วงเวลา 00.01-24.00 น. (ยกเว้นช่วงเวลา
  16.00-21.00 น.) และยังมีอีกกว่าหลากหลายรูปแบบให้เลือก เช่น แพ็กเกจ 2 วันจ่าย 20
  บาท สามารถใช้งานโทรได้ 25 นาทีทุกเครือข่าย หรือ แพ็กเกจ 30 วันจ่าย 300 บาท
  สามารถโทรได้ 400 นาที เป็นต้น

สนุกกับชีวิตออนไลน์ในรูปแบบของคุณ

เอไอเอส วัน-ทู-คอล! ได้ออกแบบแพ็กเกจบริการเสริมด้านข้อมูลให้เลือกมากมายทั้ง แพ็กเล็ก
แพ็กใหญ่ ใช้มาก ใช้น้อย ตามไลฟ์สไตล์ของลูกค้า และเหมาะสมกับอุปกรณ์เครื่องมือสื่อสารที่ใช้
รวมถึงสมาร์ทโฟนดาต้าแพ็กเกจ โดยแบ่งตามกลุ่มลูกค้าที่เหมาะสม
รวมถึงแพ็กเกจทั่วไปสำหรับโทรศัพท์ที่ไม่ใช่สมาร์ทโฟนก็สามารถเล่นโซเชียลเน็ตเวิร์กได้
โดยได้นำเสนอโปรแกรม Chat’n Share
ที่รวบรวมหลากหลายแพ็กเกจโซเชียลเน็ตเวิร์กและแชทเพื่อตอบสนองความต้องการใช้งานทางด้านบริการเสริมที่เติบโตอย่างต่อเนื่องของลูกค้าวัยรุ่น
โดยแบ่งกลุ่มลูกค้าเพื่อนำเสนอบริการข้อมูลที่เหมาะสม ดังนี้

1. กลุ่มวัยรุ่นที่มีกำลังซื้อ (High-end) ใช้งานสมาร์ทโฟนเพื่อเข้าสู่เครือข่ายสังคมออนไลน์
โดยนำเสนอแบรนด์สมาร์ทโฟนชั้นนำควบคู่กับแพ็กเกจตามประเภทสมาร์ทโฟน เช่น

  สมาร์ทโฟนแพ็กเกจ – ค่าบริการรายเดือน 199 บาท ให้ลูกค้าสมาร์ทโฟนสามารถใช้งาน
  3G/EDGE ได้ถึง 200 MB พร้อมส่ง SMS ได้ 100 ครั้ง และ MMS ได้ 50 ครั้ง

  BlackBerry – ใช้งาน BlackBerry ขั้นต่ำ 300 บาทต่อเดือน สามารถใช้งาน Facebook
  และ chat ได้ไม่จำกัด พร้อมรับค่าโทร 200 นาทีทุกเครือข่าย

  BlackBerry – ให้ลูกค้าเลือกแพ็กเกจตามพฤติกกรรมการใช้งาน ได้แก่
  แพ็กเกจใช้งานไม่จำกัดสามวัน จ่าย 90 บาท แพ็กเกจรายสัปดาห์ จ่าย 79 บาท
  สามารถใช้งานแชทควบคู่อีเมลล์ หรือ Facebook ได้ไม่จำกัด และแพ็กเกจรายเดือน ขั้นต่ำ
  300 บาท สามารถใช้งาน BBM ได้ไม่จำกัด หรือ เลือกใช้งานแชทควบคู่ Facebook หรือ
  อีเมล์

2. กลุ่มวัยรุ่นที่เน้นความคุ้มค่า และต้องการเข้าสู่เครือข่ายสังคมออนไลน์ ด้วยการนำเสนอแพ็กเกจ
NOKIA Cool Pack ให้ผู้ใช้งานโนเกียสามารถใช้งานสังคมออนไลน์ได้หลากหลาย เช่น

  NOKIA Cool Pack – สำหรับผู้ใช้งานโทรศัพท์โนเกียให้สามารถใช้งาน แชท
  เครือข่ายสังคมออนไลน์ อีเมล์ หรือเลือกใช้งานแบบใดแบบหนึ่งคู่กันได้ไม่จำกัด โดยจ่ายขั้นต่ำ
  29 บาทต่อสัปดาห์และสูงสุด 79 บาทต่อสัปดาห์

3. กลุ่มวัยรุ่นที่ใช้โทรศัพท์มือถือโดยทั่วไป (Mass)
ให้สามารถแชทได้ตลอดเวลาบนถือมือทุกรุ่นผ่านแชทซิม (Chat SIM) พร้อมแพ็กเกจที่คุ้มค่า เช่น

  Chat SIM – ให้ลูกค้าสามารถแชทผ่านโทรศัพท์มือถือทุกรุ่นไม่จำกัดตลอด 24 ชั่วโมง
  โดยคิดค่าบริการ 17 บาทต่อสัปดาห์ และยังมอบความพิเศษด้วยค่าโทรสุดคุ้มในกลุ่มแชทซิมเพียง
  50 สตางค์ต่อนาที

  AIS IM Plus – โปรแกรมที่ให้ความสะดวกแก่ลูกค้าสามารถใช้งาน AIS IM Plus
  เพียงโปรแกรมเดียวในการแชทได้ทั้ง MSN, Facebook, Twitter, Myspace, Yahoo,
  Google Talk, ICQ, AOL และ Jabber ด้วยค่าบริการ 49 บาทต่อสัปดาห์

  Social Plus Net – ให้ลูกค้ากลุ่มมือถือระดับกลางถึงล่างสามารถ Facebook, Twitter,
  Myspace, hi5 ผ่านโปรแกรม AIS Opera Mini ได้ไม่จำกัด พร้อม 3G หรือ GPRS ฟรี 7
  MB

4. แพ็กเกจด้านข้อมูลสำหรับลูกค้าที่เน้นเล่นเน็ตโดยเฉพาะ ตอบการใช้สมาร์ทโฟน แอร์การ์ด
แท็บเล็ต เช่น

  2G Data package – ให้ลูกค้าเชื่อมต่ออินเทอร์เน็ตเข้าสู่โลกออนไลน์ได้อย่างต่อเนื่องผ่าน
  GPRS/EDGE คิดค่าบริการตามจำนวนเวลาที่ใช้งาน ด้วยโปรโมชั่นขั้นต่ำ 3 ชั่วโมง ในราคา 30
  บาท และสูงสุด 100 ชั่วโมง ในราคา 350 บาทต่อเดือน และผ่าน WiFi
  ด้วยโปรโมชั่นใช้งานได้ไม่จำกัดเพียง 99 บาทต่อเดือน

  3G Data package – ให้ลูกค้าใช้งานเครือข่าย 3G ในราคาที่คุ้มค่า
  คิดค่าบริการตามปริมาณข้อมูลที่ใช้งาน ด้วย 3 แพ็กเกจรายวัน ประกอบด้วย ค่าบริการ 9 บาท
  สามารถใช้ 3G ได้ 10 MB ค่าบริการ 29 บาท ใช้ 3G ได้ 60 MB และ 49 บาท ใช้ 3G ได้
  140 MB พร้อมความพิเศษสามารถใช้งาน 2G ได้ไม่จำกัด

เอไอเอส สวัสดี

“สวัสดี” มุ่งเน้นตอบสนองความต้องการของผู้เริ่มต้นใช้โทรศัพท์เป็นครั้งแรก (First Time
User) ซึ่งมีทั้งเด็กและผู้ใหญ่ที่โทรออกน้อย เน้นรับสายเป็นส่วนใหญ่
โดยใช้ความได้เปรียบด้านเครือข่ายคุณภาพที่มีพื้นที่ครอบคลุมมากที่สุดในประเทศในการขยายฐานไปยังส่วนภูมิภาค

สร้างความสัมพันธ์อันดีกับฐานลูกค้าในต่างจังหวัด

สวัสดียังเน้นสร้างความสัมพันธ์ที่ดีกับลูกค้าในต่างจังหวัดอย่างต่อเนื่องโดยสร้างความแข็งแกร่งของแบรนด์ด้วยภาพลักษณ์กระแสนิยมท้องถิ่น
ในปีนี้ได้นำเสนอโปรโมชั่นใหม่ “สวัสดีนานจัง”
พร้อมทั้งนำศิลปินลูกทุ่งที่เป็นที่นิยมและสามารถเข้าถึงกลุ่มคนท้องถิ่นได้ดีมาเป็นพรีเซ็นเตอร์
เพื่อถ่ายทอดบทเพลง “นานจัง” ไปสู่กลุ่มเป้าหมาย

โปรโมชั่นค่าโทรของเอไอเอส สวัสดี

สวัสดีนานจัง – สวัสดีออกแบบโปรโมชั่นเพื่อตอบสนองการใช้งาน ของกลุ่มลูกค้าที่มีการโทรออกน้อย
เหมาะสมกับไลฟ์สไตล์ของคนต่างจังหวัดซึ่งมักเน้นการรับสายมากกว่าโทรออก
รวมถึงช่วยประหยัดค่าใช้จ่าย โดยลูกค้าจะได้รับวันใช้งานมากถึง 60 วันในทุกครั้งของการเติมเงิน
และยังสามารถสะสมวันใช้งานได้ถึง 365 วัน พร้อมค่าโทรนาทีละ 1 บาท นาทีแรก 2 บาท ตลอด
24 ชั่วโมง

บริการเพื่อธุรกิจจากเอไอเอส (AIS Business Solutions)

เอไอเอสเป็นผู้นำในการให้บริการโซลูชั่นทางด้านการสื่อสารโทรคมนาคมแก่กลุ่มลูกค้าองค์กร
ทั้งกลุ่มธุรกิจขนาดใหญ่ ขนาดกลางและขนาดย่อม (SMEs)
โดยให้การสนับสนุนการเพิ่มศักยภาพและพัฒนาขีดความสามารถในการแข่งขันของลูกค้าองค์กร
ลูกค้าขนาดใหญ่ครอบคลุมถึงลูกค้ากลุ่มรัฐบาลและเอกชน
รวมทั้งดูแลลูกค้าในอุตสาหกรรมหลักโดยเฉพาะ เช่น สถาบันการเงิน อุตสาหกรรมพลังงาน
หรืออุตสาหกรรมรถยนต์ เป็นต้น นอกจากนี้ ยังได้สร้างทีมงานดูแลลูกค้าในแต่ละภูมิภาคโดยเฉพาะ

บริการลูกค้าองค์กร

เอไอเอส บิสสิเนส โซลูชั่น
ยังคงมุ่งพัฒนาสินค้าและบริการอย่างต่อเนื่องตอบสนองการใช้งานของลูกค้าองค์กรโดยเฉพาะ
โดยพัฒนาต่อยอดมาจากโซลูชั่นเดิมเพื่อเติมเต็มความต้องการของลูกค้าองค์กร
และพัฒนาโซลูชั่นใหม่ที่ช่วยเพิ่มความสามารถในการแข่งขันให้กับธุรกิจ
นอกจากนี้ยังร่วมมือกับพันธมิตรทางธุรกิจเพื่อพัฒนาโซลูชั่นใหม่ๆ อีกด้วย นอกจากนี้
เรายังดูแลลูกค้าองค์กรด้วยการมอบสิทธิพิเศษและแคมเปญต่างๆ ตลอดทั้งปี

-   Mobile Marketing เป็นการทำการตลาดบนโทรศัพท์เคลื่อนที่
    ช่วยให้เจ้าของสินค้าหรือบริการเข้าถึงกลุ่มเป้าหมายได้โดยตรงและสามารถวัดผลได้อย่างรวดเร็ว
    ด้วยต้นทุนต่ำ เช่น ธนาคารส่ง SMS
    รหัสผ่านเข้าโทรศัพท์เคลื่อนที่ของลูกค้าเพื่อใช้ทำธุรกรรมทางการเงิน (Mobile Banking)
    แจ้งข่าวสารหรือโปรโมชั่นไปยังกลุ่มลูกค้าเป้าหมาย (Mobile Advertising) เป็นต้น

-   Mobile Track & Trace ใช้ติดตามตำแหน่ง โดยประยุกต์ใช้เทคโนโลยี Location Base
    เพื่อระบุตำแหน่ง ผสานเข้ากับโปรแกรมแผนที่อัจฉริยะ
    ทำให้สามารถระบุตำแหน่งของโทรศัพท์เคลื่อนที่ได้อย่างแม่นยำและรวดเร็ว
    เหมาะสำหรับธุรกิจที่ต้องการความรวดเร็วในการให้บริการ
    และความปลอดภัยของพนักงานในการปฎิบัติงาน เช่น ธุรกิจขนส่ง ธุรกิจประกันภัย
    งานเร่งรัดหนี้สิน เป็นต้น

-   M2M Service ใช้การเชื่อมต่อสื่อสารระหว่างอุปกรณ์ (Machine to Machine หรือ M2M)
    ที่มีปริมาณการรับส่งข้อมูลที่ไม่มากและไม่ซับซ้อน โดยใช้เพียงเทคโนโลยี GPRS/EDGE
    ด้วยการส่งผ่านข้อมูลที่ความเร็วที่เพียงพอต่อการใช้งานและคุ้มค่ากับการลงทุน
    ครอบคลุมพื้นที่การให้บริการทั่วประเทศ
    โดยสามารถนำมาประยุกต์กับประเภทงานในหลายสาขา เช่น
    งานด้านขนส่งสินค้าหรือการค้นหายานพาหนะ (Fleet Management)
    งานด้านการวัดค่าต่างๆ ในระยะไกล (Tele-Metering) และ เครื่องรูดบัตรไร้สาย
    (Mobile EDC) เป็นต้น

-   MPBX (Mobile Private Branch Exchange)
    เป็นบริการเกี่ยวกับระบบโทรศัพท์ครบวงจร
    ซึ่งเป็นตู้สาขาไร้สายอัตโนมัติเพื่อใช้ติดต่อภายในบริษัท
    โดยช่วยลดต้นทุนการใช้ชุมสายโทรศัพท์หรือตู้สาขาโทรศัพท์ (PBX)
    ทั้งในด้านการติดตั้งและราคาอุปกรณ์ รวมถึงค่าบริการที่ต่ำกว่า นอกจากนี้ยังโดดเด่นกว่า PBX
    เนื่องจากสามารถใช้งานนอกสถานที่ได้ เช่น ขณะเดินทาง หรือ
    เมื่อเกิดเหตุที่ทำให้ไม่สามารถเข้าสำนักงานได้
    ยกตัวอย่างในพื้นที่ประสบอุทกภัยซึ่งช่วยให้สามารถติดต่อกันได้ทุกที่ทุกเวลาเสมือนมีสำนักงานเคลื่อนที่อัจฉริยะ

-   Mobile Wallboard เป็นแอพพลิเคชั่นบนมือถือที่ให้ผู้ใช้งานสามารถถ่ายภาพและวีดีโอ
    รวมทั้งอัพเดทรายละเอียดข้อมูลและตำแหน่งสถานที่ กลับมาที่สำนักงานส่วนกลาง
    โดยสามารถตรวจสอบข้อมูลแบบเรียลไทม์ผ่านเว็บไซต์
    การได้รับข้อมูลแบบฉับไวและทันต่อสถานการณ์เช่นนี้ จะช่วยเพิ่มความสามารถแข่งขันในธุรกิจ
    เช่น ธุรกิจประกันภัย ธุรกิจอสังหาริมทรัพย์ รวมถึงหน่วยงานภาครัฐ
    ที่ใช้เป็นเครื่องมือในการวิเคราะห์ข้อมูล เพื่อช่วยเหลือประชาชนได้ทันเหตุการณ์
    ดังเช่นเหตุการณ์อุทกภัยที่ผ่านมา

-   SMEs Combo Package ตอบโจทย์ความต้องการของลูกค้า SMEs
    โดยสามารถเลือกแพ็กเกจเองตามความเหมาะสมของธุรกิจที่มีการใช้งานทั้งค่าโทร
    รวมถึงโซลูชั่นที่ช่วยเพิ่มประสิทธิภาพในการดำเนินธุรกิจพร้อมทั้งช่วยประหยัดค่าใช้จ่าย เช่น
    การรับ-ส่งอีเมล์ผ่านมือถือ ด้วย AIS BlackBerry Push mail หรือ การรับ-ส่ง SMS
    ผ่านเว็บไซต์ ด้วย AIS Smart Messaging เป็นต้น

-   แพ็กเกจดาต้าโรมมิ่งสำหรับลูกค้าองค์กร ที่เดินทางไปใช้งานยังต่างประเทศ
    เมื่อนำเครื่องมือถือที่สามารถรับ - ส่งข้อมูล ผ่านการเชื่อมต่อ EDGE/GPRS อย่างสม่ำเสมอ
    ให้ลูกค้าหมดความกังวลใจและป้องกันการเกิดค่าบริการที่สูงเกินความจำเป็นด้วย AIS
    Unlimited Data Roaming Package บริการที่ช่วยให้ลูกค้าใช้บริการ Data Roaming
    ใน 21 ประเทศยอดนิยมได้แบบไม่จำกัด และ AIS Hassle-free Data Roaming
    Package บริการที่ครอบคลุมในประเทศยอดนิยม 47 ประเทศปลายทาง ให้ท่านใช้ Data
    Roaming ได้ถึง 20 MB ประหยัดสูงสุดร้อยละ 94 และ AIS Smart Data Roaming
    Package บริการที่ครอบคลุมในประเทศยอดนิยม 47 ประเทศปลายทาง ประหยัดสูงสุดร้อยละ
    40

-   สิทธิพิเศษสำหรับลูกค้าองค์กร

  เอไอเอส บิสสิเนส โซลูชั่น ได้ดูแลลูกค้าองค์กรแต่ละประเภทธุรกิจเป็นพิเศษเสมอมา โดยในปี
  2554 ได้คัดสรรและส่งมอบสิทธิพิเศษเฉพาะลูกค้าองค์กร เช่น บริการออนไลน์ “AIS
  eBusiness Portal” ที่ช่วยให้ลูกค้าองค์กร ทั้งผู้รับสิทธิบริหารจัดการระบบและผู้ถือเลขหมาย
  สามารถตรวจสอบข้อมูลและทำธุรกรรมต่างๆ ผ่านเว็บไซต์ได้ด้วยตนเอง ตลอด 24 ชั่วโมง
  เพื่อการควบคุมค่าใช้จ่ายที่มีประสิทธิภาพยิ่งขึ้น นอกจากนี้ยังมอบสิทธิ เซเรเนด โกลด์
  สำหรับทุกเลขหมายซึ่งจดทะเบียนในนามนิติบุคคลที่มียอดการใช้งานถึงเกณฑ์ที่กำหนดโดยอัตโนมัติ
  เป็นต้น

-   กิจกรรมระหว่างองค์กร

  เอไอเอส บิสสิเนส โซลูชั่น ได้จัดกิจกรรมระหว่างองค์กรลูกค้าขึ้น
  เพื่อให้ลูกค้าองค์กรได้รับสิทธิประโยชน์สูงสุด จากการดำเนินธุรกิจร่วมกันในฐานะคู่ค้าทางธุรกิจ
  เช่น จัดสัมมนา “AIS Business Forum 2011” ไทยช่วยไทย 2011 และ Innovation
  Workshop “จุดประกายไอเดียนักคิดสร้างสรรค์ธุรกิจยุคใหม่”
  เพื่อกระตุ้นแนวคิดในการดำเนินธุรกิจรูปแบบใหม่
  ตลอดจนสร้างความร่วมมือในภาคธุรกิจและนำเสนอแนวทางให้แต่ละประเภทธุรกิจสามารถปรับตัวเข้ากับสภาพวิกฤตเศรษฐกิจและสังคมของประเทศในปัจจุบันอย่างเหมาะสม

การบริหารความสัมพันธ์ลูกค้า และประสบการณ์ลูกค้า

ในปีที่ผ่านมาเอไอเอสเติบโตอย่างแข็งแกร่งตามแนวทาง “Ecosystem”
หรือการสร้างระบบนิเวศน์ในอุตสาหกรรมโทรคมนาคมซึ่งเป็นการผนึกกำลังร่วมกับพันธมิตรทางธุรกิจเพื่อส่งมอบประโยชน์และความพึงพอใจสูงสุดให้กับลูกค้าผ่านสินค้าบริการ
และการสร้างความสัมพันธ์ตลอดจนประสบการณ์ที่ดีอย่างยาวนานและต่อเนื่องอย่างครบวงจร

ในปัจจุบันที่เทคโนโลยีเข้ามามีบทบาทสำคัญในชีวิตประจำวันส่งผลให้คนไทยมีรูปแบบการใช้ชีวิตที่เปลี่ยนแปลงไป
ดังนั้นเอไอเอสจึงได้ต่อยอดรากฐานดังกล่าวเพื่อมุ่งตอบสนองรูปแบบและวิถีการใช้ชีวิตใหม่ๆ
ด้วยแนวคิด “ชีวิตในแบบคุณ” พร้อมทั้งปรับโฉมแบรนด์และโลโก้ในช่วงปลายเดือนกันยายนที่ผ่านมา
โดยพร้อมส่งมอบประสบการณ์อันเป็นเลิศให้กับลูกค้าบนพื้นฐานสำคัญของการรู้จักและเข้าใจลูกค้าอย่างลึกซึ้ง
(Insightful) การเป็นที่ปรึกษาให้ความช่วยเหลือ(Helpful) พร้อมกับบริการที่สร้างสรรค์
(Innovative) อย่างมืออาชีพ (Professional)
เพื่อมุ่งตอบโจทย์การใช้ชีวิตที่หลากหลายของลูกค้าและส่งมอบประสบการณ์ “ชีวิตในแบบคุณ”
ถึงลูกค้าได้อย่างตรงใจที่สุด

ลงลึกถึงความต้องการบริหารความสัมพันธ์ลูกค้าด้วย CRM แบบ Micro Segment

เอไอเอสได้พัฒนาแนวทางการบริหารความสัมพันธ์ลูกค้าด้วย Micro Segment
มาอย่างต่อเนื่องเพื่อเจาะลึกถึงความต้องการและรูปแบบการใช้ชีวิตของลูกค้ากลุ่มต่างๆ
ที่หลากหลาย
โดยวิเคราะห์รูปแบบการใช้งานและข้อมูลของลูกค้าแต่ละกลุ่มอย่างลงลึกในรายละเอียด
เพื่อพัฒนาบริการและส่งมอบให้กับลูกค้าเฉพาะกลุ่มอย่างลงตัวที่สุด
โดยเฉพาะอย่างยิ่งในกลุ่มลูกค้าที่ใช้งานโมบายอินเทอร์เน็ต
ซึ่งมีอัตราการเติบโตอย่างก้าวกระโดดจากความนิยมในการใช้สมาร์ทโฟนที่เพิ่มขึ้น ตัวอย่างเช่น

-   กลุ่มลูกค้าที่เริ่มต้นใช้งานสมาร์ทโฟน
    ซึ่งอาจยังไม่ทราบวิธีการทำงานของตัวเครื่องที่มีการเชื่อมต่ออินเทอร์เน็ตอัตโนมัติ
    เมื่อเปลี่ยนมาใช้สมาร์ทโฟนเอไอเอสจะส่ง SMS ให้คำแนะนำลูกค้าในเบื้องต้นทันที
    เพื่อป้องกันการใช้งานแบบเชื่อมต่ออัตโนมัติโดยไม่รู้ตัว
    พร้อมแนะนำการสมัครแพ็กเกจที่คุ้มค่าเพื่อการใช้งานที่สบายใจกว่า
    ตลอดจนแนะนำบริการเปิดปิดบริการ EDGE หรือ GPRS ง่ายๆ ด้วยตัวเองผ่าน*129#

-   กลุ่มลูกค้าที่มีปริมาณการใช้บริการข้อมูลสูง ซึ่งอาจใช้งานเพลินจนเกินแพ็กเกจโดยไม่รู้ตัว
    เอไอเอสจะมีบริการคอยแจ้งเตือนยอดใช้งานให้ทราบก่อนพร้อมบริการ Internet Worry
    Free
    ให้ลูกค้าสามารถเล่นอินเทอร์เน็ตภายในประเทศแบบไม่ต้องกังวลจากการต่ออินเทอร์เน็ตทิ้งไว้โดยไม่มีแพ็กเกจรองรับ
    โดยจะจ่ายเพียงไม่เกินเดือนละ 1,500 บาท

-   กลุ่มลูกค้าที่ใช้บริการข้อมูลในต่างประเทศ
    นอกจากการดูแลลูกค้าอย่างครบวงจรตั้งแต่การแจ้งให้ทราบเมื่อมีการเชื่อมต่อบริการข้อมูลแบบโรมมิ่งครั้งแรก
    แนะนำแพ็กเกจและแจ้งเตือนการใช้งานเป็นระยะแล้ว
    ในปีนี้ยังได้พัฒนาบริการใหม่ให้ลูกค้าอุ่นใจทุกการเดินทางในต่างประเทศกับ Smart Roaming
    Menu *111# สามารถกดฟรีจากต่างประเทศเพื่อตรวจสอบแพ็กเกจสุดคุ้มเฉพาะประเทศนั้นๆ
    โดยเฉพาะรวมถึงตรวจสอบการใช้งานและค่าบริการโรมมิ่งจากโทรศัพท์เคลื่อนที่ฟรีตลอด 24
    ชั่วโมง

นอกจากนี้เพื่อยกระดับงาน CRM ขึ้นไปอีกขั้นบนพื้นฐานของความเข้าใจลูกค้าที่ลงลึกยิ่งขึ้น
ปีนี้เอไอเอสได้ริเริ่มพัฒนาและวางระบบการดูแลลูกค้าแบบ Interactive CRM
ซึ่งจะสามารถวิเคราะห์ข้อมูลลูกค้า ณ เวลานั้นๆ
อย่างแท้จริงในขณะที่ลูกค้าติดต่อเอไอเอสผ่านช่องทางต่างๆ
เพื่อนำเสนอสินค้าหรือแนะนำบริการตลอดจนสิทธิพิเศษต่างๆ
อย่างเหมาะสมตรงกับรูปแบบการดำเนินชีวิตของลูกค้า โดยในปี 2554 นี้
เอไอเอสได้ทดลองนำเสนอสินค้าและบริการด้วยInteractive CRM ผ่านช่องทาง eService,
IVR, และ USSD
และพบว่าได้รับผลการตอบรับจากลูกค้าสูงกว่าการแนะนำบริการโดยปกติทั่วไปอย่างชัดเจน
โดยเอไอเอสจะทยอยพัฒนาระบบนี้เพื่อให้บริการเต็มรูปแบบยิ่งขึ้นในปี 2555

ขยายรูปแบบการบริการสู่ Social Media Contact Center

ขณะที่คนไทยหันมาใช้งานเครือข่ายทางสังคมอย่างแพร่หลาย
เช่นเดียวกับความนิยมในการใช้สมาร์ทโฟนที่เพิ่มขึ้น
เอไอเอสได้ขยายช่องทางบริการออนไลน์จากเดิมที่ให้ลูกค้าเข้ามาใช้บริการผ่าน iCall
(บริการผ่านแชทหรือคุยผ่านกล้องพร้อมภาพและเสียง)
ไปสู่การเข้าถึงสังคมเครือข่ายออนไลน์ของลูกค้าเพื่อต่อยอดการสร้างความผูกพัน (Engagement)
และให้การให้บริการที่ตรงกลุ่มและรวดเร็วยิ่งขึ้นผ่านเครือข่ายยอดนิยม เช่น เว็บบอร์ดพันทิป
facebook และ twitter

ปัจจุบันในเว็บบอร์ดพันทิปห้องมาบุญครองซึ่งเป็นแหล่งชุมชนออนไลน์ที่ใหญ่ที่สุดของกลุ่มผู้ใช้งานโทรศัพท์เคลื่อนที่เอไอเอสได้จัดเตรียมพนักงานให้บริการดูแลตลอด
24 ชั่วโมง ด้วยการตอบคำถาม แนะนำบริการ ด้วยความเป็นมิตรและรวดเร็ว
โดยมีอัตราการตอบกลับภายในระยะเวลาหนึ่งชั่วโมงสูงถึงร้อยละ 96

นอกจากนี้ เอไอเอส ยังให้บริการและพูดคุยกับลูกค้าแต่ละกลุ่มเป้าหมายผ่าน facebook ทั้ง 7
pages แยกตามความสนใจของกลุ่มต่างๆ ได้แก่ AIS Privileges AIS iPhone AIS
BlackBerry from AIS จีเอสเอ็ม แอดวานซ์ วัน-ทู-คอล! บริการเสริมเอไอเอส
และล่าสุดในเดือนสิงหาคม 2554
ได้เปิดให้บริการหน้าเอไอเอสคอลล์เซ็นเตอร์ซึ่งมีอัตราการเติบโตของการใช้งานกว่าร้อยละ 23
ซึ่งรวมทั้งการตอบคำถามและแก้ไขปัญหาต่างๆ
ให้ลูกค้าหลังจากเปิดตัวได้เพียงสามเดือนและยังมีแนวโน้มการเติบโตอย่างต่อเนื่อง

ยกระดับงานบริการที่ AIS Touch Points

เพื่อเตรียม AIS Touch Points
ให้พร้อมสำหรับการเติบโตของฐานลูกค้าโดยเฉพาะในยุคเทคโนโลยี 3G
เอไอเอสได้ขยายสาขาปรับรูปลักษณ์ใหม่เพิ่มอุปกรณ์และสิ่งอำนวยความสะดวก
ตลอดจนพัฒนาความรู้ความสามารถและทักษะการให้บริการของพนักงานทั่วประเทศอย่างต่อเนื่อง

-   การขยายสาขา: ต่อยอดจากการทยอยปรับรูปลักษณ์ของสาขาในปีที่ผ่านมา
    ปีนี้เอไอเอสได้ขยายสาขาเพิ่ม 2 สาขาคือสาขาเซ็นทรัลลาดพร้าวและสาขาTerminal 21
    ด้วยการออกแบบตกแต่งที่ทันสมัยสอดรับกับไลฟ์สไตล์ใหม่ๆ
    ของลูกค้าพร้อมแผนที่จะปรับรูปลักษณ์รวมถึงขยายสาขาเพิ่มเติมในปี 2555

-   ช็อปแห่งประสบการณ์:
    เพื่อให้ลูกค้าเกิดประสบการณ์จากการทดลองใช้งานจริงก่อนตัดสินใจเลือกซื้อ
    นอกจากเปิดให้ใช้งาน AIS WiFi ที่เอไอเอส ช็อปแล้ว
    ทางสาขายังได้นำอุปกรณ์โทรศัพท์เคลื่อนที่รุ่นต่างๆ โดยเฉพาะสมาร์ทโฟน รุ่นใหม่ๆ
    มาจัดวางและเปิดให้ลูกค้าเข้ามาสัมผัสและเปิดใช้งานจากของจริงได้ด้วยตนเอง
    พร้อมพนักงานผู้เชี่ยวชาญคอยให้คำแนะนำตั้งแต่เรื่องการใช้อุปกรณ์ไป
    จนถึงแพ็กเกจที่เหมาะสมพร้อมสำหรับการตัดสินใจของลูกค้าได้ทันที

-   เทคโนโลยีเพื่อการบริการ: ในปีนี้เอไอเอสได้ริเริ่มนำ ตู้รับชำระค่าบริการอัตโนมัติ
    (Payment Kiosk) เข้ามาทดลองใช้บริการ
    โดยลูกค้าสามารถชำระค่าบริการผ่านเครื่องนี้ด้วยตัวเองได้ตลอด 24 ชั่วโมง
    ลดระยะเวลาในการรอคิวที่ เอไอเอส ช็อปให้ทำรายการได้สะดวกรวดเร็วยิ่งขึ้น
    โดยได้ทดลองเปิดให้บริการที่ 2 สาขา คือ
    แฟชั่นไอส์แลนด์และเดอะมอลล์บางกะปิเมื่อเดือนกันยายน 2554
    และจะขยายสาขาติดตั้งเพิ่มเติมในปี 2555 นี้
    นอกจากนี้เอไอเอสยังเป็นผู้ให้บริการายแรกในไทยที่ได้นำอุปกรณ์โอนถ่ายข้อมูลอัจฉริยะ
    (Express Data Transfer Tool)
    มาใช้ในการอำนวยความสะดวกเมื่อลูกค้าเปลี่ยนเครื่องโทรศัพท์เคลื่อนที่ซึ่งสามารถโอนถ่ายข้อมูลได้โดยไม่จำกัด
    Platform และสามารถลดเวลาการโอนถ่ายข้อมูลให้ลูกค้าอย่างมากจากวิธีการแบบเดิม 30
    นาที มาเป็นเฉลี่ยเพียง 3.33 นาที อีกทั้งยังได้ลงทุนขยาย Hi-Speed Backbone
    ที่เอไอเอส
    ช็อปเพื่อเพิ่มประสิทธิภาพและความเร็วของระบบในการให้บริการลูกค้าเพิ่มขึ้นทั่วประเทศอีกด้วย

-   ยกระดับความรู้ความสามารถของพนักงาน:
    พัฒนาศักยภาพของพนักงานอย่างต่อเนื่องโดยเฉพาะความรู้ความสามารถทางด้านเทคโนโลยีและสมาร์ทโฟน
    โดยเอไอเอสได้วางหลักสูตรพัฒนาพนักงานทั้งที่เอไอเอส
    ช็อปและเอไอเอสคอลเซ็นเตอร์ให้ก้าวขึ้นมาเป็น “Device Expert”
    ที่พร้อมให้คำแนะนำปรึกษาและช่วยเหลือลูกค้าในทุกด้านอุปกรณ์และการใช้งานเทคโนโลยี
    โดยได้ขยายจำนวนพนักงาน“Device Expert” ที่เอไอเอส ช็อปเพิ่มขึ้น จากจำนวน 305
    คนในปี 2553 เป็น 694 คนในปี 2554
    จากพนักงานสาขาทั่วประเทศและสำหรับพนักงานเอไอเอสคอลล์เซ็นเตอร์จาก 228 คนในปี
    2553 เป็น 571 คนในปี 2554
    ทั้งยังได้เพิ่มพูนทักษะในการแนะนำแพ็กเกจที่คุ้มค่าให้กับลูกค้ากลุ่มต่างๆ อย่างต่อเนื่อง โดย ณ
    สิ้นไตรมาส 3 ของปี 2554 เอไอเอส
    ช็อปสามารถสร้างรายได้จากการขายโทรศัพท์เคลื่อนที่และรายได้จากการขายแพ็กเกจเพิ่มขึ้นจากปีที่ผ่านมาถึงร้อยละ
    217 จากปีที่แล้ว

นอกจากนี้ยังได้ต่อยอดร้านเทเลวิซเพื่อสร้างความแตกต่างด้วยการพัฒนาให้เป็นศูนย์การขายและการบริการที่ครบวงจร
(One-Stop Shop) สำหรับลูกค้า
โดยพัฒนาขีดความสามารถของพนักงานเทเลวิซด้วยการฝึกอบรมอย่างต่อเนื่องเกี่ยวกับการใช้งานสมาร์ทโฟนแอพพลิเคชั่นและแพ็กเกจต่างๆ
ตลอดจนออกแบบการจัดวางสินค้าใหม่ให้รองรับสินค้ามัลติมีเดียและสมาร์ทโฟนเพิ่มขึ้น
พร้อมลงทุนด้านเทคโนโลยีติดตั้งระบบต่างๆ เช่น Order Management, Quality
Management, และ High Speed Backbone
เพื่อเพิ่มขีดความสามารถในการทำธุรกิจและงานบริการ โดยในปี 2554 นี้
เทเลวิซได้สร้างรายได้จากการขายแพ็กเกจทั่วประเทศสูงขึ้นจากปีที่แล้วถึงร้อยละ 62

การดูแลลูกค้าในช่วงอุทกภัย

จากเหตุการณ์อุทกภัยในช่วงปลายปี 2554
นอกจากการช่วยเหลือด้านการบริจาคเงินอาหารสิ่งของจำเป็นและงานอาสาต่างๆ
แล้วเอไอเอสยังดูแลด้านการใช้งานโทรศัพท์เคลื่อนที่เพื่อให้ลูกค้าสามารถติดต่อกันได้อย่างต่อเนื่องแม้ในยามประสบภัย
รวมถึงเติมวันใช้งานและเติมเงินฟรีให้แก่ลูกค้าที่อยู่ในพื้นที่ประสบภัยในจังหวัดนครสวรรค์ ลพบุรี
และอยุธยาจำนวน 1 ล้านราย รวมมูลค่า 30 ล้านบาท
และเลื่อนกำหนดการชำระเงินและระงับการตัดสัญญาณลูกค้าในระบบจดทะเบียนไปจนถึงสิ้นเดือนพฤศจิกายน
ทั้งยังได้เข้าไปติดตั้งจุดบริการโทรฟรีบริการเติมเงินเคลื่อนที่และนำรถสถานีฐานเคลื่อนที่เข้าไปรองรับการใช้งานของผู้อพยพและอาสาสมัครในศูนย์พักพิงต่างๆ
พร้อมทั้งติดตั้งเครือข่ายอินเทอร์เน็ตไร้สาย มอบซิมการ์ดและบัตรเติมเงินวัน-ทู-คอล!
ให้แก่ศูนย์ประสานงานที่เกี่ยวข้องเพื่อนำไปใช้ในการประสานงานช่วยเหลือผู้ประสบอุทกภัย
และสำหรับลูกค้าองค์กรเอไอเอสยังได้มอบความช่วยเหลือเพิ่มเติมด้วยการส่งเอสเอ็มเอสให้โดยไม่คิดค่าใช้จ่าย
เพื่อใช้เป็นช่องทางในการแจ้งข่าวสารจากบริษัท ถึงพนักงานในช่วงอุทกภัยอีกด้วย

นอกจากนี้ เอไอเอส คอลเซ็นเตอร์ยังได้ร่วมกับศูนย์ปฏิบัติการช่วยเหลือผู้ประสบอุทกภัย (ศปภ.)
นำพนักงานอาสาสมัครกว่า 200 คน
ปฎิบัติหน้าที่ในการเป็นศูนย์รับเรื่องขอความช่วยเหลือจากผู้ประสบอุทกภัยผ่านหมายเลข 1111 กด 5
ที่ ศปภ. ดอนเมืองและวิภาวดี พร้อมทีมงานที่เข้าไปช่วยในการจัดการกระบวนการรับเรื่องต่างๆ
ตลอดจนประสานงานกับหน่วยงานรัฐบาลและหน่วยงานอาสาอื่นๆ
ที่เกี่ยวข้องเพื่อให้การช่วยเหลือเป็นไปอย่างรวดเร็วและมีประสิทธิภาพยิ่งขึ้นด้วย

ความพิเศษเกิดขึ้นได้ทุกวันกับเอไอเอส

นอกจากความเป็นเลิศในด้านเครือข่ายงานบริการและสินค้าบริการที่ตรงใจแล้วเอไอเอสยังได้คัดสรรสิทธิพิเศษที่หลากหลายมามอบให้แก่ลูกค้าอย่างต่อเนื่องภายใต้แนวคิด
“ความพิเศษเกิดขึ้นได้ทุกวันสำหรับลูกค้าเอไอเอส”
โดยขยายความร่วมมือกับพันธมิตรทางธุรกิจเพิ่มขึ้นจาก 5,000 ร้านค้าในปี 2553 เป็น 6,000
ร้านค้าในปี 2554 ทั่วประเทศขณะที่ ณ สิ้นไตรมาสที่ 3 ปี 2554
มีการใช้สิทธิพิเศษเพิ่มขึ้นจากปีที่แล้วถึงร้อยละ 52

-   สิทธิพิเศษสำหรับลูกค้าเอไอเอส
    เอไอเอสยังคงตอกย้ำการมอบสิทธิพิเศษที่มากกว่าอย่างต่อเนื่องภายใต้ 4
    ไลฟ์สไตล์หลักที่ลูกค้าชื่นชอบ คือ Shopping, Dining, Entertainment และ
    Transportation โดยในปีนี้
    เอไอเอสได้ขยายฐานสิทธิพิเศษเพื่อให้เข้าถึงกลุ่มลูกค้าที่อยู่ต่างจังหวัดมากยิ่งขึ้น
    โดยเริ่มจากภาคตะวันออกเฉียงเหนือซึ่งปัจจุบันได้ครอบคลุมทั้ง 19 จังหวัดในภูมิภาค
    พร้อมสิทธิพิเศษร่วมกับร้านค้าชื่อดังของจังหวัดใน 4 จังหวัด ได้แก่ ขอนแก่น อุดรธานี
    นครราชสีมา และอุบลราชธานี
    นอกจากนี้เอไอเอสยังได้สร้างความแตกต่างด้วยการสร้างสรรค์ความพิเศษในรูปแบบของการผสมผสานคุณค่าของผลิตภัณฑ์ร่วมกับพันธมิตรในรูปแบบของผลิตภัณฑ์ที่มีลักษณะเฉพาะโดยมอบพร้อมส่วนลดพิเศษเฉพาะลูกค้าเอไอเอสเท่านั้น
    เช่น ขนมไหว้พระจันทร์รูปน้องอุ่นใจโดยเอสแอนด์พี กล่องพิซซ่ารูปน้องอุ่นใจโดยพิซซ่าฮัท
    และกล่องโดนัทรูปน้องอุ่นใจโดยมิสเตอร์โดนัท เป็นต้น

-   สิทธิพิเศษเฉพาะลูกค้าเซเรเนด ในปี 2554 นี้เอไอเอสเซเรเนดได้ตอกย้ำความพิเศษแบบ
    Always Exclusive
    ด้วยการนำเสนอประสบการณ์พิเศษแห่งความทรงจำสำหรับลูกค้าที่ชื่นชอบการท่องเที่ยวด้วย
    Serenade Exclusive Trip ภายใต้คอนเซปท์ Historical Venue นำลูกค้าสู่ 3
    ประเทศกับ 3 ทริปที่เต็มไปด้วยความประทับใจ “พม่าปาฏิหาริย์แห่งศรัทธา”
    “หลวงพระบางวิถีชีวิตแห่งมรดกโลก” และ"อินเดียมนตราแห่งรัก"
    ซึ่งมีลูกค้าสนใจเข้าร่วมจำนวนมากและบอกต่อถึงความประทับใจอย่างกว้างขวางจากการส่งมอบความพิเศษลงในทุกนาทีของทริปตามแบบฉบับของเซเรเนด
    นอกจากนี้เอไอเอสเซเรเนดยังได้ขยายความพิเศษด้านที่จอดรถซึ่งเป็นที่ชื่นชอบของลูกค้าเซเรเนด
    โดยขยายไปยัง The Circle ราชพฤกษ์ สยามพารากอน สยามเซ็นเตอร์
    และพาราไดซ์พาร์ค นอกจากนี้
    สำหรับลูกค้าที่ชื่นชอบการช็อปปิ้งยังได้รับคูปองเงินสดเพื่อช็อปปิ้งที่ Gourmet Market อีกด้วย

-   สิทธิพิเศษด้านอุปกรณ์
    ด้วยการตอบรับเป็นอย่างดีจากลูกค้าในการเลือกซื้อโทรศัพท์เคลื่อนที่จากเอไอเอสเพื่ออำนวยความสะดวกให้กับลูกค้ายิ่งขึ้น
    ในปีนี้เอไอเอสได้ขยายช่องทางในการนำเสนอโทรศัพท์เคลื่อนที่รุ่นต่างๆ
    ให้กับลูกค้าเพิ่มขึ้นผ่านช่องทางเอไอเอส คอลเซ็นเตอร์ และ AIS Online Shopping
    พร้อมมอบสิทธิพิเศษให้แก่ลูกค้าอย่างต่อเนื่อง
    เช่นสำหรับลูกค้าที่ต้องการเปลี่ยนเป็นเครื่องที่รองรับระบบ 3G
    จะได้รับส่วนลดเงินคืนค่าโทรสูงสุดถึง 2,100 บาท และส่วนลดค่าเครื่องสูงสุด 2,500 บาท
    พร้อมกันนี้เอไอเอสยังได้จับมือร่วมกับธนาคารชั้นนำ 7 แห่งในการมอบสิทธิพิเศษผ่อน 0%
    นานสูงสุด 10 เดือน ซึ่งเป็นแคมเปญที่ลูกค้าชื่นชอบอีกด้วย
    นอกจากนี้ในปีนี้ยังได้ขยายการทำแคมเปญในลักษณะเจาะลูกค้ากลุ่มย่อย (Micro Segment)
    มากยิ่งขึ้นด้วย เช่น แคมเปญ “Back to School: New Term with New Trend”
    กับกลุ่มเยาวชนหรือแคมเปญ “May Day Special” กับกลุ่มสาวโรงงานและพนักงานออฟฟิศ
    เป็นต้น และในเดือนสิงหาคมที่ผ่านมา เอไอเอสยังได้จัดโครงการ “AIS August Special
    -The Month of Giving” จับฉลากมอบรางวัลพิเศษแอลซีดี ทีวี ขนาด 46 นิ้ว กว่า 48
    รางวัลเพื่อเป็นการตอบแทนลูกค้าทั่วประเทศที่มอบความไว้วางใจเปลี่ยนโทรศัพท์เคลื่อนที่เครื่องใหม่กับเอไอเอสด้วย

-   เอไอเอสอุ่นใจได้แต้ม ด้วยการตอบรับของโครงการที่ดีตลอดสองปีที่ผ่านมา
    เอไอเอสได้เดินหน้าต่อยอดโครงการนี้เป็นปีที่ 3
    ด้วยความพิเศษที่มากขึ้นในโอกาสที่เอไอเอสครบรอบ 21 ปีภายใต้ชื่อโครงการ
    “ลุ้นหมื่นทุกวันลุ้นล้านทุกเดือน” แจกโชคกว่า 21 ล้านบาท
    กับจี้อุ่นใจพร้อมสร้อยคอทองคำตุ๊กตาอุ่นใจทองคำและรางวัลอื่นๆ อีกมากมาย
    เพียงลูกค้าใช้งานตามปกติก็จะได้รับ 1 สิทธิทันทีจากการใช้งานทุกๆ 300 บาทต่อเดือน
    โดยปัจจุบันมีลูกค้าที่สมัครเข้าร่วมโครงการแล้วถึง 14.4 ล้านคน
    นับเป็นอัตราการเติบโตจากจำนวนผู้สมัครในปีที่แล้วถึง ร้อยละ 132
    และมีผู้โชคดีที่ได้รับรางวัลจากเอไอเอสตลอดสามปีทั้งสิ้นกว่า 53,000 คน

2. การตลาดและการแข่งขันในปี 2554 และแนวโน้มปี 2555

2.1 ภาวะอุตสาหกรรมและการแข่งขันปี 2554

บริการข้อมูลเป็นปัจจัยหลักขับเคลื่อนอุตสาหกรรมโทรคมนาคม

สภาพตลาดโทรคมนาคมไทยเปลี่ยนแปลงไปในปี 2554
ด้วยบรรยากาศการแข่งขันในตลาดบริการข้อมูลที่คึกคักขึ้น
ขณะที่การแข่งขันในตลาดบริการเสียงไม่ค่อยมีการเปลี่ยนแปลง ในปี 2554
รายได้โดยรวมของตลาดโทรศัพท์เคลื่อนยังคงเติบโตได้ดีกว่าร้อยละ 10
โดยมีแรงสนับสนุนจากการฟื้นตัวของเศรษฐกิจส่งผลให้รายได้จากการให้บริการเสียงเติบโตได้ดี
ประกอบกับความนิยมในการใช้อินเทอร์เน็ตผ่านมือถือที่เพิ่มขึ้นอย่างรวดเร็วส่งผลให้ตลาดบริการข้อมูลเติบโตสูงกว่าร้อยละ
30 อย่างไรก็ตาม
แนวโน้มตลาดบริการเสียงในประเทศไทยนั้นน่าจะเข้าสู่สภาวะอิ่มตัวเห็นได้จากจำนวนเลขหมายต่อประชากรสูงถึงร้อยละ
109
การเติบโตจากตลาดต่างจังหวัดโดยเฉพาะพื้นที่นอกเมืองยังคงมีเพิ่มเติมบ้างแต่ก็นับเป็นสัดส่วนที่น้อย
ทำให้ผู้ให้บริการผันกลยุทธ์การเติบโตมามุ่งเน้นที่บริการด้านข้อมูลมากขึ้น
โดยเห็นได้จากรายได้บริการข้อมูลที่มีสัดส่วนเกือบร้อยละ 20 ในสิ้นปี 2554
จากเดิมที่มีอยู่ต่ำกว่าเพียงร้อยละ 17 ในปี 2553 และร้อยละ 14 ในปี 2552
และเชื่อว่าอัตราการเติบโตระดับนี้จะยังเห็นได้ต่อเนื่องในปี 2555
และคาดว่าจะมีการขยายตัวสู่ตลาดต่างจังหวัดมากขึ้น

การนำเสนอบริการข้อมูลแก่ลูกค้ามีความหลากหลายมากขึ้นตามกระแสสมาร์ทโฟนและเครือข่ายสังคม

ในปัจจุบันเทคโนโลยีได้เข้ามามีบทบาทสำคัญในชีวิตคนไทยทั้งในด้านการทำงานและชีวิตส่วนตัว
ส่งผลให้ชีวิตเชื่อมโยงกับบริการออนไลน์อย่างใกล้ชิต
ด้วยการใช้งานสมาร์ทโฟนและแท็บเล็ตที่ขยายตัวอย่างรวดเร็วช่วยให้ผู้ใช้บริโภคเข้าถึงข้อมูลข่าวสาร
ความบันเทิงได้สะดวกยิ่งขึ้น โดยเอไอเอสประมาณการจำนวนสมาร์ทโฟนในเครือข่ายอยู่ที่ร้อยละ
11 ของฐานลูกค้า ประกอบกับกระแสความนิยมในเครือข่ายสังคม (Social networks) โดยในปี
2554
ผู้ให้บริการต่างดำเนินกลยุทธ์เพื่อส่งเสริมการใช้งานดาต้าทั้งในกลุ่มคนเมืองที่นำสมัยและคุ้นเคยกับการใช้งานออนไลน์
อีกทั้งได้ขยายฐานไปยังกลุ่มลูกค้าที่มีการใช้งานน้อยให้เริ่มคุ้นเคยกับบริการข้อมูล เช่น
ร่วมกับผู้ผลิตอุปกรณ์นำเสนอสมาร์ทโฟนชั้นนำอย่าง iPhone 4s หรือ Samsung Galaxy Note
ผสานเข้ากับแพ็กเกจค่าบริการ
ออกแบบแพ็กเกจที่เหมาะกับการใช้งานของลูกค้ามากที่สุดโดยแบ่งกลุ่มตามรุ่นสมาร์ทโฟนอย่าง
iPhone, iPad, Blackberry, แอร์การ์ด เป็นต้น
นำเสนอแพ็กเกจเสริมให้ลูกค้าได้ใช้งานเครือข่ายสังคมที่ลูกค้าชื่นชอบ เช่น Facebook,
Twitter, MSN, hi5 เป็นต้น
อีกทั้งสามารถเลือกแพ็กเกจในรูปแบบจ่ายรายวันจนถึงจ่ายรายเดือนให้สอดคล้องกับการใช้งาน
นอกจากนี้แนวทางการพัฒนาแอพพลิเคชั่นมุ่งเน้นเพื่อตอบสนองความต้องการของคนไทยโดยเฉพาะ
(Local applications) และลงลึกถึงความต้องการที่แตกต่างกันของผู้ใช้งานแต่ละราย
(Customized applications) เช่น อ่านแมกกาซีนไทยออนไลน์ผ่านทาง AIS Bookstore
ตลอดจนการพัฒนาแอพพลิเคชั่นใหม่ที่ช่วยให้อำนวยความสะดวกในการใช้งานด้านข้อมูลของลูกค้าที่ไม่มีสมาร์ทโฟน
เช่น AIS Opera Mini, Nokia Cool Pack เป็นต้น
และยังได้ยกระดับงานบริการโดยเพิ่มขีดความสามารถของพนักงานให้เหมาะสมกับเทคโนโลยีใหม่ๆ
อีกด้วย

ผู้ให้บริการต่างจำกัดการลงทุนโครงข่ายขณะที่รอใบอนุญาต 3G ที่เริ่มมีความชัดเจนมากขึ้น

ในช่วงกลางปี 2554 ประเทศไทยได้ยกระดับบริการข้อมูลอีกขั้นสู่เทคโนโลยี 3G
รวมถึงให้บริการอินเทอร์เน็ตไร้สายความเร็วสูงผ่านระบบ WiFi ในบริเวณที่มีการใช้งานหนาแน่น
ส่งผลให้บรรยากาศการแข่งขันในตลาดบริการข้อมูลเริ่มคึกคักขึ้นแม้จะไม่มีการแข่งขันทางด้านราคาก็ตาม
โดยต่างมุ่งเน้นการทำกิจกรรมทางการตลาด
ขยายพื้นที่ให้บริการโครงข่ายให้ครอบคลุมในกรุงเทพฯและพื้นที่เศรษฐกิจในบางจังหวัด
ทั้งนี้แม้จะเห็นเม็ดเงินลงทุนเพิ่มจากปีก่อน แต่การลงทุนดังกล่าวยังถือได้ว่าอยู่ในระดับจำกัด
เนื่องจากต้องการรักษาสภาพคล่องและเงินลงทุนไว้สำหรับใบอนุญาตใหม่บนคลื่น 2.1 กิกะเฮิรตซ์
ซึ่งมีความชัดเจนและเป็นรูปธรรมมากขึ้น โดยในปลายปี 2554
ที่ผ่านมาคณะกรรมการกิจการกระจายเสียงและโทรคมนาคมแห่งชาติ (กสทช.)
ได้พิจารณาอนุมัติในร่างหลักการของแผนแม่บทหลัก 3 แผน ได้แก่ แผนแม่บทบริหารคลื่นความถี่
แผนแม่บทกิจการโทรคมนาคมและแผนแม่บทกิจการกระจายเสียง
โดยจะนำเข้าสู่กระบวนการประชาพิจารณ์เป็นลำดับถัดไปในต้นปี 2555 นอกจากนี้ กสทช.
ยังได้จัดตั้งคณะอนุกรรมการเพื่อศึกษาแนวทางและเงื่อนไขการประมูลใบอนุญาต 3G
ให้ทำงานคู่ขนานไปด้วย
ซึ่งหากการดำเนินเป็นไปตามขั้นตอนที่กำหนดไว้คาดว่าจะนำไปสู่การจัดสรรประมูลภายในช่วงครึ่งหลังของปี
2555 ได้

2.2 แนวโน้มอุตสาหกรรมและการแข่งขันในปี 2555

ปี 2555
ก้าวสู่จุดเปลี่ยนผ่านสู่ยุคใหม่ของอุตสาหกรรมมือถือและการแข่งขันที่เข้มข้นขึ้นในตลาดบริการข้อมูล

ในปี 2554
ที่ผ่านมาแม้ผู้ให้บริการจะเห็นศักยภาพในการเติบโตของตลาดบริการข้อมูลแต่ด้วยข้อจำกัดในหลายประการของคลื่นความถี่ย่าน
850 เมกะเฮิรตซ์ และ 900 เมกะเฮิรตซ์ ที่ใช้อยู่ในปัจจุบัน
ส่งผลให้โครงข่ายไม่สามารถตอบสนองการเติบโตของตลาดได้เต็มที่
เนื่องจากปริมาณผู้ใช้งานที่หนาแน่นทำให้คลื่นความถี่เดิมไม่เพียงพอต่อการเติบโตในระยะยาวแม้จะขยายการลงทุนโครงข่ายก็ตาม
นอกจากนี้สมาร์ทโฟนที่รองรับเทคโนโลยี 3G
บนคลื่นความถี่ย่านดังกล่าวทั้งสองย่านมีไม่ค่อยหลากหลายนักและยังมีราคาสูง
เนื่องจากคลื่นความถี่ย่านดังกล่าวไม่ใช่คลื่นมาตรฐานสากลของเทคโนโลยี 3G
นอกจากนี้อายุสัญญาร่วมการงานที่ใกล้จะหมดลงยังส่งผลให้ผู้ให้บริการมุ่งความสนใจไปที่การรอประมูลคลื่นความถี่ใหม่ย่าน
2100 เมกะเฮิรตซ์ อีกด้วย

ปี 2555
จะถือเป็นจุดเปลี่ยนผ่านไปสู่ยุคใหม่ของอุตสาหกรรมโทรคมนาคมไทยด้วยการเปลี่ยนแปลงโครงสร้างจากสัญญาร่วมการงานภายใต้องค์กรรัฐวิสาหกิจอย่างทีโอทีและกสท.
ไปสู่รูปแบบการให้ใบอนุญาตจากองค์กรกำกับดูแลซึ่งมีความเป็นอิสระปลอดจากผลประโยชน์ทับซ้อนในด้านการแข่งขันทางธุรกิจ
ซึ่งนอกจากจะปลดล็อคเรื่องระยะเวลาที่ใกล้หมดลงของสัญญาร่วมการงานแล้ว
ยังหมายถึงกฎระเบียบใหม่ที่มีความเป็นธรรมและส่งเสริมการแข่งขันแบบเสรี
อันจะเป็นแรงจูงใจให้ผู้ให้บริการเร่งลงทุนขยายโครงข่ายและพัฒนาเทคโนโลยีใหม่ๆ
อย่างเต็มรูปแบบ นอกจากนี้
การประมูลคลื่นความถี่ใหม่จะเป็นการเพิ่มความจุโครงข่ายเพื่อส่งเสริมการเติบโตในระยะยาว
ประกอบกับเทคโนโลยีในระดับมาตรฐานโลกที่มีประสิทธิภาพสูงขึ้นด้วยราคาที่เหมาะสม
ทำให้ผู้ให้บริการมีแรงจูงใจทั้งในเชิงเศรษฐกิจและการเงิน
ที่จะขยายโครงสร้างพื้นฐานด้านโทรคมนาคมของประเทศให้กว้างขวางมากยิ่งขึ้น
พร้อมทั้งผลักดันการเข้าถึงข้อมูลข่าวสารความบันเทิงผ่านเครือข่ายความเร็วสูง
รวมไปถึงสามารถดำเนินกลยุทธ์ที่แตกต่างมากขึ้นด้วยบริการที่หลากหลายและขยายตลาดบริการข้อมูลให้เติบโตมากยิ่งขึ้น
สิ่งที่กล่าวมาข้างต้นนี้ต้องอาศัยการเปิดประมูลคลื่นความถี่ย่านใหม่เพื่อเป็นตัวเปลี่ยนผ่านทั้งด้านเทคโนโลยีและโครงสร้างการแข่งขัน
ซึ่งผู้ให้บริการต่างให้ความสำคัญและจับตามองความคืบหน้าในปีนี้จาก กสทช. อย่างใกล้ชิด

ในปัจจุบันที่พฤติกรรมผู้บริโภคที่เปลี่ยนไปสอดคล้องกับการเปลี่ยนแปลงของเทคโนโลยีโดยต้องการเข้าสู่โลกออนไลน์เพื่อติดต่อสื่อสารในทุกที่ทุกเวลา
นอกเหนือจากการพัฒนาโครงข่ายคุณภาพให้ตอบรับกับปริมาณการใช้งานที่เพิ่มขึ้น
ผู้ให้บริการยังคงเดินหน้าผลักดันการเติบโตของตลาดบริการข้อมูลอย่างต่อเนื่องจากปีที่แล้วโดยร่วมกับพันธมิตรทางธุรกิจมอบอุปกรณ์สื่อสารพร้อมกับแพ็กเกจบริการข้อมูลให้กับลูกค้า
ซึ่งทั้งนี้ในปี 2555 ราคาอุปกรณ์สื่อสารยังคงแนวโน้มลดลงและมีการพัฒนาฟังก์ชั่นใหม่ๆ
ออกสู่ตลาดอย่างต่อเนื่อง ซึ่งช่วยให้กลุ่มมวลชนเข้าถึงการใช้งานสมาร์ทโฟนและแท็บเล็ตได้ง่ายขึ้น
รวมถึงมีการพัฒนาบริการใหม่ๆ
เพื่อให้ลูกค้าที่ใช้งานโทรศัพท์ที่ไม่ใช่สมาร์ทโฟนเข้าถึงการใช้งานออนไลน์โดยเฉพาะในด้านเครือข่ายสังคม
(Social network) ทั้งนี้ในด้านการออกโปรโมชั่นแพ็กเกจอาจเห็นความแตกต่างไปในปี 2555
โดยคาดว่าผู้ให้บริการจะมีรูปแบบโปรโมชั่นที่หลากหลายตอบสนองลูกค้าหลากหลายกลุ่มมากขึ้นและอาจมีการปรับเปลี่ยนแพ็กเกจให้เหมาะสมกับพฤติกรรมมากขึ้น
โดยนอกจากกลุ่มลูกค้าที่มีการใช้งานออนไลน์สูง ผู้ให้บริการต่างมุ่งหน้าพัฒนาแพ็กเกจใหม่ๆ
เพื่อเข้าถึงความต้องการใช้งานออนไลน์ในหมู่ลูกค้าที่ไม่มีสมาร์ทโฟนและรองรับการกลุ่มลูกค้าที่ขยายสู่ตลาดต่างจังหวัด
ขณะที่บริการโมบายอินเทอร์เน็ตซึ่งเป็นสื่อกลางในการออนไลน์เติบโตอย่างรวดเร็วนั้น
พบว่าผู้ให้บริการต่างให้ความสนใจในการพัฒนาแอพพลิเคชั่นและคอนเทนต์อย่างจริงจังเพื่อเพิ่มมูลค่าให้แก่บริการข้อมูล
โดยส่งเสริมนักพัฒนารายย่อยให้คิดค้นแอพพลิเคชั่นใหม่ๆ ด้วยการจัดแข่งขันและมอบทุน
ตลอดจนนำแนวคิดของนักพัฒนาเหล่านี้ส่งมอบถึงมือลูกค้า ทั้งนี้ในปี 2554
คอนเทนต์ไทยมีอยู่ค่อนข้างจำกัด โดยในปี 2555 จะมีทิศทางการพัฒนาต่อยอดจากในปีที่ผ่านมา
โดยเน้นตอบสนองไลฟ์สไตล์ของคนไทยโดยเฉพาะด้วยคอนเทนต์ที่เป็นภาษาไทยและมีเนื้อหาเกี่ยวกับความสนใจของคนไทยช่วยให้ชีวิตประจำวันของลูกค้าคล่องตัวยิ่งขึ้น
นอกจากนี้การเปิดให้บริการเทคโนโลยี 3G อย่างเต็มรูปแบบที่คาดว่าจะเกิดขึ้นในปี 2555
จะยกระดับของความเร็วในการเข้าถึงข้อมูลซึ่งยิ่งเพิ่มความคึกคักให้กับตลาดแอพพลิเคชั่นยิ่งขึ้น
นอกจากนี้ยังเริ่มเห็นผู้ให้บริการต่างๆ ให้ความสำคัญกับการบริการหลังการ

3. การจำหน่ายและช่องทางการจัดจำหน่าย

เอไอเอสเชื่อมั่นว่าการดำเนินธุรกิจตามแนวทาง “Ecosystem”
หรือการสร้างระบบนิเวศในอุตสาหกรรมโทรคมนาคมจะนำไปสู่การเติบโตอย่างยั่งยืน
ช่องทางการจัดจำหน่ายเป็นจุดส่งผ่านสินค้าและบริการไปสู่มือผู้บริโภคก็นับเป็นหนึ่งในปัจจัยสำคัญที่ส่งเสริมกลยุทธ์ของเอไอเอส
และช่วยให้ลูกค้าเข้าถึงสินค้าและบริการได้ทั่วถึง
เอไอเอสได้รักษาความสัมพันธ์อันดีกับตัวแทนจำหน่าย
กระจายช่องทางการจัดจำหน่ายทั่วทุกภูมิภาคของประเทศ
รวมถึงมีช่องทางการจัดจำหน่ายที่แตกต่างกันออกไปเพื่อตอบสนองรูปแบบการดำเนินชีวิตของลูกค้าทุกกลุ่ม
โดยร้อยละ 97 ของการจำหน่ายดำเนินการผ่านตัวแทนจำหน่ายและช่องทางอิเล็กทรอนิกส์
ส่วนที่เหลือจะดำเนินการผ่านรูปแบบการขายตรง รายละเอียดดังต่อไปนี้

3.1 การจำหน่ายผ่านตัวแทนจำหน่าย

เอไอเอสให้ความสำคัญกับคุณภาพและประสิทธิภาพในการจัดจำหน่ายสินค้าและบริการผ่านทางตัวแทนจำหน่าย
สอดคล้องกับแนวทาง “Quality DNAs” (Device, Network, Application, Service)
คุณภาพในทุกมิติของการให้บริการ
โดยการคัดสรรตัวแทนจำหน่ายที่มีศักยภาพเพียงพอในการดำเนินธุรกิจและสามารถดูแลลูกค้าได้อย่างต่อเนื่อง
ด้วยหลักเกณฑ์การพิจารณาทั้งจากทำเลที่ตั้ง ผลงานที่ผ่านมา รวมทั้งสถานะทางการเงิน
โดยเฉพาะอย่างยิ่งตัวแทนจำหน่ายในพื้นที่ต่างจังหวัดจะต้องเป็นผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่เพื่อสร้างความน่าเชื่อถือและสามารถสร้างบริการที่ดีให้กับลูกค้าได้
การจำหน่ายผ่านตัวแทนจำหน่ายแบ่งได้เป็น 6 ประเภท ดังนี้

3.1.1 ตัวแทนจำหน่าย “เทเลวิซ”

เอไอเอสมีตัวแทนจำหน่ายเทเลวิซจำนวนทั้งสิ้นมากกว่า 100 ราย และมีร้านเทเลวิซมาตรฐานกว่า
450 สาขาทั่วประเทศ โดยตัวแทนจำหน่ายเทเลวิซมีสิทธิในการจำหน่ายสินค้าและบริการ
ภายใต้เครื่องหมายการค้าของเอไอเอส รวมถึงมีสิทธิในการให้บริการรับจดทะเบียนเลขหมาย
ให้บริการเกี่ยวกับงานทะเบียนต่างๆ และเป็นผู้ให้บริการรับชำระค่าบริการหรือค่าใช้จ่ายอื่นใด
โดยตัวแทนจำหน่ายเทเลวิซจะได้รับค่าตอบแทนจากการลงทะเบียนให้ลูกค้าใช้บริการโทรศัพท์เคลื่อนที่ของเอไอเอส
รวมถึงการสนับสนุนกิจกรรมทางการตลาดในอัตราที่เอไอเอสกำหนด
นอกเหนือจากรายได้จากการขายโดยทั่วไป ทั้งนี้เอไอเอสจะเป็นผู้กำหนดเงื่อนไข
ควบคุมคุณภาพและมาตรฐานของการให้บริการ รวมถึงแนวทางในการดำเนินการของตัวแทนจำหน่าย
เช่น การเลือกและพัฒนาสถานที่ การโฆษณาและส่งเสริมการขาย และการให้บริการต่างๆ
เพื่อให้ได้มาตรฐานตามที่เอไอเอสกำหนด

3.1.2 ตัวแทนจำหน่ายทั่วไป (Dealer)

เอไอเอสมีตัวแทนจำหน่ายทั่วไปซึ่งมีหน้าร้านเป็นของตนเองจำนวนกว่า 500 ราย
ดำเนินการจำหน่ายสินค้าของเอไอเอส ได้แก่ เครื่องโทรศัพท์เคลื่อนที่ อุปกรณ์ดาต้าการ์ด ชุด
Starter Kit และบัตรเติมเงิน รวมทั้งอุปกรณ์เสริมต่างๆ
โดยนอกเหนือจากรายได้จากการจำหน่ายสินค้าและบริการแล้ว
ตัวแทนจำหน่ายทั่วไปจะได้รับค่าตอบแทนจากการลงทะเบียนให้ลูกค้าใช้บริการโทรศัพท์เคลื่อนที่ของเอไอเอส
รวมถึงได้รับการสนับสนุนกิจกรรมทางการตลาด

3.1.3 ตัวแทนจำหน่ายขนาดใหญ่ (Key Account and Modern Trade)

เอไอเอสได้จัดจำหน่ายสินค้าและบริการต่างๆ เช่น รับชำระเงิน
ผ่านตัวแทนจำหน่ายขนาดใหญ่ซึ่งมีสาขาหรือร้านค้าของตนเองอยู่ทั่วประเทศ (Chain Store)
ได้แก่ Jay Mart, Blisstel, IEC, SAMART i-Mobile, TG และในปี 2553 ได้ขยายไปสู่
Bangkok Telecom นอกจากนี้ยังจำหน่ายผ่านร้านค้าปลีกสมัยใหม่ (Modern Trade) เช่น
เทสโก้ โลตัส เพาเวอร์บาย 7-Eleven รวมถึงขยายช่องทางจัดจำหน่ายเข้าไปสู่กลุ่ม IT
Channel , IT Distributor, Retail Chain IT เช่น iStudio , iBeat, Banana
IT, IT City เป็นต้น โดยกระจายอยู่ทั่วประเทศเป็นจำนวนทั้งสิ้นมากกว่า 50 ราย
และเป็นสาขามากกว่า 10,500 แห่ง

3.1.4 ตัวแทนจำหน่ายสมาร์ทชอป (Smart Shop)

เอไอเอสได้จัดจำหน่ายสินค้าและบริการผ่านตัวแทนจำหน่ายขนาดกลางที่เรียกว่า สมาร์ทชอป กว่า
100 ราย โดยมีทำเลที่ตั้งที่มีศักยภาพภายในพื้นที่ขายในโซนโทรศัพท์มือถือและสินค้าไอที
ในเขตพื้นที่ต่างๆ ทั่วประเทศ
เพื่อตอบสนองความต้องการใช้งานของลูกค้าและรองรับการให้บริการการจดทะเบียนระบบรายเดือน
รวมทั้งช่วยกระจายสินค้าต่อไปยังตัวแทนค้าปลีกด้วย

3.1.5 ตัวแทนจำหน่ายระบบ วัน-ทู-คอล!

เนื่องจากกว่าร้อยละ 90 ของลูกค้าเอไอเอสเป็นผู้ใช้บริการในระบบ วัน-ทู-คอล!
เอไอเอสจึงได้พัฒนาโครงสร้างการจัดจำหน่ายบัตรเติมเงินและซิมการ์ด วัน-ทู-คอล!
โดยสร้างความสัมพันธ์กับตัวแทนทั้งในระดับค้าส่งและค้าปลีกอย่างต่อเนื่องเพื่อเพิ่มประสิทธิภาพในการเข้าถึงลูกค้าและเพิ่มพื้นที่การขายให้ครอบคลุมมากยิ่งขึ้น
ตัวแทนจำหน่ายระบบ วัน-ทู-คอล! ได้แก่

1)  ผู้แทนค้าส่งแอดวานซ์ (Advanced Distribution Partnership หรือ ADP) ซึ่งมีจำนวน
    91 ราย โดยคัดเลือกจากตัวแทนแบบเทเลวิซ
    และตัวแทนจำหน่ายทั่วไปที่มีศักยภาพในการกระจายสินค้าในพื้นที่ มีสถานะทางการเงินที่ดี
    เพื่อทำหน้าที่ดูแลบริหารการจัดส่งสินค้าให้กับตัวแทนแอดวานซ์ค้าปลีกในเขตพื้นที่ของตนเองได้อย่างรวดเร็ว
    รวมทั้งสนับสนุนการทำกิจกรรมทางการตลาดในพื้นที่
    โดยจะได้รับค่าตอบแทนพิเศษในการบริหารจากเอไอเอส

1)  ตัวแทนแอดวานซ์ค้าปลีก (Advanced Retail Shop หรือ ARS)
    เป็นด่านหน้าที่สำคัญเพราะเป็นผู้ที่จำหน่ายสินค้าให้กับลูกค้าโดยตรง ปัจจุบันมีมากกว่า 25,000
    ราย และมีแนวโน้มที่จะเพิ่มขึ้นอย่างต่อเนื่องตามการขยายตัวของชุมชน
    โดยนอกจากผลกำไรจากการขายซิมการ์ดและบัตรเติมเงินตามปกติแล้ว
    ยังได้รับผลตอบแทนโดยตรงจากทางเอไอเอสเมื่อทำยอดขายได้ตามเป้าหมายอีกด้วย

นอกจากนี้เรายังได้ขยายช่องทางจำหน่ายบัตรเติมเงินผ่านทางสายธุรกิจอื่นๆ
ที่ไม่ได้เกี่ยวข้องกับการสื่อสารโดยตรง เช่น ร้านขายหนังสือ ร้านสะดวกซื้อ สถานีบริการน้ำมัน
ร้านจำหน่ายซีดี-เทป ห้างสรรพสินค้า ซุปเปอร์สโตร์ ที่ทำการไปรษณีย์ และธนาคาร เป็นต้น

3.1.6 ตัวแทนจำหน่ายระบบจีเอสเอ็ม 1800

ดีพีซีซึ่งเป็นบริษัทย่อยของเอไอเอส มีการจำหน่ายผลิตภัณฑ์และบริการโทรศัพท์เคลื่อนที่ระบบ
จีเอสเอ็ม 1800 ผ่านตัวแทนจำหน่าย
ซึ่งเป็นตัวแทนจำหน่ายรูปแบบเดียวกับบริการจดทะเบียนรายเดือนอย่าง จีเอสเอ็ม แอดวานซ์
ที่ได้กล่าวข้างต้น

3.2 การจำหน่ายผ่านช่องทางอิเล็กทรอนิกส์

เอไอเอสส่งเสริมให้ตัวแทนจำหน่ายระบบ วัน-ทู-คอล!
ให้บริการเติมเงินผ่านตัวแทนเติมเงินออนไลน์ (Money Top Up)
ช่วยให้ลูกค้าเอไอเอสสะดวกยิ่งขึ้นด้วยอัตราเติมเงินขั้นต่ำที่ 10 บาท น้อยกว่าบัตรเติมเงินที่ 50
บาท นอกจากนี้ เอไอเอสยังพัฒนาวิธีการเติมเงินผ่านช่องทางอิเล็กทรอนิกส์ต่างๆ อย่างต่อเนื่อง
เช่น ผ่านเครื่องเติมเงินอัตโนมัติ, เอทีเอ็ม, Phone Banking อินเทอร์เน็ต เอ็มเปย์
โดยปัจจุบันเอไอเอสมีการจำหน่ายผ่านช่องทางอิเล็กทรอนิกส์กว่า 400,000 จุด
ปัจจุบันการเติมเงินผ่านช่องทางอิเล็กทรอนิกส์ได้รับความนิยมเป็นอย่างมาก โดยมีสัดส่วนกว่าร้อยละ
80 ของมูลค่าการเติมเงินทั้งหมดในปี 2554 รวมถึงยังช่วยลดต้นทุนในการผลิตบัตรเติมเงินอีกด้วย

3.3 การขายตรง

เพื่อเพิ่มประสิทธิภาพช่องทางจัดจำหน่ายให้สามารถนำเสนอสินค้าและบริการได้เข้าถึงกลุ่มลูกค้าโดยตรงเอไอเอสจึงเพิ่มช่องทางจัดจำหน่ายแบบการขายตรงขึ้น
ซึ่งดำเนินการโดยการคัดสรรจากตัวแทนจำหน่ายที่มีศักยภาพและความชำนาญในแต่ละพื้นที่
และโดยจัดตั้งทีมงาน AIS Direct Sales เพื่อรองรับการเติบโตและขยายตัวของตลาดในอนาคต

4. การจัดหาผลิตภัณฑ์หรือบริการ

ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
ขึ้นอยู่กับความสามารถในการดำเนินการจัดหาและติดตั้งอุปกรณ์ของเอไอเอสและบริษัทย่อย
เพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

จากการที่เอไอเอสได้รับอนุญาตให้สามารถดำเนินการให้บริการผ่านเครือข่ายร่วม (Network
Roaming) ได้ เอไอเอสและดีพีซี จึงได้ร่วมกันปรับแต่ง
และพัฒนาระบบเครือข่ายโทรศัพท์เคลื่อนที่ของทั้ง 2
บริษัทให้เสมือนเป็นเครือข่ายร่วมที่สามารถรองรับการใช้บริการได้ทั้งในระบบ 900 เมกะเฮิรตซ์
และ 1800 เมกะเฮิรตซ์ (Dual-band Network) ได้อย่างราบรื่น โดยใช้ข้อดีของทั้งสองระบบ
และทั้งสองคลื่นความถี่ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
ของการให้บริการต่อผู้ใช้บริการที่สูงยิ่งขึ้นไปอีก

แผนผังแสดงความสามารถในการรองรับลูกค้าของเครือข่ายของเอไอเอสและดีพีซี

  ---------------------------------- ----------- ----------- ----------- -----------
                                     ธันวาคม 2551 ธันวาคม 2552 ธันวาคม 2553 ธันวาคม 2554

  ลูกค้า GSM Advance (ล้านคน)           2.534       2.835       2.977       3.193

  ลูกค้า GSM 1800 (ล้านคน)              0.078       0.078       0.761       0.979

  ลูกค้า One-2-Call! (ล้านคน)           24.698      25.858      28.148      33.227

  รวมจำนวนลูกค้า (ล้านคน)               27.310      28.773      31.886      36.519

  ความสามารถของระบบในการรองรับลูกค้า*   28.126      29.931      30.840      37.789
  (ล้านคน)                                                                

  จำนวนสถานีฐานสะสม                   14,452      15,388      15,832      17,082
  ---------------------------------- ----------- ----------- ----------- -----------

หน่วยล้านราย ยกเว้นจำนวนสถานีฐานสะสม

* ความสามารถของระบบในการรองรับลูกค้า ณ สิ้นปี 2554 คือค่าความสามารถของเครือข่ายร่วม

900 และ 1800 เมกะเฮิรตซ์ โดยประมาณการตามอัตราการใช้งานโดยเฉลี่ยของลูกค้าในปี 2554

เอไอเอสทำข้อตกลงกับผู้ให้บริการโทรศัพท์เคลื่อนที่ในต่างประเทศจำนวน 753 ราย ใน 271
ประเทศ เพื่อให้บริการข้ามแดนอัตโนมัติกับลูกค้าทั้งสองฝ่ายในอัตราค่าบริการที่ตกลงกัน
โดยลูกค้าของเอไอเอสสามารถใช้งานโทรศัพท์เคลื่อนที่ในต่างประเทศได้ด้วยโทรศัพท์เคลื่อนที่ด้วยหมายเลขโทรศัพท์เคลื่อนที่ที่มีอยู่
ในขณะที่ลูกค้าชาวต่างประเทศที่เข้ามาในประเทศไทยสามารถใช้บริการบนโครงข่ายของเอไอเอสในประเทศไทยได้เช่นกัน
นอกจากนี้ เอไอเอสโดยการดำเนินการของบริษัทในเครือ
ได้จัดให้มีบริการโทรศัพท์ทางไกลระหว่างประเทศเพื่อให้ลูกค้าสามารถโทรจากประเทศไทยไปยังประเทศอื่นได้โดยบริษัทในเครือได้ทำสัญญาใช้บริการในการส่งสัญญาณการสื่อสาร
กับเจ้าของโครงข่ายระหว่างประเทศเพื่อส่งสัญญาณสื่อสารจากประเทศไทยไปยังประเทศปลายทางต่างๆ

ในปี พ.ศ. 2554 เอไอเอสเข้าทำสัญญาใช้โครงข่ายร่วมกับทีโอที
ซึ่งทำให้ลูกค้าของเอไอเอสสามารถใช้บริการบนโครงข่ายเทคโนโลยี 3G ของทีโอทีได้ โดยปัจจุบัน
ทีโอทีตกลงให้ลูกค้าของเอไอเอสใช้โครงข่าย 3G ของทีโอทีได้ในจำนวนไม่เกิน 1 ล้านราย

เพื่อให้บริการเครือข่ายที่สูงด้วยคุณภาพ
เอไอเอสจึงต้องเพิ่มความสามารถของระบบในการรองรับการขยายตัวของลูกค้า
โดยเอไอเอสติดตั้งสถานีฐานจำนวน 1,884 สถานีเพื่อให้บริการเทคโนโลยี 3G บนคลื่น 900
เมกะเฮิรตซ์
รวมทั้งปรับปรุงความเร็วของโครงข่ายทั่วประเทศเพื่อให้ลูกค้าสามารถใช้บริการได้ข้อมูลได้ดีขึ้น
นอกจากนี้เอไอเอสได้ลงทุนในระบบพื้นฐานของโครงข่ายเพื่อเพิ่มความจุในการใช้งานบริการด้านข้อมูลให้สูงขึ้น
เอไอเอสเลือกใช้อุปกรณ์เครือข่ายโดยสั่งซื้อโดยตรงจากผู้ผลิตอุปกรณ์โทรคมนาคมชั้นนำจากทั่วโลก
เช่น Nokia-Siemens, Ericsson, NEC, Huawei และ ZTE
เป็นยี่ห้อหลักของอุปกรณ์เครือข่าย
และคัดเลือกเทคโนโลยีและอุปกรณ์เครือข่ายที่เหมาะสมมาติดตั้งเพื่อบรรลุถึงคุณภาพและการใช้ประโยชน์สูงสุดของเครือข่าย

ในส่วนบริการด้านเนื้อหาคอนเทนต์ผ่านโครงข่ายโทรศัพท์เคลื่อนที่
เอไอเอสจัดหาบริการดังกล่าวจากคู่ค้าผู้เชี่ยวชาญด้านการพัฒนาเนื้อหาคอนเทนต์เป็นผู้ผลิตให้
รวมไปถึงเอไอเอสเปิดให้ผู้พัฒนาเนื้อหาคอนเทนต์สามารถนำเสนอบริการผ่านโครงข่ายโทรศัพท์เคลื่อนที่ของเอไอเอสได้ด้วย
โดยมีการกำหนดอัตราส่วนแบ่งรายได้ระหว่างกัน

ในส่วนอุปกรณ์เครื่องโทรศัพท์เคลื่อนที่ หรืออุปกรณ์เชื่อมต่อบริการผ่านเครือข่ายโทรศัพท์เคลื่อนที่
เอไอเอสมีบริษัทย่อยที่ดำเนินธุรกิจจัดจำหน่าย
โดยจัดหาสินค้าจากผู้ผลิตอุปกรณ์โทรศัพท์เคลื่อนที่ชั้นนำหลายราย เช่น Nokia, Samsung,
BlackBerry หรือ Apple เป็นต้น
โดยรุ่นและจำนวนของอุปกรณ์ที่จัดจำหน่ายจะพิจารณาให้สอดคล้องตามความต้องการในตลาดเพื่อควบคุมปริมาณสินค้าคงคลัง
เอไอเอสจะได้รับส่วนต่างจากการขายอุปกรณ์ดังกล่าว นอกจากนี้
บริษัทย่อยมีการทำกิจกรรมทางการตลาดร่วมกันกับเอไอเอสในอุปกรณ์บางรุ่นด้วย

5. งานที่ยังไม่ได้ส่งมอบ

- ไม่มี –

6. ทรัพย์สินที่ใช้ในการประกอบธุรกิจ

6.1 สินทรัพย์ถาวรหลัก

ที่ดิน อาคารและส่วนปรับปรุงอาคาร และส่วนปรับปรุงอาคารเช่า ของเอไอเอส และบริษัทย่อยนั้น
จะเป็นของเอไอเอสเป็นหลัก เนื่องจากเอไอเอสมีสำนักงานสาขากระจายอยู่ทั่วประเทศ
ส่วนเครื่องตกแต่ง ติดตั้ง และเครื่องมืออุปกรณ์นั้นจะประกอบด้วยอุปกรณ์เครื่องมือช่าง
อุปกรณ์และโปรแกรมคอมพิวเตอร์ ตลอดจนอุปกรณ์ต่างๆ
ที่ใช้สำหรับบริการเสริมของโทรศัพท์เคลื่อนที่

สินทรัพย์ถาวรหลักของเอไอเอสและบริษัทย่อย ณ วันที่ 31 ธันวาคม 2554 ประกอบด้วย

หน่วย: ล้านบาท

+----------------------------+------------------+---------------------+
|                            | ประมาณอายุการใช้   | ณ วันที่ 31 ธันวาคม     |
|                            | (ปี)              | 2554                |
+----------------------------+------------------+---------------------+
| สินทรัพย์ถ                    |                  |                     |
| าวรหลักของเอไอเอสและบริษัทย่อย |                  |                     |
+----------------------------+------------------+---------------------+
| ที่ดิน                        | -                | 139.17              |
+----------------------------+------------------+---------------------+
| อาคารและส่วนปรับปรุงอาคาร     | 5 และ 20         | 499.56              |
+----------------------------+------------------+---------------------+
| ส่วนปรับปรุงอาคารเช่า^(1/)     | 5 และ 10         | 834.25              |
+----------------------------+------------------+---------------------+
| เครื่องตกแต่ง ติดตั้ง            | 2 – 5            | 1,497.76            |
| และเครื่องใช้สำนักงาน          |                  |                     |
+----------------------------+------------------+---------------------+
| เครื่องมือและอุปกรณ์            | 2 - 20           | 19,540.65           |
+----------------------------+------------------+---------------------+
| โปรแกรมคอมพิวเตอร์           | 10               | 16,457.04           |
+----------------------------+------------------+---------------------+
| ยานพาหนะ                   | 5                | 254.42              |
+----------------------------+------------------+---------------------+
| สินทรัพย์ระหว่างก่อสร้างและติดตั้ง  | -                | 955.36              |
+----------------------------+------------------+---------------------+
| อุปกรณ์สื่อสารเพื่อให้เช่า         | อายุสัญญาเช่า และ 3 | 12.88               |
+----------------------------+------------------+---------------------+
| รวม ที่ดิน อาคาร และอุปกรณ์     |                  | 40,191.09           |
+----------------------------+------------------+---------------------+
| หัก                         |                  | (32,574.86)         |
| ค่า                         |                  |                     |
| เสื่อมราคาและรายการตัดบัญชีสะสม |                  |                     |
+----------------------------+------------------+---------------------+
| ที่ดิน อาคารและอุปกรณ์ – สุทธิ    |                  | 7,616.23            |
+----------------------------+------------------+---------------------+

  ^(1/)
  ส่วนปรับปรุงอาคารเช่าเป็นค่าใช้จ่ายในการปรับปรุงตกแต่งสำนักงานบริการของเอไอเอส

สำหรับสินทรัพย์ถาวรหลักของเอไอเอสและบริษัทย่อย
ได้รวมสินทรัพย์ภายใต้สัญญาเช่าการเงินที่เอไอเอสและบริษัทย่อยเป็นผู้เช่าอยู่ในส่วนของ
เครื่องตกแต่ง ติดตั้งและเครื่องใช้สำนักงาน เครื่องมือและอุปกรณ์ และยานพาหนะ เป็นจำนวน
135.52 ล้านบาท ณ วันที่ 31 ธันวาคม 2554

นอกจากนี้ เอไอเอสและบริษัทย่อยยังมีการเช่าพื้นที่อาคารสำนักงานเพื่อใช้ในการประกอบธุรกิจโดย
ณ สิ้นเดือนธันวาคม 2554 สัญญาเช่าหลักของเอไอเอสและบริษัทย่อยมีรายละเอียด ดังนี้

  1. เอไอเอสเช่าพื้นที่สำนักงานอาคารอินทัช เลขที่ 414 ถนนพหลโยธิน พญาไท กรุงเทพฯ
  เนื้อที่ประมาณ 15,585 ตารางเมตร จากบริษัท เอสซี แอสเสท คอร์ปอเรชั่น จำกัด (มหาชน)
  (เอสซี แอสเสท) โดยมีการทำสัญญาเช่าทุก 3 ปี สัญญาฉบับปัจจุบันมีระยะเวลาตั้งแต่ 1
  มกราคม 2554 – 31 ธันวาคม 2556 และต้องจ่ายค่าเช่าตอบแทนในอัตรา 6,848,485
  บาทต่อเดือน สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา เว้นแต่มีการแจ้งยกเลิก 30
  วันล่วงหน้าก่อนหมดอายุสัญญา
  ปัจจุบันเอไอเอสมีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  2. เอไอเอสและบริษัทย่อย เช่าพื้นที่สำนักงานอาคารเอไอเอส เลขที่ 1291/1 ถนนพหลโยธิน
  พญาไท กรุงเทพฯ เนื้อที่ประมาณ 14,780 ตารางเมตร จากเอสซี แอสเสท
  โดยมีการทำสัญญาเช่าทุก 3 ปี สัญญาฉบับปัจจุบันมีระยะเวลาตั้งแต่ 1 มกราคม 2554 – 31
  ธันวาคม 2556 และต้องจ่ายค่าเช่าตอบแทนในอัตรา 6,364,650 บาทต่อเดือน
  สัญญาเช่าจะมีระยะเวลา 3 ปี ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา
  เว้นแต่มีการแจ้งยกเลิก 30 วันล่วงหน้าก่อนหมดอายุสัญญา
  ปัจจุบันเอไอเอสและบริษัทย่อยมีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  3. เอไอเอสและบริษัทย่อย เช่าพื้นที่สำนักงานอาคารชินวัตรทาวเวอร์ 3 เลขที่ 1010
  ถนนวิภาวดีรังสิต จตุจักร กรุงเทพฯ เนื้อที่ประมาณ 67 ตารางเมตร จากเอสซี แอสเสท
  โดยมีการทำสัญญาเช่าทุก 3 ปี สัญญาฉบับปัจจุบันจะหมดอายุ 31 ธันวาคม 2556
  และต้องจ่ายค่าเช่าตอบแทนในอัตรา 13,147 บาทต่อเดือน สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญาเว้นแต่มีการแจ้งยกเลิก 30
  วันล่วงหน้าก่อนหมดอายุสัญญา

  4. เอไอเอสและบริษัทย่อย เช่าพื้นที่สำนักงานอาคารอีเอสวีทาวเวอร์ เลขที่ 1 เลขที่ 1293/9
  ถนนพหลโยธินซอย 9 พญาไท กรุงเทพฯ เนื้อที่ประมาณ 8,375 ตารางเมตร จากบริษัท อีเอสวี
  แอสเสท จำกัด สัญญาฉบับปัจจุบันจะหมดอายุ 28 กุมภาพันธ์ 2556
  และต้องจ่ายค่าเช่าตอบแทนในอัตรา 2,919,300 บาทต่อเดือน
  การต่อสัญญาเช่าจะต้องมีการแจ้งความประสงค์ไม่น้อยกว่า 6 เดือนก่อนหมดอายุสัญญา

  5. เอไอเอสและบริษัทย่อย เช่าพื้นที่สำนักงานพหลโยธิน เพลส เลขที่ 408 ถนนพหลโยธิน
  พญาไท กรุงเทพฯ เนื้อที่ประมาณ 16,824 ตารางเมตร จากบริษัท พหล 8 จำกัด บริษัท
  สยามเคหะพัฒนา จำกัด บริษัท ล็อคไทย-พร็อพเพอร์ตื้ส์ จำกัด บริษัท ณัฐวุฒิและกานต์ จำกัด
  บริษัท อาทิตย์-จันทร์ จำกัด บริษัท พันธ์ทิพย์ เน็ตเวิร์ค จำกัด บริษัท ทีโอที จำกัด (มหาชน)
  บริษัท อยุธยา อลิอันซ์ ซี.พี.ประกันชีวิต จำกัด(มหาชน) บริษัท พาธแล็ป จำกัด คุณซานดรา
  ไทบัญชากิจ คุณชิรารักษ์ จำลองศุภลักษณ์ ซึ่งสัญญาเช่าทำแยกในแต่ละชั้น
  สัญญาเช่าฉบับปัจจุบันจะหมดอายุ 31 ธันวาคม 2556 และต้องจ่ายค่าเช่าตอบแทนในอัตรา
  5,625,800 บาทต่อเดือน การต่อสัญญาเช่าจะต้องมีการแจ้งความประสงค์ไม่น้อยกว่า 30 และ
  60 วันก่อนหมดอายุสัญญา ตามแต่ละสัญญาเช่า

  6. เอไอเอสและบริษัทย่อย เช่าพื้นที่สำนักงานอาคารพหลโยธิน เซ็นเตอร์ เลขที่ 404
  ถนนพหลโยธิน พญาไท กรุงเทพฯ เนื้อที่ประมาณ 4,069 ตารางเมตร จากบริษัท ทรีพัลส์ จำกัด
  โดยสัญญาเช่าฉบับปัจจุบันจะหมดอายุ 31 ธันวาคม 2556 และต้องจ่ายค่าเช่าตอบแทนในอัตรา
  876,136 บาทต่อเดือน การต่อสัญญาเช่าจะต้องมีการแจ้งความประสงค์ไม่น้อยกว่า 30 และ 60
  วันก่อนหมดอายุสัญญา ตามแต่ละสัญญาเช่า

  7. เอไอเอสเช่าพื้นที่อาคารสำนักงานบริการสาขา ในจังหวัดเชียงใหม่ สุราษฏร์ธานี
  นครสวรรค์ นครราชสีมา นครปฐม พิษณุโลก หาดใหญ่ ชลบุรี อยุธยา ระยอง ภูเก็ต อุดรธานี
  ขอนแก่น และกรุงเทพฯ เนื้อที่ประมาณ 16,259 ตารางเมตร โดยแยกทำสัญญาแยกแต่ละจังหวัด
  และต้องจ่ายค่าเช่าตอบแทนรวมทั้งสิ้นในอัตรา 11,418,304 บาทต่อเดือน

6.2 สัญญาร่วมการงาน

ต้นทุนโครงการภายใต้สัญญาร่วมการงานเป็นสินทรัพย์ที่ลงทุนโดยเอไอเอสและบริษัทย่อย
และโอนกรรมสิทธิ์ให้แก่หน่วยงานรัฐผู้เป็นเจ้าของสัญญาร่วมการงานนั้น
โดยเอไอเอสและบริษัทย่อยจะได้สิทธิในการใช้สินทรัพย์นั้นในการดำเนินกิจการตลอดอายุสัญญาร่วมการงานนั้น
สัญญาร่วมการงานของเอไอเอสและบริษัทย่อย
ประกอบไปด้วยสัญญาร่วมการงานที่ทำกับหน่วยงานของรัฐ
เพื่อให้สามารถดำเนินธุรกิจภายใต้สิทธิของหน่วยงานรัฐนั้นๆ

ต้นทุนโครงการภายใต้สัญญาร่วมการงาน ณ วันที่ 31 ธันวาคม 2554

+--------------------------+--------+------------+---------+----------+
| ประเภทสินทรัพย์             | ต้นทุน   | จำนวนปี     | จำนว    | มูล       |
|                          |        |            | นปีที่ตัดจำ | ค่าทางบัญชี |
|                          | (ล     | ตัดจำหน่าย   | หน่ายแล้ว |          |
|                          | ้านบาท) |            |         | (ล้านบาท) |
+--------------------------+--------+------------+---------+----------+
| ต้นทุนโครงการของเอไอเอส    |        |            |         |          |
+--------------------------+--------+------------+---------+----------+
| อุปกรณ์เครือข่ายระบบดิจิตอล    | 105,   | 10 ปี       | 1 – 10  | 1        |
| GSM                      | 908.67 | ไม่เกินปี     |         | 9,516.33 |
|                          |        | 2558       |         |          |
+--------------------------+--------+------------+---------+----------+
| อุปกรณ์เครือข่ายระบบอนาลอก   | 13,    | สิ้นสุด       | 1 – 10  | -        |
| NMT                      | 735.31 | กันยายน     |         |          |
|                          |        | 2545       |         |          |
+--------------------------+--------+------------+---------+----------+
| อุปกรณ์เครือข่ายสื่อสัญญาณ      | 23,    | 10 ปี       | 1 – 10  | 2,866.12 |
|                          | 717.84 | ไม่เกินปี     |         |          |
|                          |        | 2558       |         |          |
+--------------------------+--------+------------+---------+----------+
| อื่นๆ                      | 34,    | 10 ปี       | 1 – 10  | 1        |
|                          | 368.13 | ไม่เกินปี     |         | 3,185.59 |
|                          |        | 2558       |         |          |
+--------------------------+--------+------------+---------+----------+
| ต้นทุนโครงการของ เอดีซี      |        |            |         |          |
+--------------------------+--------+------------+---------+----------+
| เครื่องมือและอุปกรณ์          | 1,     | 10 ปี       | 1 – 10  | 9.63     |
|                          | 551.01 |            |         |          |
+--------------------------+--------+------------+---------+----------+
| รวม                      | 179,   |            |         | 3        |
|                          | 280.96 |            |         | 5,577.67 |
+--------------------------+--------+------------+---------+----------+
| ต้นทุนโครงการของ ดีพีซี       |        |            |         |          |
+--------------------------+--------+------------+---------+----------+
| อุปกรณ์เครือข่ายระบบดิจิตอล    | 13,    | 10 ปี       | 1 - 9   | 927.18   |
| GSM และ                  | 692.93 | ไม่เกินปี     |         |          |
|                          |        | 2556       |         |          |
| อุปกรณ์เครือข่ายสื่อสัญญาณ      |        |            |         |          |
+--------------------------+--------+------------+---------+----------+
| รวมต้นทุนโคร               | 192,   |            |         | 3        |
| งการของเอไอเอสและบริษัทย่อย | 973.89 |            |         | 6,504.85 |
+--------------------------+--------+------------+---------+----------+

สัญญาร่วมการงานหลักๆ ของเอไอเอสและบริษัทย่อย สามารถสรุปได้ในส่วนที่ 1 หัวข้อ
“ทรัพย์สินที่ใช้ในการประกอบธุรกิจ”

+---+-----------------------------------------------------------------+---+
| [ |                                                                 |   |
| ] |                                                                 |   |
+---+-----------------------------------------------------------------+---+
|   |                                                                 |   |
+---+-----------------------------------------------------------------+---+
|   | บริษัท ชิน คอร์ปอเรชั่น จำกัด (มหาชน)                                  |   |
|   |                                                                 |   |
|   | Shin Corporation Public Company Limited                         |   |
|   |                                                                 |   |
|   | เอกสารแนบ 2                                                     |   |
|   |                                                                 |   |
|   | การประกอบธุรกิจสายธุรกิจดาวเทียมและธุรกิจต่างประเทศ                     |   |
+---+-----------------------------------------------------------------+---+

การประกอบธุรกิจสายธุรกิจดาวเทียมและธุรกิจต่างประเทศ

1. บริการสื่อสารดาวเทียมและบริการที่เกี่ยวเนื่อง

1.1 บริการสื่อสารดาวเทียมและบริการที่เกี่ยวเนื่อง ดำเนินการโดยบมจ. ไทยคม
และบริษัทกลุ่มไอพีสตาร์

1.1.1 ลักษณะของบริการ

1.1.1.1 บริการให้เช่าช่องสัญญาณดาวเทียม (Conventional Satellite Transponder
Services)

ไทยคมให้บริการเช่าช่องสัญญาณดาวเทียม (Transponder)
ซึ่งทำหน้าที่ในการรับสัญญาณจากสถานีภาคพื้นดิน (สถานีส่งสัญญาณ) ขยายสัญญาณให้มีกำลังแรงขึ้น
และส่งสัญญาณกลับมายังสถานีภาคพื้นดินอีกแห่งหนึ่ง (สถานีรับสัญญาณ) ณ ตำแหน่งใดๆ
ภายใต้พื้นที่ครอบคลุม (Footprint) ของดาวเทียม
ในความถี่ที่แตกต่างไปจากความถี่ที่ใช้ในการส่งสัญญาณ เพื่อให้ผู้ใช้บริการ อาทิ
ผู้ประกอบการโทรคมนาคม ผู้ให้บริการด้านการสื่อสาร และผู้ประกอบการช่องรายการโทรทัศน์
ได้รับประโยชน์จากพื้นที่ครอบคลุมบริเวณกว้างของดาวเทียม ทั้งในระดับประเทศและระดับภูมิภาค
เมื่อเปรียบเทียบกับการติดตั้งเครือข่ายโทรคมนาคมภาคพื้นดินจำนวนมากเพื่อขยายพื้นที่ครอบคลุมในการให้บริการ
เช่น เคเบิลใยแก้วนำแสง หรือเครือข่ายสัญญาณคลื่นไมโครเวฟ เป็นต้น

-   ดาวเทียมแบบทั่วไป (Conventional Satellite)

  ในปี 2554 ไทยคมมีดาวเทียมแบบทั่วไป 1 ดวง คือ ดาวเทียมไทยคม 5
  ให้บริการแก่ผู้ใช้จำนวนมากทั้งในและต่างประเทศ โดยรายละเอียดคุณสมบัติของดาวเทียมไทยคม
  5 มีดังต่อไปนี้

ตารางแสดงคุณสมบัติของดาวเทียมไทยคม 5

+---------------------------------+------------------------------------+
| ย่านความถี่                        | ไทยคม 5                            |
+=================================+====================================+
| C-Band Regional Beam            | 18 ช่องสัญญาณ                        |
|                                 |                                    |
| พื้นที่ครอบคลุม                      | ประเทศไทย ภูมิภาคอินโดจีน              |
|                                 | และภูมิภาคเอเชียใต้                    |
+---------------------------------+------------------------------------+
| C-Band Global Beam              | 7 ช่องสัญญาณ                         |
+---------------------------------+------------------------------------+
| พื้นที่ครอบคลุม                      | ทวีป แอฟริกา ยุโรป เอเชีย และออสเตรเลีย |
+---------------------------------+------------------------------------+
| Ku-Band Spot Beam               | 7 ช่องสัญญาณ                         |
|                                 |                                    |
| พื้นที่ครอบคลุม                      | ประเทศไทย และภูมิภาคอินโดจีน           |
+---------------------------------+------------------------------------+
| Ku-Band Switchable Beam (Spot   | 4 ช่องสัญญาณ                         |
| or Steerable)                   |                                    |
|                                 | ประเทศไทย และภูมิภาคอินโดจีน           |
| พื้นที่ครอบคลุม                      |                                    |
+---------------------------------+------------------------------------+
| Ku-Band Steerable Beam          | 3 ช่องสัญญาณ                         |
|                                 |                                    |
| พื้นที่ครอบคลุม                      | ประเทศไทย และภูมิภาคอินโดจีน           |
+---------------------------------+------------------------------------+
| ผู้ผลิต (ประเทศ)                   | Aerospatiale (ฝรั่งเศส)              |
+---------------------------------+------------------------------------+
| รุ่น                              | Spacebus 3000                      |
+---------------------------------+------------------------------------+
| อายุการใช้งาน                     | ประมาณ 14 ปี                        |
+---------------------------------+------------------------------------+
| จัดส่งสู่วงโคจร                     | 2549                               |
+---------------------------------+------------------------------------+

ที่มา: บริษัท ไทยคม จำกัด (มหาชน)

จำนวนช่องสัญญาณและอัตราการใช้งานของช่องสัญญาณของดาวเทียมไทยคม

+------------------------+---------------+--------------+--------------+
|                        | 2552          | 2553         | 2554         |
+------------------------+---------------+--------------+--------------+
| จำนวนช่องสัญญาณ (ช่อง)*   | 34            | 24           | 24           |
|                        |               |              |              |
| C-Band                 | 16            | 14           | 14           |
|                        |               |              |              |
| Ku-Band                |               |              |              |
+------------------------+---------------+--------------+--------------+
| อัตราการใช้งาน (ร้อยละ)   | 79%           | 99%          | 98%          |
|                        |               |              |              |
| C-Band                 | 72%           | 93%          | 100%         |
|                        |               |              |              |
| Ku-Band                |               |              |              |
+------------------------+---------------+--------------+--------------+

ที่มา: บริษัท ไทยคม จำกัด (มหาชน)

หมายเหตุ: ข้อมูลดังกล่าวเป็นข้อมูล ณ วันที่ 31 ธันวาคม

* ไม่นับรวมช่องสัญญาณ C-Band
ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1
ช่องสัญญาณและช่องสัญญาณสำรอง Ku-Band 1 ช่องสัญญาณ บนดาวเทียมไทยคม 2

** ไทยคมได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อ 12 มกราคม
2553 โดยไทยคมได้ดำเนินการโอนย้ายผู้ใช้บริการจากดาวเทียมไทยคม 1A มายังดาวเทียมไทยคม
2 และไทยคม 5 แล้วเสร็จไปในเดือนพฤษภาคม 2552

*** ไทยคมได้ทำการปลดระวางดาวเทียมไทยคม 2 ออกจากวงโคจรค้างฟ้าเมื่อ 30 ตุลาคม
2553 โดยไทยคมได้ดำเนินการโอนย้ายผู้ใช้บริการจากดาวเทียมไทยคม 2 มายังดาวเทียมไทยคม
5 แล้วเสร็จไปในเดือนพฤษภาคม 2553

[]โครงการดาวเทียมไทยคม 6

ในเดือนพฤษภาคม 2554
กระทรวงเทคโนโลยีสารสนเทศและการสื่อสารได้ให้ความเห็นชอบกับโครงการดาวเทียมไทยคม 6
ที่ไทยคมเสนอ โดยดาวเทียมไทยคม 6 จะถูกส่งขึ้นสู่วงโคจร ณ ตำแหน่ง 78.5 องศาตะวันออก
ซึ่งเป็นตำแหน่งเดียวกันกับดาวเทียมไทยคม 5
และจะสามารถรองรับปริมาณความต้องการใช้งานดาวเทียมสื่อสารในภูมิภาคเอเชียและแอฟริกาที่เพิ่มขึ้นในอนาคต
รวมทั้งทดแทนดาวเทียมเดิมที่มีอายุการใช้งานสิ้นสุดลง ดาวเทียมไทยคม 6
เป็นดาวเทียมขนาดกลางเช่นเดียวกับดาวเทียมไทยคม 5 โดยเป็นดาวเทียมประเภท 3 แกน
(three-axis stabilized) มีช่องสัญญาณดาวเทียมรวมทั้งสิ้น 26 ช่องสัญญาณ
แบ่งออกเป็นช่องสัญญาณในย่านความถี่ซีแบนด์ (C-band) 18 ช่องสัญญาณ
และช่องสัญญาณในย่านความถี่เคยูแบนด์ (Ku-band) 8 ช่องสัญญาณ
ไทยคมคาดว่าจะสามารถจัดส่งดาวเทียมไทยคม 6 ขึ้นสู่วงโคจรได้ประมาณไตรมาสที่ 2 ของปี
2556

โครงการดาวเทียมไทยคม 7

ในเดือนธันวาคม 2554 ไทยคมได้เข้าทำสัญญาความร่วมมือในการรักษาตำแหน่งวงโคจรที่ 120
องศาตะวันออกกับ Asia Satellite Telecommunications Co., Ltd.
ในการจัดหาดาวเทียมชั่วคราวไปไว้ยังตำแหน่งวงโคจรที่ 120 องศาตะวันออก
หลังจากนั้นจะจัดส่งดาวเทียมดวงใหม่ภายใต้ชื่อดาวเทียมไทยคม 7 ขึ้นสู่วงโคจร
โดยจะเป็นดาวเทียมขนาดกลางที่มีช่องสัญญาณดาวเทียมในย่านความถี่ซีแบนด์ (C-band) 28
ช่องสัญญาณ และมีพื้นที่ให้บริการในภูมิภาคเอเชียและออสเตรเลีย
ไทยคมจะเป็นเจ้าของจำนวนช่องสัญญาณในดาวเทียมดังกล่าวรวมไม่เกิน 14 ช่องสัญญาณ
ไทยคมคาดว่าดาวเทียมไทยคม 7 จะจัดสร้างแล้วเสร็จและจัดส่งขึ้นสู่วงโคจร ณ ตำแหน่ง 120
องศาตะวันออก ในปี 2557

-   สถานีควบคุมดาวเทียม

  สถานีควบคุมดาวเทียมเป็นศูนย์ปฏิบัติการซึ่งทำหน้าที่ควบคุมการทำงานของดาวเทียม
  เช่นการตรวจวัดและรายงานผลค่าสัญญาณต่างๆ ของดาวเทียม การติดตามตำแหน่งของดาวเทียม
  การออกคำสั่งควบคุมการทำงานของดาวเทียม
  ตลอดจนทำหน้าที่ติดตามผลหลังจากการออกคำสั่งควบคุมการทำงานดังกล่าว
  โดยการส่งสัญญาณคำสั่งจากสถานีควบคุมภาคพื้นดิน นอกจากนี้
  สถานีควบคุมดาวเทียมไทยคมทำหน้าที่เฝ้าดูและควบคุมสภาวะต่างๆ ของดาวเทียม
  เช่นการทำงานโดยรวมของดาวเทียม ประสิทธิภาพของช่องสัญญาณดาวเทียม
  และระดับของสัญญาณรบกวน รวมทั้งทำหน้าที่ควบคุมการปฏิบัติภารกิจต่างๆ ของดาวเทียมอีกด้วย

1.1.1.2 บริการแพร่สัญญาณโทรทัศน์ผ่านดาวเทียม

บริการแพร่สัญญาณโทรทัศน์ผ่านดาวเทียมเป็นธุรกิจหลักของไทยคม
โดยไทยคมมุ่งเน้นให้บริการดาวเทียมไทยคมแก่ผู้ประกอบการชั้นนำหลายราย
เพื่อส่งสัญญาณช่องรายการโทรทัศน์ไปยังทวีปเอเชีย ออสเตรเลีย แอฟริกา และยุโรป
ทั้งประเภทบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
DTH)
บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) หรือบริการเครือข่ายโทรทัศน์ดิจิตอลทั่วโลก (Global Digital
Television) โดยอาศัยบริการเสริมต่างๆ ของสถานีบริการภาคพื้นดิน (Teleport and DTH
Center)

สถานีบริการภาคพื้นดิน (Teleport and DTH Center)

สถานีเทเลพอร์ต (Teleport หรือ Telecommunications Port)
เป็นสถานีศูนย์กลางที่ให้บริการเสริมต่างๆ ในด้านธุรกิจการแพร่สัญญาณโทรทัศน์และโทรคมนาคม
สถานีบริการภาคพื้นดินไทยคมเป็นสถานีเทเลพอร์ตที่ได้รับการรับรองมาตรฐาน ISO 9002 และ
9001:2000
มีการติดตั้งอุปกรณ์และสิ่งอำนวยความสะดวกครบครันเพื่อให้บริการด้านการแพร่สัญญาณโทรทัศน์ผ่านดาวเทียมแก่ผู้ประกอบการทั้งในและนอกประเทศ
ไทยคมได้รวมบริการเทเลพอร์ตต่างๆ เช่น บริการเล่นเทปบันทึกรายการ
และบริการบีบอัดสัญญาณโทรทัศน์ในระบบดิจิตอลเข้ากับบริการให้เช่าช่องสัญญาณดาวเทียมเพื่อให้บริการแพร่สัญญาณโทรทัศน์แบบครบวงจรแก่ผู้ประกอบการ
โดยไทยคมได้ร่วมมือกับบริษัท ซีเอส ล็อกซอินโฟ จำกัด (มหาชน) ซึ่งเป็น
ผู้ให้บริการรับและส่งสัญญาณดาวเทียม

รูปแบบของบริการในธุรกิจการแพร่สัญญาณโทรทัศน์ผ่านดาวเทียม

-   บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home, DTH)

  ไทยคมนำเสนอรูปแบบการให้บริการบีบอัดสัญญาณโทรทัศน์ในระบบดิจิตอล
  และส่งสัญญาณโทรทัศน์ผ่านดาวเทียมตรงไปยังบ้านของผู้รับชมปลายทางโดยตรง
  ซึ่งการบีบอัดสัญญาณในระบบดิจิตอลจะช่วยให้ผู้ประกอบการสามารถลดต้นทุนในการให้บริการ
  ในขณะที่ผู้รับชมสามารถใช้จานรับสัญญาณดาวเทียมที่มีขนาดเล็กรับสัญญาณโทรทัศน์ที่ส่งตรงมาจากดาวเทียมในระบบ
  DTH ได้

-   บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
    (Channel Distribution)

  ไทยคมให้บริการส่งช่องรายการโทรทัศน์แก่ผู้ประกอบการที่ประสงค์จะแพร่สัญญาณโทรทัศน์ของตนไปยังผู้ประกอบการเคเบิลทีวี
  หรือสถานีทวนสัญญาณภายใต้พื้นที่ครอบคลุมของดาวเทียมไทยคม
  รูปแบบการให้บริการนี้จึงเป็นทางเลือกที่สมบูรณ์แบบสำหรับผู้ประกอบการ
  ทำให้สามารถส่งช่องรายการโทรทัศน์ไปยังเครือข่ายเคเบิลทีวีในทวีปต่างๆ
  ที่เป็นตลาดสำคัญของตน
  โดยช่องรายการโทรทัศน์ในรูปแบบนี้สามารถเข้าถึงสมาชิกผู้ชมเคเบิลทีวีนับล้านครัวเรือนในทวีป
  เอเชีย ยุโรป แอฟริกา และออสเตรเลีย

-   บริการเครือข่ายโทรทัศน์ดิจิตอลทั่วโลก (Global Digital Television Network)

  บริการเครือข่ายโทรทัศน์ดิจิตอลทั่วโลกเป็นการควบรวมบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
  (Channel Distribution) ในย่านความถี่ C-band ของดาวเทียมไทยคม
  กับช่องสัญญาณดาวเทียมในย่านความถี่ Ku-band ของดาวเทียมพันธมิตร
  เพื่อให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
  DTH) ในภูมิภาคอื่นที่อยู่นอกพื้นที่ครอบคลุมของดาวเทียมไทยคม เช่น อเมริกาเหนือ ยุโรป
  และออสเตรเลีย
  บริการในรูปแบบนี้เป็นที่นิยมในกลุ่มผู้ประกอบการที่เป็นเจ้าของช่องรายการโทรทัศน์หรือสถานีโทรทัศน์
  ที่ประสงค์จะส่งสัญญาณออกอากาศรายการโทรทัศน์ของตนไปยังกลุ่มผู้ชมเชื้อชาติเดียวกันที่ย้ายถิ่นฐานไปอาศัยอยู่ในประเทศต่างๆ
  ทั่วโลก เพื่อผลประโยชน์ทางธุรกิจ การศึกษา หรือทางด้านศาสนา
  โดยที่ช่องรายการโทรทัศน์ในเครือข่ายโทรทัศน์ดิจิตอลทั่วโลกสามารถเข้าถึงผู้ชมปลายทางที่อาศัยอยู่ในกว่า
  150 ประเทศ ใน 6 ทวีปทั่วโลก คือ อเมริกาเหนือ อเมริกาใต้ ยุโรป แอฟริกา เอเชีย
  และออสเตรเลีย

-   บริการถ่ายทอดสดผ่านดาวเทียม (Satellite News Gathering)

  ไทยคมให้บริการถ่ายทอดสดผ่านดาวเทียม ด้วยรถพร้อมอุปกรณ์ถ่ายสัญญาณดาวเทียมเคลื่อนที่
  โดยเฉพาะการรายงานข่าวนอกสถานที่ การถ่ายทอดสดการแข่งขันกีฬา หรือการแสดงดนตรี
  เป็นต้น

1.1.1.3 บริการระบบไอพีสตาร์ (IPSTAR System)

ไทยคมเริ่มดำเนินกิจกรรมทางการตลาดของบริการไอพีสตาร์ตั้งแต่ปี 2544
โดยในระยะแรกจะเป็นการให้บริการโดยใช้อุปกรณ์รับส่งสัญญาณปลายทางภาคพื้นดินไอพีสตาร์
กับดาวเทียมแบบทั่วไปของไทยคม และดาวเทียมอื่นๆ
ซึ่งเป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่านช่องสัญญาณดาวเทียม ดังนั้น
บริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบัน
และยังมีส่วนช่วยลดต้นทุนการให้บริการ

หลังจากที่ไทยคมประสบความสำเร็จในการจัดส่งดาวเทียมไทยคม 4 (ไอพีสตาร์)
ขึ้นสู่วงโคจรเมื่อวันที่ 11 สิงหาคม 2548 และผ่านการทดสอบในเดือนธันวาคม 2548 ไทยคม
ก็ได้เริ่มให้บริการระบบไอพีสตาร์โดยใช้ควบคู่กับอุปกรณ์รับส่งสัญญาณปลายทางไอพีสตาร์
ซึ่งมีประสิทธิภาพในการรับส่งสัญญาณสูงกว่าดาวเทียมทั่วไปมาก เนื่องจากดาวเทียมไทยคม 4
(ไอพีสตาร์) ใช้เทคโนโลยีการกระจายคลื่นแบบรังผึ้ง
ทำให้สามารถนำความถี่กลับมาใช้งานใหม่ได้อย่างมีประสิทธิภาพ
และช่วยเพิ่มขีดความสามารถในการรับส่งข้อมูลได้ถึง 45 Gbps ซึ่งสูงกว่าดาวเทียมทั่วไปถึง 20
เท่า หรือสามารถรองรับความต้องการใช้งานอินเทอร์เน็ตความเร็วสูงของผู้ใช้ได้จำนวนนับล้านคน
ทั้งในระดับผู้ใช้บริการรายย่อยไปจนถึงระดับองค์กร
ซึ่งรวมไปถึงระดับผู้ให้บริการโทรคมนาคมและอินเทอร์เน็ต

ข้อมูลเบื้องต้นด้านเทคนิคของดาวเทียมไทยคม 4 (ไอพีสตาร์)

+------------------+---------------------------------------------------+
| คุณสมบัติ           | รายละเอียด                                         |
+------------------+---------------------------------------------------+
| ดาวเทียม          | - ดาวเทียมแบบวงโคจรค้างฟ้า                           |
|                  |                                                   |
|                  | - อายุใช้งานประมาณ 15.75 ปี                          |
+------------------+---------------------------------------------------+
| ที่ตั้งวงโคจร        | - 119.5^(o) ตะวันออก                               |
+------------------+---------------------------------------------------+
| ขีดความสาม        | - 45 Gbps (25/20) Forward & Return Bandwidth      |
| ารถในการรับส่งข้อมูล | หรือประมาณ 20 เท่าของขีด                             |
| (Bandwidth       |                                                   |
| Capacity)        | ความสามารถของดาวเทียมแบบปัจจุบัน                      |
|                  |                                                   |
|                  | - ใช้จานสายอากาศขนาด 84-180cm.                     |
+------------------+---------------------------------------------------+
| ชนิดของ Beams     | - Ka-band แบบ SPOT Beam                           |
| ที่ให้บริการ         | สำหรับติดต่อกับสถานีควบคุมเครือข่ายภาคพื้นดิน 188 แห่ง        |
|                  |                                                   |
|                  | - มีบริการ Ku-band ที่มีขีดความสามารถมากที่สุดสำหรับดาวเทียม |
|                  | 1 ดวง โดยแบ่งเป็น                                   |
|                  |                                                   |
|                  | - SPOT Beam: 84 beams                             |
|                  |                                                   |
|                  | - SHAPED Beam: 3 beams                            |
|                  |                                                   |
|                  | - BROADCAST Beam: 7 beams                         |
+------------------+---------------------------------------------------+
| จัดส่งสู่วงโคจร      | - ปี 2548                                          |
+------------------+---------------------------------------------------+

ที่มา: บริษัท ไทยคม จำกัด (มหาชน)

-   อุปกรณ์ปฏิบัติการภาคพื้นดินไอพีสตาร์ (IPSTAR Ground System)

  อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 กลุ่มหลักๆ คือ
  สถานีควบคุมเครือข่ายภาคพื้นดิน (IPSTAR Gateway)
  และอุปกรณ์รับส่งสัญญาณปลายทางไอพีสตาร์ (IPSTAR User Terminal)

  - สถานีควบคุมเครือข่ายภาคพื้นดิน (IPSTAR Gateway)

  สถานีควบคุมเครือข่ายภาคพื้นดิน (IPSTAR Gateway)
  เป็นสถานีแม่ข่ายที่ใช้รับส่งสัญญาณระหว่างดาวเทียมกับสถานีควบคุมเครือข่ายปลายทาง
  โดยไทยคมได้ออกแบบให้มีความสามารถรองรับการทำงานได้หลากหลาย
  และยังสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
  ผู้ให้บริการอินเทอร์เน็ต (ISP) หรือผู้ใช้บริการทั่วไป
  โดยให้บริการทั้งการให้บริการอินเทอร์เน็ต การให้บริการเครือข่ายภายในองค์กร (Intranet
  Network) การประชุมทางไกล (Video Conference) การแพร่ภาพและเสียง (Broadcast
  and Multicast Multimedia) การให้บริการรับส่งข้อมูล (Transaction Service)
  และการให้บริการโทรศัพท์ (Telephony)

  เครือข่ายของระบบไอพีสตาร์นั้น มีรูปแบบเป็นแบบสตาร์ (STAR Topology)
  โดยในภาคการส่งสัญญาณจากสถานีควบคุมเครือข่ายภาคพื้นดินไปยังอุปกรณ์รับส่งสัญญาณปลายทางไอพีสตาร์
  ข้อมูลจะถูกบรรจุในช่องสัญญาณที่เป็น Time Division Multiplexing (TDM)
  ที่อาจจะมีมากกว่าหนึ่งช่องสัญญาณ และจะรวมกันเป็นช่องสัญญาณขนาดใหญ่ (Wideband)
  โดยใช้เทคโนโลยี Orthogonal Frequency Division Multiplexing (OFDM)
  และเพื่อเพิ่มความสามารถในการให้บริการ ช่องสัญญาณที่ถูกใช้ในการส่งข้อมูลจากสถานีภาคพื้นดิน
  ได้ถูกออกแบบให้ใช้วิธีการเข้ารหัสโดยใช้ Turbo Product Codes (TPCs) และ L-code
  Modulation
  สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังสถานีควบคุมนั้น
  จะเป็นการบรรจุข้อมูลในช่องสัญญาณแคบ (Narrow-Band)
  โดยใช้เทคนิคและรูปแบบในการส่งที่สามารถปรับเปลี่ยนได้ตามลักษณะการใช้ช่องสัญญาณ เช่น
  ALOHA สำหรับข้อความที่ส่งออกมาเพื่อที่จะ log on เข้าสู่ระบบ และ TDMA
  สำหรับการส่งข้อมูลอื่นๆ

  ไทยคมได้พัฒนาเทคโนโลยีใหม่บนระบบภาคพื้นดินเพื่อเพิ่มประสิทธิภาพและคุณภาพการบริการให้กับลูกค้าด้วยเทคโนโลยี
  Super Frame และ Dynamic CBR การทำงานของเทคโนโลยี Super Frame
  นั้นทำให้การจัดสรรทรัพยากรบนดาวเทียมมีประสิทธิภาพเพิ่มมากขึ้นถึงร้อยละ 10.0
  และในส่วนของเทคโนโลยี Dynamic CBR
  จะช่วยเพิ่มประสิทธิภาพการให้บริการสัญญาณเสียงบนเครือข่ายบรอดแบรนด์ผ่านดาวเทียมให้มีคุณภาพสูงยิ่งขึ้น

- อุปกรณ์รับส่งสัญญาณปลายทางไอพีสตาร์ (IPSTAR User Terminal)

  อุปกรณ์รับส่งสัญญาณปลายทางไอพีสตาร์ เป็นอุปกรณ์รับส่งสัญญาณดาวเทียมแบบครบวงจร
  เพื่อเชื่อมต่อกับดาวเทียม โดยไทยคมได้จัดให้มีอุปกรณ์ปลายทางสำหรับผู้ใช้ในหลายรูปแบบ
  เพื่อตอบสนองความต้องการของลูกค้าที่แตกต่างกัน

-   รุ่น iCON เป็นอุปกรณ์ที่มาแทนรุ่น Professional ที่ได้เลิกผลิตไปแล้ว
    อุปกรณ์รุ่นนี้ถูกออกแบบมาเพื่อกลุ่มลูกค้าธุรกิจขนาดกลางและขนาดย่อม และผู้ใช้บริการทั่วไป
    อุปกรณ์รุ่นนี้มีความสามารถในการดาวน์โหลดได้สูงสุด 4 Mbps และสามารถอัพโหลดได้สูงสุด
    2 Mbps ได้พร้อมๆ กัน เป็นอุปกรณ์ที่ถูกออกแบบมาเพื่อให้ผู้ใช้งานสามารถใช้งานได้ง่าย
    และสามารถเชื่อมต่อกับระบบงานที่ผู้ใช้บริการทั่วไปใช้ เช่น
    บริการเชื่อมต่ออินเทอร์เน็ตความเร็วสูง บริการเสียงผ่านเครือข่ายอินเทอร์เน็ต (VoIP)
    และบริการวีดีโอต่างๆ

-   รุ่น IPX-9200 เป็นอุปกรณ์รุ่นพิเศษ มีคุณสมบัติในการรองรับการใช้งานในพื้นที่ห่างไกล
    มีสภาพแวดล้อมทุรกันดาร มีการใช้งานอย่างหนักและต่อเนื่อง
    และไม่ต้องการการบำรุงรักษาบ่อยครั้ง
    โดยอุปกรณ์รุ่นนี้มีความสามารถทั่วไปเหมือนกับอุปกรณ์รุ่น iCON
    แต่มีความพิเศษที่คุณสมบัติในการทนทานต่อสภาพแวดล้อม
    จึงเหมาะสมเป็นอย่างมากสำหรับลูกค้าที่ต้องการการใช้งานหนัก เช่น
    กลุ่มลูกค้าองค์กรธุรกิจขนาดกลางและขนาดย่อม
    โดยสามารถใช้เป็นส่วนเชื่อมต่อระหว่างเครือข่ายจากส่วนกลาง
    การเชื่อมต่อโครงข่ายโทรศัพท์มือถือ โทรศัพท์ทางไกลชนบท
    และโครงการเครือข่ายโทรคมนาคมอื่นๆ

-   ไทยคมยังได้มีการพัฒนาอุปกรณ์รับส่งสัญญาณปลายทางไอพีสตาร์อย่างต่อเนื่อง
    ไม่ว่าจะเป็นโมเด็ม ระบบสายอากาศ และอุปกรณ์อื่นๆ เช่น อุปกรณ์รับสัญญาณ (LNB)
    และอุปกรณ์ส่งสัญญาณ (BUC) ซึ่งเป็นส่วนที่ต่อเพิ่มของจานดาวเทียม
    โดยมีวัตถุประสงค์เพื่อเพิ่มประสิทธิภาพของการทำงานทั้งในด้านอิเล็กทรอนิกส์
    และกลไกการทำงานในด้านต่างๆ ในขณะเดียวกันก็ลดต้นทุนในการผลิต ตัวอย่างเช่น
    ไทยคมทำการออกแบบลดขนาดตัวรับส่งสัญญาณลงครึ่งหนึ่งของขนาดเดิม
    รวมถึงผลิตภัณฑ์อุปกรณ์รับส่งสัญญาณปลายทางไอพีสตาร์ รุ่น iCON
    รุ่นใหม่ที่ทำงานควบคู่กับอุปกรณ์เสริม ที่เรียกว่า “Xtender”
    ซึ่งช่วยเพิ่มประสิทธิภาพการรับส่งข้อมูล
    รวมถึงรองรับการเชื่อมต่อกับการใช้งานคอมพิวเตอร์ประมาณ 100 เครื่องพร้อมกัน นอกจากนี้
    ไทยคมยังได้มุ่งพัฒนาอุปกรณ์รับส่งสัญญาณปลายทางเพื่อรองรับตลาดกลุ่มใหม่ที่มีการใช้งานในระหว่างการเดินทาง
    ผู้ใช้งานสามารถเข้าถึงการสื่อสารได้แม้อยู่ในระหว่างการเดินทางบน รถยนต์ รถไฟ หรือเรือ

1.1.1.4 ผลิตภัณฑ์และบริการของระบบไอพีสตาร์

-   บริการถ่ายทอดสดผ่านดาวเทียม (Satellite News Gathering)

  ในปี 2554 การบริการถ่ายทอดสดผ่านดาวเทียม (Satellite News Gathering)
  ได้รับความนิยมเป็นอย่างมาก
  เนื่องจากอุปกรณ์มีขนาดเล็กและความสามารถในการส่งสัญญาณครอบคลุมทุกพื้นที่ (Footprint)
  ของดาวเทียมไทยคม 4 ในประเทศแถบเอเชียแปซิฟิก โดยเฉพาะอย่างยิ่งในประเทศไทย
  ที่มีการขยายตัวอย่างเห็นได้ชัดของโทรทัศน์ผ่านดาวเทียมถึงบ้านผู้รับโดยตรง
  (Direct-to-home: DTH)
  จึงทำให้เกิดความต้องการใช้บริการถ่ายทอดสดทั้งแบบเช่าเหมารายเดือนและแบบเช่าใช้เป็นรายชั่วโมง
  โดยลูกค้าสามารถเลือกใช้บริการได้ทั้งเทคโนโลยีแบบ SCPC (Single Carrier Per
  Channel) และ แบบ IP (Internet Protocol)
  ซึ่งในแบบแรกจะเหมาะกับสถานีโทรทัศน์ที่ต้องการนำรายการไปเผยแพร่ออกอากาศโดยผ่านระบบทีวีปกติ
  ส่วนในแบบที่สองจะเหมาะสำหรับการเผยแพร่ผ่านทางเครือข่ายอินเทอร์เน็ต
  อีกทั้งเทคโนโลยีที่มีประสิทธิภาพของดาวเทียมไทยคม 4
  ทำให้การบริการทั้งสองแบบมีต้นทุนการขายที่ต่ำกว่าการให้บริการในเครือข่ายปกติไม่น้อยกว่าร้อยละ
  30

-   บริการโครงข่ายอินเทอร์เน็ตขนาดย่อมผ่านระบบดาวเทียม (Mini-Backhaul)

  โดยทั่วไป การให้บริการอินเทอร์เน็ตผ่านระบบดาวเทียม สามารถแบ่งออกได้ 2 ประเภทคือ
  ผู้ใช้งานรายเดียวต่อหนึ่งอุปกรณ์รับส่งสัญญาณปลายทาง
  และผู้ใช้งานหลายรายต่อหนึ่งอุปกรณ์รับส่งสัญญาณปลายทาง สำหรับประเภทผู้ใช้งานรายเดียวนั้น
  มีกลุ่มเป้าหมายอยู่ที่ผู้ใช้งานที่มีการใช้งานค่อนข้างมาก เช่น กลุ่มลูกค้าธุรกิจองค์กร และ
  กลุ่มธุรกิจขนาดย่อม ส่วนประเภทผู้ใช้งานหลายรายนั้น
  มีกลุ่มเป้าหมายอยู่ที่ผู้ใช้งานที่มีการใช้งานไม่มากนัก การให้บริการแบบ Hotspot และ
  กลุ่มลูกค้าในสถานที่พักอาศัยแบบอพาร์ทเม้นท์ หรือคอนโดมีเนียม

  ไทยคมได้พัฒนาบริการโครงข่ายอินเทอร์เน็ตขนาดย่อมผ่านระบบดาวเทียม (Mini-Backhaul)
  บนระบบไอพีสตาร์เพื่อใช้ในการให้บริการอินเทอร์เน็ตแบบผู้ใช้หลายรายต่อหนึ่งอุปกรณ์รับส่งสัญญาณปลายทางผู้ให้บริการอินเทอร์เน็ตใช้ระบบไอพีสตาร์เป็นโครงข่ายหลักเพื่อเชื่อมสัญญาณอินเทอร์เน็ตไปยังเครือข่ายอินเทอร์เน็ตขนาดย่อมในพื้นที่
  (ADSL หรือ WiFi) ส่งผลให้ต้นทุนค่าดำเนินการต่อผู้ใช้งานลดลง
  และทำให้ผู้ให้บริการได้รับผลตอบแทนจากการลงทุนเพิ่มขึ้น

  ขณะเดียวกันโอกาสในการทำตลาดกับลูกค้ารายย่อยทั่วไป
  ยังคงมีความเป็นไปได้สูงโดยเฉพาะในพื้นที่ชานเมืองและพื้นที่ห่างไกล
  ผู้ให้บริการอินเทอร์เน็ตยังสามารถใช้บริการโครงข่ายอินเทอร์เน็ตขนาดย่อมผ่านระบบดาวเทียม
  (Mini-Backhaul) ซึ่งเป็นการให้บริการนำร่อง
  โดยสามารถติดตั้งระบบเพื่อรองรับการให้บริการลูกค้าได้อย่างรวดเร็ว
  และลดความเสี่ยงเนื่องจากต้นทุนที่ต่ำ
  นอกเหนือจากนั้นยังเป็นการขยายโอกาสการให้บริการบรอดแบนด์อินเทอร์เน็ต
  ในบริเวณพื้นที่ขาดแคลน หรือพื้นที่ที่ไม่สามารถให้บริการอินเทอร์เน็ตผ่านระบบโครงข่ายปกติได้
  เนื่องจากการให้บริการโครงข่ายอินเทอร์เน็ตขนาดย่อม ผ่านระบบดาวเทียม
  (Mini-Backhaul)
  มีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเทอร์เน็ตผ่านระบบโครงข่ายปกติ

-   การให้บริการ IPTV บนดาวเทียมไทยคม 4 (ไอพีสตาร์)

  บริการ IPTV บนดาวเทียมไทยคม 4 (ไอพีสตาร์)
  ช่วยสนับสนุนให้ผู้ให้บริการโทรคมนาคมสามารถให้บริการส่งสัญญาณภาพและเสียง หรือ วีดีโอ
  ไปสู่ผู้ชมในทุกพื้นที่ทั่วประเทศ
  ทำให้ผู้ใช้บริการสามารถรับสัญญาณวีดีโอผ่านทางดาวเทียมได้อย่างมีประสิทธิภาพกว่าการใช้งานผ่านโครงข่ายสายภาคพื้นดิน
  ซึ่งมีข้อจำกัดทั้งเรื่องอัตราความเร็วในการส่งข้อมูลวีดีโอขนาดใหญ่และพื้นที่ในการให้บริการที่ไม่ครอบคลุมทั่วประเทศ
  บริการ IPTV บนดาวเทียมไทยคม 4 (ไอพีสตาร์)
  มอบประสบการณ์ใหม่แก่ผู้ใช้บริการในการรับชมรายการด้วยคุณภาพระดับ High Definition
  (HD) ซึ่งมีคุณภาพความละเอียดสูงกว่ามาตรฐานการรับชมวีดีโอทั่วไปถึง 4-5 เท่า
  ทั้งยังสามารถให้บริการ Push Video on Demand (Push VOD) ผ่านจอโทรทัศน์ได้
  ด้วยข้อได้เปรียบในเรื่องรูปแบบการส่งสัญญาณผ่านดาวเทียมที่สามารถกระจายสัญญาณไปยังผู้รับชมหลายรายได้ภายในครั้งเดียว
  รวมทั้งโครงสร้างราคาและการใช้งานช่องสัญญาณอย่างมีประสิทธิภาพของดาวเทียมไทยคม 4
  (ไอพีสตาร์) ได้สร้างโอกาสทางธุรกิจใหม่ๆ
  ให้กับผู้ให้บริการโทรคมนาคมเพื่อนำไปใช้ในการพัฒนาและเพิ่มรูปแบบการให้บริการที่หลากหลายมากขึ้น
  สำหรับทั้งตลาดมวลชน (Mass Market) และ ตลาดเฉพาะกลุ่ม (Niche Market) เช่น
  บริการ HDTV และ IPTV เพื่อการศึกษาและฝึกอบรม

  ปัจจุบันรูปแบบการให้บริการ IPTV บนดาวเทียมไทยคม 4 (ไอพีสตาร์) สามารถจำแนกได้ 2
  ลักษณะ คือ การให้บริการส่งสัญญาณภาพและเสียงแบบสด (Live Streaming)
  ซึ่งจะถูกส่งไปยังกลุ่มผู้รับบริการที่เป็นสมาชิกด้วยช่องสัญญาณเพียงช่องเดียว
  อันเป็นการใช้ช่องส่งสัญญาณอย่างมีประสิทธิภาพ และการให้บริการ Push VOD
  ที่เป็นการส่งข้อมูลภาพและเสียงคุณภาพสูงด้วยเทคโนโลยีการถ่ายโอนข้อมูลแบบ Multicast
  ไปยังอุปกรณ์ Set-Top-Box (STB) ของผู้รับชมตามบ้านหรืออุปกรณ์ Media Server
  ของลูกค้าองค์กร ด้วยช่องส่งสัญญาณเพียงช่องเดียวเช่นกัน
  ช่วยให้ประหยัดช่องส่งสัญญาณและสามารถให้บริการลูกค้าได้อย่างรวดเร็ว
  คุณลักษณะพิเศษนี้ของระบบไอพีสตาร์ นับเป็นข้อได้เปรียบเหนือระบบเครือข่ายบรอดแบนด์อื่นๆ
  เช่น ADSL วงจรสัญญาณเช่าและเคเบิลใยแก้วนำแสง

  กลุ่มลูกค้าเป้าหมายได้แก่ กลุ่มผู้ใช้งานทั่วไป (Consumer Market) เช่น
  ผู้พักอาศัยตามคอนโดมิเนียม โรงแรมและอพาร์ทเม้นท์ และ กลุ่มลูกค้าองค์กร (Corporate
  Market) เช่น ธนาคาร โรงพยาบาล บริษัทประกัน ธุรกิจเครือข่าย (MLM) ซุปเปอร์มาร์เก็ต
  และกลุ่มร้านอาหารฟาสท์ฟูด เป็นต้น โดยขณะนี้
  ไทยคมกำลังร่วมมือกับผู้ให้บริการและพันธมิตรผู้ร่วมพัฒนาเทคโนโลยีสำหรับโครงการให้บริการ
  IPTV โดยจะเริ่มที่ประเทศไทยเป็นที่แรก ในปี 2555
  และจะขยายการให้บริการไปยังประเทศอื่นๆ ต่อไป

-   บริการเชื่อมต่อโครงข่ายโทรศัพท์เคลื่อนที่ผ่านระบบดาวเทียม

  ระบบไอพีสตาร์ถูกนำมาใช้ในการเชื่อมต่อโทรศัพท์เคลื่อนที่ในบริเวณที่ระบบโครงข่ายภาคพื้นดินไม่สามารถเข้าถึง
  โดยเชื่อมต่อระหว่างสถานีฐาน (BTS) กลับมายังโครงข่ายส่วนกลาง
  โดยรูปแบบของการใช้งานสถานีฐาน macro cells, micro cells, to small-cell หรือ
  IP-node-B ผ่านดาวเทียมไทยคม 4 (ไอพีสตาร์) นั้น
  ได้กลายเป็นต้นแบบของการให้บริการที่มีราคาถูก และคล่องตัวมากที่สุดในภูมิภาคเอเชียแปซิฟิก 
  ในปี 2554 ที่ผ่านมาดาวเทียมไทยคม 4 (ไอพีสตาร์) ได้ให้บริการเชื่อมต่อ Small-cell
  เพื่อให้บริการโทรศัพท์เคลื่อนที่ระบบ 3G ที่ประเทศญี่ปุ่นเป็นจำนวนมากกว่า 3,000 สถานีฐาน
  ในประเทศอินเดียอีกมากกว่า100 สถานีเพื่อการให้บริการระบบโทรศัพท์เคลื่อนที่ GSM
  รวมถึงในประเทศจีนซึ่งได้ทำการขยายการให้บริการในส่วนโทรศัพท์เคลื่อนที่ CDMA
  ผ่านระบบไอพีสตาร์ เพื่อช่วยให้ผู้ให้บริการโทรศัพท์เคลื่อนที่
  สามารถขยายการให้บริการแก่ประชาชนในพื้นที่ห่างไกล เป็นการสร้างรายได้แก่ผู้ให้บริการ
  ตลอดจนช่วยสร้างฐานลูกค้าในพื้นที่ชนบทได้ก่อนผู้ให้บริการรายอื่นๆ
  ที่รอเครือข่ายเคเบิลใยแก้วนำแสงอีกด้วย ในเหตุการณ์ภัยพิบัติจาก สึนามิที่ประเทศญี่ปุ่น
  การเชื่อมต่อระบบโครงข่ายไอพีสตาร์ถูกใช้อย่างกว้างขวางจากผู้ให้บริการโทรศัพท์เคลื่อนที่ทุกราย
  เพื่อฟื้นฟูระบบสื่อสารในพื้นที่ภัยพิบัติ โดยใช้ดาวเทียมไทยคม 4 (ไอพีสตาร์)
  เป็นสื่อในการเชื่อมต่อสถานีฐานไปยังโครงข่ายหลัก จากเหตุการณ์ครั้งนี้
  ทำให้ระบบโครงข่ายไอพีสตาร์เป็นที่ยอมรับทั้งในประสิทธิภาพทางด้านเทคโนโลยีและความคุ้มค่าทางธุรกิจ
  จากการคาดถึงจำนวนผู้ใช้โทรศัพท์เคลื่อนที่ที่มากขึ้น รวมถึงความต้องการใช้ช่องสัญญาณที่มากขึ้น
  และความตื่นตัวของภาครัฐและหน่วยงานธุรกิจในการจัดเตรียมแผนการบริหารจัดการความต่อเนื่องทางธุรกิจและวิธีรับมือกับสถานการณ์ฉุกเฉิน 
  ไทยคมคาดว่าจะสามารถสร้างยอดขายจากตลาดที่เติบโตนี้ได้อย่างต่อเนื่อง

  ด้วยระบบเปิดให้บริการสำหรับอุปกรณ์ของผู้ผลิตรายอื่น สามารถทำงานร่วมกับดาวเทียมไทยคม 4
  (ไอพีสตาร์) ได้นั้น
  ทำให้มีผู้ให้บริการในหลายประเทศได้ดำเนินการเปลี่ยนจากการใช้งานบนดาวเทียมสื่อสารอื่น
  เพื่อมาใช้ช่องสัญญาณดาวเทียมไทยคม 4 (ไอพีสตาร์) มากขึ้น
  โดยไทยคมได้อำนวยความสะดวกทางด้านสถานีส่งสัญญาณแม่ข่าย และคำปรึกษาด้านเทคนิคอื่นๆ
  แก่ผู้ให้บริการกลุ่มนี้ ทำให้สามารถย้ายมาบนดาวเทียม ไทยคม 4 (ไอพีสตาร์)
  ได้โดยไม่ต้องมีการเปลี่ยนระบบทางภาคพื้นดินและอุปกรณ์ฝั่งปลายทาง
  ความสำเร็จหลักในปีที่ผ่านมาคือการให้บริการช่องสัญญาณแก่โครงการ National Broadband
  Network (NBN) ของประเทศออสเตรเลีย 

  สำหรับปี 2555 ไทยคมมีแผนที่จะพัฒนาบริการ smart backhaul service
  โดยระบบนี้จะเพิ่มขีดความสามารถในการให้บริการเครือข่ายให้มีความยืดหยุ่น
  และอำนวยความสะดวกแก่ลูกค้ากลุ่มผู้ให้บริการโทรศัพท์เคลื่อนที่มากขึ้น 
  ซึ่งเป็นผลดีแก่การให้บริการในพื้นที่ห่างไกลทุรกันดาร
  หรือใช้เป็นระบบเครือข่ายสำรองในเขตเมือง 
  ไทยคมได้วางแผนที่จะทำงานร่วมกับรัฐบาลและองค์กรต่างๆ ในภูมิภาค
  เพื่อจัดเตรียมความพร้อมทางด้านเทคนิค ตลอดจนแผนการบริหารจัดการด้านสารสนเทศ
  เพื่อเพิ่มขีดความสามารถในการรับมือกับสถานการณ์ฉุกเฉินให้รัฐบาลและหน่วยงานธุรกิจ

  นอกจากนี้ การให้บริการดาวเทียมในพาหนะเคลื่อนที่ หรือ mobile satellite services
  ก็เป็นอีกตลาดหนึ่งที่มีการเติบโตอย่างต่อเนื่อง โดยไทยคมได้เริ่มพัฒนาระบบ
  ตลอดจนการทดลองให้บริการแก่ลูกค้าผู้ให้บริการขนส่งทั้งทางอากาศ ทางน้ำ และรถไฟ
  ในภูมิภาค เพื่อศึกษาความเป็นไปได้ในการดำเนินธุรกิจอย่างเต็มรูปแบบต่อไป

1.1.1.5 บริการออกแบบ
ให้คำปรึกษาและจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งาน (System Integration, Engineering Consultancy and
Training Services)

ด้วยประสบการณ์ยาวนานกว่าสิบปีในธุรกิจการสื่อสารผ่านดาวเทียม
ไทยคมได้สั่งสมความพร้อมทางด้านบุคลากรฝ่ายวิศวกรรมเพื่อการบริการให้คำปรึกษา
การฝึกอบรมและการดำเนินการในด้านการออกแบบระบบสื่อสารผ่านดาวเทียม
การจัดหาอุปกรณ์สำหรับจัดตั้งเครือข่าย การติดตั้งอุปกรณ์ การปฏิบัติการ
และการดูแลรักษาเครือข่ายการสื่อสารผ่านดาวเทียมและสิ่งอำนวยความสะดวกต่างๆ
ไทยคมนำเสนอบริการแก่ผู้ประกอบการ อาทิ การก่อสร้างสถานีรับ-ส่งสัญญาณภาคพื้นดิน
การโอนย้ายความถี่ใช้งานบนช่องสัญญาณดาวเทียม การให้คำปรึกษาทางวิศวกรรม
และการฝึกอบรมขั้นสูงต่างๆ
ไทยคมมีความรู้ความชำนาญและได้รับการยอมรับจากการจัดตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของไทยคมมีความเชื่อถือไว้วางใจในคุณภาพการบริการของไทยคมอย่างต่อเนื่อง

1.1.2 การตลาดและการแข่งขัน

1.1.2.1 ประเภทและระบบของดาวเทียมสื่อสาร

เครือข่ายดาวเทียมสื่อสารที่ให้บริการอยู่ในปัจจุบัน
สามารถแบ่งตามขอบเขตของพื้นที่ให้บริการของดาวเทียมออกเป็น 3 ประเภท ดังนี้

-   ระบบดาวเทียมสื่อสารที่มีพื้นที่ให้บริการทั่วโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลักคือ
    บริการโทรศัพท์ และถ่ายทอดสัญญาณรายการโทรทัศน์ระหว่างประเทศ เช่น
    ดาวเทียมอินเทลแซท ดาวเทียมอินมาร์แซท
    ซึ่งบริการดังกล่าวนี้จะให้บริการโดยใช้ดาวเทียมภายในเครือข่ายของตนเองทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียมสื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกันหรือระหว่างภูมิภาค
    เช่น ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม 5 (ในย่านความถี่ C-Band)
    ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2

จากประเภทและระบบของดาวเทียมสื่อสารข้างต้น
จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ Regional
System เนื่องจากดาวเทียมไทยคม 5 มีพื้นที่ให้บริการที่ครอบคลุมถึง 4 ทวีป คือ ทวีปเอเชีย
ยุโรป ออสเตรเลีย และแอฟริกา นอกจากนี้
ดาวเทียมไทยคมยังสามารถเชื่อมต่อกับเครือข่ายของดาวเทียมอื่นในการที่จะให้บริการเชื่อมต่อไปถึงทวีปอเมริกาเหนือและอเมริกาใต้
เป็นต้น
โดยไทยคมจะเป็นผู้ดำเนินการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปดังกล่าว

1.1.2.2 การจองตำแหน่งวงโคจรและประสานงานความถี่

เนื่องจากตำแหน่งวงโคจรของวงโคจรค้างฟ้าเป็นทรัพยากรที่มีอยู่อย่างจำกัด
การจองตำแหน่งวงโคจรและการประสานงานความถี่จึงมีความสำคัญอย่างยิ่งต่อการใช้ความถี่ในตำแหน่งวงโคจรอย่างมีประสิทธิภาพและเกิดการรบกวนกันน้อยที่สุด
ดังนั้นจึงมีหน่วยงานภายในองค์การสหประชาชาติ คือ สหภาพโทรคมนาคมระหว่างประเทศ หรือ
ITU
ทำหน้าที่กำกับดูแลเกี่ยวกับการสื่อสารโทรคมนาคมรวมถึงการจัดการเรื่องการใช้ความถี่และตำแหน่งวงโคจรอย่างเต็มประสิทธิภาพและให้เกิดความเท่าเทียมกัน

ประเทศไทยได้เข้าร่วมเป็นสมาชิกของสหภาพโทรคมนาคมระหว่างประเทศ
โดยมีสำนักงานคณะกรรมการกิจการโทรคมนาคมแห่งชาติ (กรมไปรษณีย์โทรเลขเดิม)
และกระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจา
เข้าร่วมประชุมและประสานงานกับนานาชาติ

ITU ได้จัดแบ่งภูมิภาคของโลกเพื่อกำหนดการใช้ความถี่สำหรับกิจการต่างๆ ออกเป็น 3 ภูมิภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง มองโกเลีย และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อิหร่าน และแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการให้ข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศสมาชิกของ ITU
พิจารณาและทำการให้ความเห็นหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น “C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะเกิดการรบกวนต่อกัน
จะต้องแจ้งความเห็นไปยังประเทศที่ประสงค์จะจัดตั้งข่ายสื่อสารใหม่นั้น พร้อมทั้งแจ้งไปยัง BR
ภายใน 4 เดือน แต่หากพ้นกำหนดดังกล่าวแล้ว จะถือว่าข่ายสื่อสารใหม่นี้
ได้รับการยอมรับจากประเทศที่ไม่มีการแจ้งความเห็น
แต่ถ้าหากว่าข่ายสื่อสารดาวเทียมดวงใหม่นี้ได้รับการแจ้งความเห็นว่าจะต้องมีการติดต่อประสานงานกัน
ประเทศที่ประสงค์จะจัดตั้งข่ายสื่อสารใหม่นั้นจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

หลังจากที่ทำการประสานงานเสร็จสิ้น
ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่ (Notification) ได้
โดยในขณะนี้ดาวเทียมไทยคม 4 ที่ 119.5°E และ ดาวเทียมไทยคม 5 ที่ 78.5°E
ได้รับการจดทะเบียนกับทาง ITU เป็นที่เรียบร้อยแล้ว

ดาวเทียมที่ให้บริการในย่านเอเชีย-แปซิฟิก

ในปัจจุบัน
จำนวนดาวเทียมที่มีขอบเขตการให้บริการครอบคลุมพื้นที่แถบเอเชีย-แปซิฟิกมีรายละเอียดดังต่อไปนี้

จำนวนดาวเทียมที่มีพื้นที่ให้บริการตามประเภทของเครือข่ายสื่อสารดาวเทียม

-   แบบ Global System จำนวน 23 ดวง

-   แบบ Regional System จำนวน 91 ดวง

-   แบบ Domestic System จำนวน 28 ดวง

  ดังนั้น รวมจำนวนดาวเทียมทั้งสิ้นในแถบเอเชีย-แปซิฟิก 142 ดวง

  (ข้อมูลแก้ไขปรับปรุง เดือนกุมภาพันธ์ 2555)

ที่มา: 1) 2011 International Satellite Directory

2) Website: www.tbs-satellite.com

หมายเหตุ: พิจารณาจากตำแหน่งวงโคจร ที่ 0°E ถึง 180°E

1.1.2.3 ภาวะอุตสาหกรรมการให้บริการเช่าช่องสัญญาณดาวเทียมหรือทรานสพอนเดอร์
(Conventional Satellite Transponder Service)

ภายในทศวรรษข้างหน้า ตลาดการให้บริการดาวเทียมสื่อสารในย่านความถี่ C-band
จะถูกขับเคลื่อนด้วยการเติบโตของภาคบริการแพร่กระจายช่องรายการโทรทัศน์ผ่านดาวเทียม
(Video Distribution)
ในขณะที่ภาคบริการแพร่สัญญาณโทรทัศน์ผ่านดาวเทียมถึงบ้านผู้รับโดยตรง (Direct-to-Home,
DTH) จะเป็นแรงผลักดันให้ปริมาณความต้องการใช้งานดาวเทียมสื่อสารในย่านความถี่ Ku-band
เพิ่มสูงขึ้น โดยที่การให้บริการโทรทัศน์แบบบอกรับสมาชิก (Pay TV)
และการเติบโตของจำนวนช่องรายการโทรทัศน์ผ่านดาวเทียมจะเป็นปัจจัยสำคัญในความสำเร็จของทั้งสองภาคบริการดังกล่าว

- ภูมิภาคเอเชีย-แปซิฟิก

ในระยะ 2-3 ปีที่ผ่านมา
อุตสาหกรรมดาวเทียมในภูมิภาคเอเชีย-แปซิฟิกประสบกับภาวะขาดแคลนช่องสัญญาณดาวเทียมในย่านความถี่
Standard C-band และ Ku-band แม้ว่ายังคงมีปริมาณความต้องการที่เพิ่มขึ้น
ส่งผลให้ราคาตลาดของค่าใช้บริการเช่าช่องสัญญาณดาวเทียมเพิ่มสูงขึ้น
ธุรกิจบริการแพร่สัญญาณโทรทัศน์ยังคงเติบโตอย่างต่อเนื่องในภูมิภาคเอเชีย-แปซิฟิกและกลายเป็นแรงผลักดันทางธุรกิจที่สำคัญของผู้ประกอบการดาวเทียม
ปัจจุบันบริการโทรทัศน์แบบบอกรับสมาชิก (Pay TV) ในทวีปเอเชียมีส่วนแบ่งตลาดกว่า 50%
ของจำนวนครัวเรือนทั้งหมด
ทั้งนี้มีการคาดการว่าบริการแพร่สัญญาณโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) บริการโทรทัศน์ความละเอียดสูง (High Definition
Television, HDTV) และบริการโทรทัศน์ระบบ 3 มิติ (3D Video Format)
จะเป็นปัจจัยสำคัญในการผลักดันการเติบโตของอุตสาหกรรมดาวเทียมในภูมิภาคเอเชีย-แปซิฟิกต่อไปในอีก
3-4 ปีข้างหน้า

ในกลุ่มประเทศอินโดจีน ธุรกิจบริการแพร่สัญญาณโทรทัศน์มีการพัฒนาขึ้นอย่างมากภายใน 2-3
ปีที่ผ่านมาเนื่องจากการเพิ่มจำนวนอย่างรวดเร็วของบริการแพร่สัญญาณโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) ในประเทศไทย เวียดนาม พม่า และกัมพูชา
ส่งผลให้มีปริมาณความต้องการใช้งานช่องสัญญาณดาวเทียมในย่านความถี่ Ku-band เพิ่มมากขึ้น

ในประเทศไทย การประกาศใช้ พรบ.การประกอบกิจการกระจายเสียงและกิจการโทรทัศน์ พ.ศ.
2551 และ พรบ.องค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. 2553
ส่งผลให้มีการแต่งตั้งคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.) ทำหน้าที่กำกับดูแลกิจการต่างๆ ที่เกี่ยวข้อง
การออกกฎหมายดังกล่าวจะช่วยกระตุ้นให้อุตสาหกรรมโทรทัศน์ภายในประเทศมีการพัฒนาเพิ่มขึ้นและเติบโตอย่างต่อเนื่องต่อไป

- ภูมิภาคแอฟริกา

แอฟริกาเป็นตลาดเกิดใหม่ที่เต็มไปด้วยศักยภาพ
ปัจจัยผลักดันของอุตสาหกรรมดาวเทียมในภูมิภาคที่สำคัญคือการเติบโตของปริมาณความต้องการใช้งานดาวเทียมสื่อสารสำหรับการเชื่อมต่อโครงข่ายโทรศัพท์เคลื่อนที่
การเชื่อมต่อโครงข่ายอินเทอร์เน็ต และการสื่อสารองค์กรและภาครัฐ
ธุรกิจการให้บริการโทรศัพท์เคลื่อนที่ในทวีปแอฟริกาถือได้ว่าเป็นตลาดที่มีความคาดหวังสูงเนื่องจากมีปริมาณผู้ใช้บริการสูงถึงกว่า
500 ล้านรายในปี 2553
อย่างไรก็ตามตัวเลขดังกล่าวคิดเป็นอัตราการเข้าถึงประชากรเพียงร้อยละ 41
เปรียบเทียบกับอัตราการเข้าถึงประชากรของผู้ใช้บริการโทรศัพท์เคลื่อนที่ทั่วโลกคือร้อยละ 78
ตามการรายงานของสหภาพโทรคมนาคมระหว่างประเทศ (ITU)
การเติบโตของตลาดการเชื่อมต่อโครงข่ายโทรศัพท์เคลื่อนที่ผ่านดาวเทียมนี้เป็นผลมาจากการขยายพื้นที่ให้บริการออกไปในเขตชานเมืองและชนบทอย่างรวดเร็วของผู้ให้บริการโทรศัพท์เคลื่อนที่
ในส่วนของการให้บริการ VSAT ในทวีปแอฟริกาจะเป็นการเชื่อมต่อเพื่อการสื่อสารองค์กร
การสื่อสารระหว่างแท่นขุดเจาะน้ำมันและก๊าซธรรมชาติกับสำนักงานสาขา
รวมทั้งเพื่อการรองรับแอพพลิเคชั่นต่างๆ เช่น การศึกษาทางไกล (Distance Learning)
การเชื่อมต่ออินเทอร์เน็ต (Internet Access) การแพทย์ทางไกล (Telemedicine)
และโครงการรัฐบาลอิเล็กทรอนิกส์ (e-Government) เป็นต้น

การแข่งขันของอุตสาหกรรมดาวเทียม

โดยทั่วไป
ดาวเทียมสื่อสารแต่ละดวงถูกออกแบบมาเพื่อให้บริการในตลาดใดตลาดหนึ่งโดยเฉพาะเนื่องจากข้อจำกัดต่างๆ
เช่น ตำแหน่งวงโคจร การประสานงานความถี่ กรอบกฎหมาย งบประมาณลงทุน เป็นต้น
ผู้ประกอบการดาวเทียมจึงจำเป็นต้องกำหนดขอบเขตพื้นที่ให้บริการตั้งแต่ในขั้นตอนการออกแบบดาวเทียม
ตัวอย่างเช่น ช่องสัญญาณ C-band ของดาวเทียมไทยคม 5
ถูกวางแผนเพื่อเน้นทำการตลาดในภูมิภาคอินโดจีนและเอเชียใต้ ในขณะที่ช่องสัญญาณ Ku-band
นั้นถูกออกแบบมาเพื่อให้บริการประเทศไทยและประเทศในกลุ่มอินโดจีน
ด้วยสาเหตุนี้เองการแข่งขันของอุตสาหกรรมดาวเทียมส่วนใหญ่จึงไม่ได้เกิดขึ้นระหว่างดาวเทียมทุกดวง
แต่จะเป็นการแข่งขันกันระหว่างดาวเทียมที่มีตำแหน่งวงโคจรใกล้เคียงกัน
ดาวเทียมของประเทศที่อยู่ใกล้กัน หรือดาวเทียมที่มีกลุ่มเป้าหมายเดียวกัน อย่างไรก็ตาม
การออกแบบและการทำการตลาดของดาวเทียมดังกล่าวอาจมีข้อยกเว้นสำหรับดาวเทียมบางดวงที่มีพื้นที่ให้บริการกว้างสามารถครอบคลุมได้หลายภูมิภาค

- การแข่งขันในภูมิภาคเอเชีย-แปซิฟิก

ในภูมิภาคเอเชีย-แปซิฟิกคู่แข่งที่สำคัญของไทยคมประกอบด้วยบริษัท Asia Satellite
Telecommunications (Asiasat), APT Satellite (Apstar) และ Asia Broadcast
Satellite (ABS) ของประเทศฮ่องกง, Measat Satellite Systems (Measat)
ของประเทศมาเลเซีย, SES Astra (NSS) ของประเทศลักเซมเบิร์ก, และ Vietnam Posts
and Telecommunications (Vinasat) ของประเทศเวียดนาม อย่างไรก็ตาม
ในฐานะที่ไทยคมเป็นหนึ่งในผู้ประกอบการดาวเทียมหลักในภูมิภาคที่มีประสบการณ์ในการให้บริการด้านสื่อสารดาวเทียมมายาวนาน
ไทยคมเชื่อว่าการแข่งขันดังกล่าวจะไม่ส่งผลกระทบต่อ ไทยคมมากนัก
เนื่องจากชื่อเสียงและความสัมพันธ์อันดีกับลูกค้าที่มีมายาวนานของไทยคม
ประกอบกับการคัดสรรกลุ่มลูกค้าและช่องรายการโทรทัศน์ผ่านดาวเทียมที่มีคุณภาพมาออกอากาศบนดาวเทียมไทยคม
ทำให้เป็นที่ต้องการของผู้ใช้บริการรายใหม่

- การแข่งขันในภูมิภาคแอฟริกา

ผู้ประกอบการดาวเทียมหลายรายสนใจและเล็งเห็นโอกาสในการขยายตลาดเป้าหมายมายังทวีปแอฟริกา
คู่แข่งที่สำคัญของไทยคมในภูมิภาคนี้ประกอบด้วยบริษัท Intelsat (Intelsat)
ของประเทศสหรัฐอเมริกา, SES Astra (SES, NSS) ของประเทศลักเซมเบิร์ก, Arabsat
(Arabsat) ของประเทศซาอุดิอาระเบีย และ Eutelsat (Atlantic Bird, W series)
ของประเทศฝรั่งเศส อย่างไรก็ตาม
แอฟริกาเป็นตลาดที่มีศักยภาพในเชิงปริมาณความต้องการใช้งาน เนื่องจากเป็นทวีปที่ใหญ่อันดับ 2
ซึ่งมีจำนวนประชากรอยู่เป็นจำนวนมากแต่ยังคงมีอัตราการเข้าถึงประชากรด้านเทคโนโลยีสื่อสารค่อนข้างต่ำ
ไทยคมมั่นใจว่าจะสามารถบรรเทาผลกระทบจากการแข่งขันในภูมิภาคแอฟริกาได้ด้วยการสร้างความร่วมมือกับพันธมิตรธุรกิจและการขยายโครงข่ายด้านโทรคมนาคมของลูกค้า

แผนกลยุทธ์ของไทยคม

ไทยคมวางกลยุทธ์เพื่อเป็น “Hot Bird” หรือดาวเทียมที่ได้รับความนิยมสูง
ทั้งในด้านจำนวนฐานผู้ชมและจำนวนช่องรายการโทรทัศน์ที่อยู่บนดาวเทียมไทยคม ณ ตำแหน่ง 78.5
องศาตะวันออก และเป็นผู้นำในการให้บริการแพร่สัญญาณโทรทัศน์ผ่านดาวเทียมในทวีปเอเชีย
ปัจจุบันในประเทศไทยมีจำนวนครัวเรือนที่รับชมช่องรายการทีวีดาวเทียมและเคเบิลทีวีประมาณ 11
ล้านครัวเรือน
ในจำนวนนี้มีครัวเรือนที่ติดตั้งจานรับสัญญาณโทรทัศน์ผ่านดาวเทียมจากดาวเทียมไทยคม 5 มากกว่า
8 ล้านครัวเรือน และส่วนที่เหลือจะรับชมรายการโทรทัศน์ดังกล่าวผ่านเครือข่ายเคเบิลทีวี
สำหรับตลาดต่างประเทศ ไทยคมยังคงเป็นผู้นำส่วนแบ่งจำนวนฐานผู้ชมในอินโดจีน
และเป็นผู้ให้บริการอันดับต้นๆ ในเอเชียใต้ ในปี 2554
ไทยคมได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของไทยคมเติบโตขึ้นอย่างมาก
โดยพิจารณาได้จากจำนวนช่องรายการโทรทัศน์บนดาวเทียมแบบทั่วไป ณ ตำแหน่ง 78.5
องศาตะวันออก ที่เพิ่มขึ้นจาก 358 ช่องรายการในปี 2553 เป็น 427 ช่องรายการในปี 2554

ไทยคมยังได้ขยายธุรกิจไปยังประเทศกัมพูชาและประเทศลาว ผ่านบริษัท แคมโบเดียน ดีทีวี
เน็ตเวิร์ค จำกัด
ซึ่งดำเนินธุรกิจจัดจำหน่ายอุปกรณ์รับสัญญาณโทรทัศน์ผ่านดาวเทียมเพื่อใช้รับชมรายการโทรทัศน์ประเภทไม่เก็บค่าธรรมเนียมการใช้บริการ
(Free TV) ของทั้งสองประเทศ ทั้งนี้
การเดินกลยุทธ์ดังกล่าวเป็นการสร้างความมั่นคงให้กับธุรกิจการให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) ในภูมิภาคอินโดจีนของไทยคมต่อไป
สำหรับธุรกิจการให้บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) ไทยคมยังคงให้ความสำคัญในตลาดหลัก คือ อินโดจีนและเอเชียใต้
นอกจากนี้
ไทยคมได้ร่วมพัฒนารูปแบบธุรกิจสำหรับการให้บริการดังกล่าวกับทางสถานีให้บริการภาคพื้นดิน
(Teleport) ในยุโรป
เพื่อจัดทำแพ็คเกจการแพร่สัญญาณโทรทัศน์ผ่านดาวเทียมไปยังพื้นที่ให้บริการอื่นๆ ในเอเชีย แอฟริกา
ออสเตรเลีย และยุโรป อีกด้วย

ในปี 2555 ไทยคมจะยังคงดำเนินกลยุทธ์ “Hot Bird”
และเน้นการให้บริการแพร่สัญญาณโทรทัศน์ผ่านดาวเทียมแบบครบวงจรแก่ลูกค้า
และเพิ่มคุณค่าให้แก่บริการเพื่อเป็นการเสริมสร้างความมั่นคงอย่างยั่งยืนให้กับกิจการของลูกค้า
นอกจากนี้ไทยคมจะเน้นการขายช่องสัญญาณดาวเทียมไทยคม 6 ล่วงหน้าอีกด้วย

1.1.2.4 ภาวะอุตสาหกรรมการให้บริการบรอดแบนด์

- ภูมิภาคเอเชียแปซิฟิก

ภูมิภาคเอเชียแปซิฟิกนับเป็นผู้นำของโลกในด้านระบบโครงข่ายโทรคมนาคมและด้านการพัฒนาเทคโนโลยีสารสนเทศและการสื่อสาร
และแสดงให้เห็นถึงการเติบโตอย่างต่อเนื่องในกลุ่มโทรศัพท์เคลื่อนที่โดยมี 5
ผู้นำตลาดโลกอยู่ที่ประเทศจีน อินเดีย อินโดนีเซีย ญี่ปุ่น และเวียดนาม
ประเทศเหล่านี้มีผู้ใช้บริการโทรศัพท์เคลื่อนที่คิดเป็นสัดส่วนมากกว่าร้อยละ 38.0
ของผู้ใช้บริการโทรศัพท์เคลื่อนที่ทั่วโลก

ในส่วนของผู้ใช้บริการบรอดแบนด์มีการคาดคะเนจำนวนผู้ใช้บริการเพิ่มสูงถึง 540
ล้านคนทั่วโลกในไตรมาสที่ 1 ของปี 2554 โดยคิดเป็นร้อยละ 2.9 เมื่อเทียบกับไตรมาสที่ 4
ของปี 2553 และร้อยละ 12.0 เมื่อเทียบกับไตรมาสที่ 1 ปี 2553 (www.point-topic.com)
โดยภูมิภาคเอเชียแปซิฟิกมีจำนวนผู้ใช้บริการคิดเป็นสัดส่วนร้อยละ 13.0
ของผู้ใช้บริการบรอดแบนด์ทั่วโลก จัดเป็นอันดับที่ 4 รองลงมาจาก เอเชียตะวันออกเฉียงใต้
(ร้อยละ 28.9), ยุโรปตะวันตก (ร้อยละ 22.5), และอเมริกาเหนือ (ร้อยละ18.4)

  รูปที่ 1: สัดส่วนการใช้บริการบรอดแบนด์ทั่วโลกแบ่งตามภูมิภาคในไตรมาสที่ 1 ปี 2554

[]

  ที่มา: www.point-topic.com

อย่างไรก็ตาม เมื่อเปรียบเทียบสัดส่วนการเติบโตของแต่ละภูมิภาคในรายไตรมาส
ภูมิภาคเอเชียแปซิฟิกมีการเติบโตน้อยที่สุด เพียงร้อยละ 1.4 เมื่อเทียบจากภูมิภาคทั้งหมด

  รูปที่ 2: การขยายตัวและการเติบโตแบ่งตามภูมิภาคในไตรมาสที่ 1 ปี 2554

[]

ที่มา: www.point-topic.com

แต่ทั้งนี้ เมื่อพิจารณาถึงจำนวนของผู้ใช้บริการบรอดแบนด์ในช่วงหลายปีที่ผ่านมาพบว่า
จำนวนผู้ใช้บริการบรอดแบนด์ในภูมิภาคเอเชียแปซิฟิกนั้นยังคงมีอัตราการเติบโตขึ้น
มีจำนวนผู้ใช้บริการบรอดแบนด์ประมาณ 27 ล้านราย ในปี 2546 และได้เพิ่มสูงขึ้นเป็น 187.3
ล้านรายในปี 2552 หรือเพิ่มสูงขึ้นถึง 7 เท่า จนในไตรมาสที่ 1 ของปี 2554
ประเทศจีนซึ่งเป็นผู้นำทางด้านตลาดบรอดแบนด์ (รวมฮ่องกง และมาเก๊า)
มีจำนวนผู้ใช้บริการบรอดแบนด์เพิ่มขึ้น 6.44 ล้านคน หรือคิดเป็นร้อยละ 42.3 ของทั้งหมด
ซึ่งเพิ่มขึ้นจากไตรมาสที่ผ่านมาถึง 4.68 ล้านคน

รองลงมา คือ ประเทศอินเดีย
ซึ่งมีจำนวนผู้ใช้บริการบรอดแบนด์เพิ่มขึ้นจัดเป็นอันดับที่สองในภูมิภาคนี้ ถัดมาคือประเทศเวียดนาม
786,800 คน และประเทศไทย 47,395 คน

รูปที่ 3: สัดส่วนจำนวนของผู้ใช้บริการบรอดแบนด์ทั่วโลกแบ่งตามภูมิภาคในไตรมาสที่ 1 ปี 2554

[]

  ที่มา: www.point-topic.com

ในปัจจุบัน ประชากรกว่าร้อยละ 70.0
ของประเทศกำลังพัฒนาภายในภูมิภาคเอเชียแปซิฟิกอาศัยอยู่ในพื้นที่ชนบท
ซึ่งเป็นพื้นที่ที่มีโครงข่ายสาธารณูปโภคโทรคมนาคมพื้นฐานไม่เพียงพอ
ดาวเทียมจึงนับว่าเป็นเทคโนโลยีที่สำคัญในการให้บริการทางด้านการติดต่อสื่อสาร
รวมถึงการถ่ายทอดสัญญาณโทรทัศน์ สำหรับพื้นที่ในเขตชนบท
โดยเฉพาะอย่างยิ่งในพื้นที่ที่ไม่มีโครงข่ายสื่อสารชนิดอื่นเข้าถึง
ความเหลื่อมล้ำในการเข้าถึงของเทคโนโลยีระหว่างประชากรในเขตเมืองและในเขตชนบท
ยังคงปรากฎชัดในหลายๆ ประเทศ เช่น ในประเทศจีน
ที่ขาดทั้งความเป็นไปได้ทางด้านเศรษฐศาสตร์และความตื่นตัวของทางภาครัฐที่จะจัดให้มีการบริการโทรศัพท์พื้นฐานและการบริการบรอดแบนด์ให้ครอบคลุมทั่วประเทศ
แต่อย่างไรก็ดีเนื่องจากการขยายตัวอย่างรวดเร็วทางเศรษฐกิจ จำนวนประชากร
และจำนวนผู้ใช้อินเทอร์เน็ต ทำให้มีผู้ให้บริการหลายรายในประเทศมาเลเซีย ฟิลิปปินส์ เวียดนาม
และพม่า
มุ่งเน้นที่จะขยายการให้การบริการทางด้านโทรศัพท์พื้นฐานและการบริการบรอดแบนด์ในพื้นที่ชนบทให้ตรงกับความต้องการของประชากรในพื้นที่มากขึ้น

รูปที่ 4: สัดส่วนการใช้บรอดแบนด์ทั่วโลกแบ่งตามเทคโนโลยีในไตรมาสที่ 1 ปี 2554

[]

  ที่มา: www.point-topic.com

จากแนวโน้มการใช้อินเทอร์เน็ตบรอดแบนด์แบ่งตามแต่ละเทคโนโลยี ในปี 2554 พบว่า
การใช้อินเทอร์เน็ตบรอดแบนด์แบบ Digital Subscriber Line (DSL)
ยังคงเป็นเทคโนโลยีที่นิยมใช้กันอย่างแพร่หลาย ด้วยสัดส่วนร้อยละ 63.1
รองลงมาคือการติดต่อผ่านเคเบิลโมเด็ม ด้วยสัดส่วนร้อยละ 20.1
และถัดมาคือการใช้เทคโนโลยีการสื่อสารผ่านเคเบิลใยแก้วนำแสง (FTTx) ด้วยสัดส่วนร้อยละ
14.1

รูปที่ 5: สัดส่วนการใช้อินเทอร์เน็ตบรอดแบนด์แบบ Digital Subscriber Line (DSL), แบบ
Cable Modem, และแบบการสื่อสารผ่านใยแก้วนำแสง (FTTx) แบ่งตามภูมิภาค

[]

  ที่มา: www.point-topic.com

จากกราฟเมื่อเปรียบเทียบการใช้เทคโนโลยีของอินเทอร์เน็ตบรอดแบนด์ในแต่ละภูมิภาคจะเห็นได้ว่า
ในปี 2554 ภูมิภาคเอเชียแปซิฟิกมีการใช้เทคโนโลยีการสื่อสารผ่านเคเบิลใยแก้วนำแสง (FTTx)
มากที่สุด เมื่อเทียบกับภูมิภาคอื่นๆ
จากแนวโน้มนี้ทำให้สามารถกำหนดถึงแนวทางกลยุทธ์เพื่อใช้ในการพัฒนาตลาดบรอดแบนด์ในเอเชียแปซิฟิกต่อไป

-   ประเทศไทย

จากสถิติในปี 2554 ประเทศไทยมีจำนวนผู้ใช้อินเทอร์เน็ตอยู่ 18.3 ล้านคน คิดเป็นร้อยละประมาณ
27.4 ของจำนวนประชากรทั้งหมด 66.72 ล้านคน
ซึ่งชี้ให้เห็นถึงการเติบโตอย่างรวดเร็วของตลาดอินเทอร์เน็ตในประเทศไทย
อีกทั้งประเทศไทยยังถูกจัดอันดับให้เป็นประเทศที่มีผู้ใช้บริการอินเทอร์เน็ตบรอดแบนด์มากที่สุด
เป็นลำดับที่ 9 ของภูมิภาคเอเชียอีกด้วย (ที่มา: www.internetworldstats.com)

ในปี 2548 ไทยคมได้เป็นพันธมิตรร่วมกับบริษัท ทีโอที จำกัด (มหาชน)
ซึ่งเป็นผู้ให้บริการโทรคมนาคมรายใหญ่ที่สุดในประเทศไทย และเป็นผู้ให้บริการหลัก (National
Service Operator) ของบริการไอพีสตาร์แต่เพียงผู้เดียวในประเทศไทย โดย บริษัท ทีโอที
จำกัด (มหาชน) ได้ลงนามในสัญญาระยะยาวกับไทยคม ในการเช่าใช้ช่องสัญญาณหรือแบนด์วิธของ
ไอพีสตาร์ถึงร้อยละ 50.0 ของจำนวนแบนด์วิธทั้งหมดของประเทศไทย นอกจากนี้
ยังมีเครือข่ายของผู้ให้บริการรายย่อย ซึ่งเป็นส่วนหนึ่งของช่องทางการให้บริการจากผู้ให้บริการหลัก
ร่วมให้บริการไอพีสตาร์ในประเทศไทย ซึ่งปัจจุบัน มีผู้ให้บริการที่สำคัญ 4 ราย คือ บริษัท
อคิวเมนท์ จำกัด (มหาชน) บริษัท ซีเอส ล็อกซอินโฟ จำกัด (มหาชน) บริษัท สามารถเทเลคอม
จำกัด (มหาชน) และบริษัท กสท โทรคมนาคม จำกัด (มหาชน) ปัจจุบัน
ประเทศไทยมีผู้ใช้บริการอุปกรณ์ผู้ใช้ปลายทางจำนวน 66,700 ราย และบริษัท ทีโอที จำกัด
(มหาชน) ได้นำระบบเทคโนโลยีของไอพีสตาร์มาใช้ในโครงการต่างๆ หลายโครงการ
ทั้งโครงการของรัฐบาลที่เป็นการพัฒนากิจการโทรคมนาคมเพื่อประโยชน์สาธารณะ (Universal
Service Obligation) รวมถึงโครงการที่ไม่ใช่โครงการของทางภาครัฐ เช่น
โครงการโทรศัพท์ทางไกลผ่านดาวเทียม โครงการ SchoolNet
โครงการเครือข่ายสารสนเทศกระทรวงศึกษาธิการ (เอ็มโออีเน็ต: MOEnet: Ministry of
Education Network) การให้บริการโครงข่ายอินเทอร์เน็ตขนาดย่อมผ่านระบบดาวเทียม
(Mini-Backhaul) โครงการอินเทอร์เน็ตตำบล
การให้บริการเชื่อมต่ออุปกรณ์สถานีโทรศัพท์เคลื่อนที่ขนาดเล็ก (Femto cell)
และยังมีการเพิ่มโครงการถ่ายทอดสัญญาณโทรทัศน์
ซึ่งนับว่าโครงการนี้มีการเติบโตอย่างรวดเร็วในปัจจุบันอีกด้วย

การขยายตัวของการใช้งานแบนด์วิธยังคงเป็นไปอย่างต่อเนื่อง โดยเฉพาะอย่างยิ่ง
เพื่อรองรับการขยายตัวของโครงการทีโอทีที่อยู่ในภาคตะวันออกเฉียงเหนือ
และภาคเหนือของประเทศไทย นอกจากนี้
ทีโอทียังได้ริเริ่มการให้บริการโครงข่ายอินเทอร์เน็ตขนาดย่อมผ่านระบบดาวเทียม
(Mini-Backhaul) กับตลาดลูกค้ารายย่อย
เนื่องจากสามารถติดตั้งระบบเพื่อรองรับการให้บริการลูกค้าได้อย่างรวดเร็วและมีความเสี่ยงในการลงทุนที่ต่ำ
รวมถึงเป็นการขยายโอกาสการให้บริการ บรอดแบนด์อินเทอร์เน็ตในบริเวณพื้นที่ขาดแคลน
หรือพื้นที่ที่ไม่สามารถให้บริการอินเทอร์เน็ตผ่านระบบโครงข่ายปกติได้
และมีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเทอร์เน็ตผ่านระบบโครงข่ายปกติ

-   ประเทศจีน

จากการรายงานของ China Internet Network Information Center (CNNIC) พบว่า ณ
เดือนมิถุนายน 2554 ที่ผ่านมา ประเทศจีนมีจำนวนประชากรเพิ่มขึ้นอย่างต่อเนื่องถึง 485 ล้านคน
ซึ่งเพิ่มขึ้นมากกว่าเดือนมิถุนายนปีที่แล้วถึง 35 ล้านคน และมีการคาดการณ์ว่าภายในปี 2556
ประเทศจีนจะมีประชากรเพิ่มมากถึง 718 ล้านคน และจากผลการวิเคราะห์ของ Internet
Network Information Center (CNNIC) ชี้ให้เห็นว่า
การขยายตัวอย่างต่อเนื่องของจำนวนประชากรมีความสัมพันธ์โดยตรงกับการพัฒนาเครือข่ายโครงสร้างอินเทอร์เน็ตให้ดียิ่งขึ้น
โดยขึ้นอยู่กับหลายๆ ปัจจัยหลัก เช่น การขยายตัวอย่างรวดเร็วและสม่ำเสมอของเศรษฐกิจ
ความต้องการในการใช้อินเทอร์เน็ตเพิ่มขึ้น
ความก้าวทันของกฎและระเบียบเพื่อรองรับการใช้งานในเทคโนโลยีต่างๆ

อย่างไรก็ตาม แม้ว่าจำนวนผู้ใช้อินเทอร์เน็ตมีการเพิ่มสูงขึ้นอย่างต่อเนื่อง
แต่ความเหลื่อมล้ำในการเข้าถึงของเทคโนโลยีระหว่างประชากรในเขตเมืองและในเขตชนบทในประเทศจีนสูง
จากผลการวิเคราะห์ของ CNNIC ชี้ให้เห็นว่า อัตราการเติบโตของจำนวนประชากรในเขตชนบท
ยังคงมีอัตราการเติบโตล่าช้ากว่าในเขตเมือง เนื่องด้วยหลายๆ สาเหตุ เช่น
ข้อจำกัดด้วยภาวะทางเศรษฐกิจและสังคม การเข้าถึงของเทคโนโลยีที่เพียงพอ
และอุปกรณ์อิเล็กทรอนิกส์ที่ไม่ผ่านมาตรฐาน เนื่องจากประเทศจีนเป็นประเทศที่มีพื้นที่ขนาดใหญ่
ทำให้ภาครัฐไม่สามารถดำเนินการขยายโครงข่ายอินเทอร์เน็ตในเขตชนบทได้อย่างทั่วถึง ด้วยเหตุนี้
พื้นที่ชนบทจึงกลายเป็นเป้าหมายหลักในการขยายช่องทางการตลาดของไอพีสตาร์
เนื่องจากเทคโนโลยีการติดต่อสื่อสารผ่านดาวเทียมเป็นทางเลือกหนึ่งที่มีประสิทธิภาพทั้งทางด้านเทคโนโลยีและการจัดการด้านต้นทุน
โดยไม่ต้องอาศัยการวางโครงข่ายภาคพื้นดิน (Source: www.cnnic.cn)

ปัจจุบันไทยคมมีการติดตั้งสถานีควบคุมเครือข่ายภาคพื้นดิน (IPSTAR Gateway) 3 แห่ง คือ
ปักกิ่ง, กวางโจว และเซียงไฮ้ตั้งแต่เดือนมกราคม 2550 เป็นต้นมา
ไทยคมได้เริ่มเปิดให้บริการไอพีสตาร์ผ่านทางพันธมิตรธุรกิจ คือ บริษัท China SatCom
ซึ่งเป็นผู้ให้บริการดาวเทียมรายใหญ่ในประเทศจีน ในช่วงสิ้นปี 2551
รัฐบาลจีนได้มีนโยบายใหม่ให้ย้ายผู้ร่วมให้บริการจากบริษัท China SatCom มาเป็นบริษัท China
Telecom ปัจจุบันไอพีสตาร์ได้ให้บริการในประเทศจีนในกลุ่มตลาดโครงการเฉพาะ (Vertical
market) และให้ความร่วมมือกับภาครัฐและช่วยเหลือประชาชนชาวจีนในเหตุภัยพิบัติ
หรือสถานการณ์ฉุกเฉินตลอดมา เช่น ในเหตุธรณีพิบัติภัยที่ซีฉวน เป็นต้น

ไทยคมอยู่ในระหว่างการทำงานร่วมกับพันธมิตร
เพื่อพัฒนาช่องทางการจัดจำหน่ายของไอพีสตาร์ให้มีมากขึ้น ยิ่งไปกว่านั้น
ไทยคมยังตระหนักถึงความสำคัญในการทำงานร่วมกับพันธมิตรธุรกิจอย่างใกล้ชิดเพื่อมุ่งเน้นการพัฒนาโครงการให้บริการเพื่อประโยชน์สาธารณะ
(Universal Service Obligation: USO) ในประเทศจีน

-   ประเทศอินเดีย

ประเทศอินเดียเป็นประเทศที่มีอัตราการเติบโตของตลาดโทรคมนาคมสูงที่สุดในโลกประเทศหนึ่ง
จากรายงานของหน่วยงานกำกับดูแลกิจการโทรคมนาคมหรือ TRAI (www.trai.gov.in)
ของประเทศอินเดีย พบว่ามีจำนวนผู้ใช้โทรศัพท์ ณ เดือนมิถุนายน 2554 ถึง 900 ล้านคน
หรือเพิ่มขึ้นคิดเป็นร้อยละ 41.0 จากจำนวนผู้ใช้ 638.05 ล้านคน ณ เดือนเมษายน 2553
ส่วนการเข้าถึงการบริการโทรศัพท์พื้นฐานโดยรวม มีสัดส่วนอยู่ที่ร้อยละ 74.0
และมีกลุ่มผู้ใช้บริการเทคโนโลยีไร้สายเพิ่มขึ้นจาก 601.22 ล้านคนในปี 2553 เป็น 851
ล้านคนในปี 2554 หรือเพิ่มขึ้นร้อยละ 41.0 เช่นกัน

ปัจจุบันประเทศอินเดียมีการเปิดเสรีเพื่อกิจการโทรคมนาคมมากขึ้น
โดยเปิดรับธุรกิจจากทั้งในประเทศและต่างประเทศ
ชึ่งนับเป็นความสำเร็จของรัฐบาลในการส่งเสริมการเติบโตของธุรกิจโทรคมนาคม

จากรายงานประจำปีของสมาคมอินเทอร์เน็ต (IAMAI) และโทรศัพท์เคลื่อนที่ของประเทศอินเดีย
(IMRB) ในปี 2554 ด้วยประชากรในประเทศที่มากกว่า 1.2 พันล้านคน
มีจำนวนผู้ใช้อินเทอร์เน็ตประมาณ 100 ล้านคน (มีจำนวนผู้ใช้บริการอินเทอร์เน็ตผ่านโทรศัพท์มือถือ
ประมาณ 40 ล้านคน) นอกจากนี้ จากรายงานล่าสุดของ TRAI แสดงให้เห็นว่าในต้นปี 2554
มีจำนวนผู้ใช้บริการบรอดแบนด์เพิ่มขึ้นจาก 8.03 ล้านคน เป็น 13 ล้านคน หรือเพิ่มขึ้นร้อยละ
62.0 เมื่อเทียบกับต้นปี 2553

ในประเทศอินเดียมีการเติบโตและเพิ่มขึ้นของจำนวนผู้ใช้บริการโทรศัพท์เคลื่อนที่อย่างรวดเร็ว
ซึ่งทำให้มีจำนวนมากกว่าจำนวนผู้ใช้โทรศัพท์พื้นฐานโดยเฉพาะในเดือนธันวาคม 2550
เพียงเดือนเดียว มีจำนวนหมายเลขโทรศัพท์เคลื่อนที่เพิ่มขึ้นถึง 8.2 ล้านเลขหมาย
และภายในเดือนกันยายน 2552 มีจำนวนผู้ใช้บริการเทคโนโลยีไร้สายสูงถึง 471.7 ล้านคน
ตามรายงานของ TRAI ณ สิ้นเดือนเมษายน 2553 มีจำนวนผู้ใช้โทรศัพท์เคลื่อนที่จำนวนทั้งสิ้น
612.2 ล้านคน เพิ่มขึ้น 100 ล้านคน ในช่วงเวลา 5 เดือนก่อนหน้านี้
โดยส่วนใหญ่มาจากในเขตพื้นที่ในชนบท ด้วยอัตราส่วนการเติบโตที่เพิ่มขึ้น 11.4 ล้านคนต่อเดือน
ส่งผลให้มีจำนวนผู้ใช้โทรศัพท์เคลื่อนที่ถึง 851.7 ล้านคนในเดือนมิถุนายน 2554
เป็นผลสืบเนื่องมาจากการแข่งขันทางด้านราคาและการใช้จ่ายของผู้บริโภคที่เพิ่มมากขึ้น
นอกจากนี้จำนวนผู้ใช้บริการเทคโนโลยีไร้สาย เช่น ระบบ GSM, CDMA และ WLL(F) (หรือ
Fixed Wireless-Local Loop) ณ สิ้นเดือนเมษายน 2553 มีสูงถึง 601.2 ล้านเลขหมาย
เพิ่มขึ้นจาก 584.3 ล้านเลขหมายในเดือนมีนาคม 2553 หรือเพิ่มขึ้นร้อยละ 2.9
(www.telecomindiaonline.com) ในขณะเดียวกันตามรายงานของ TRAI
แสดงให้เห็นถึงการลดลงของจำนวนผู้ใช้โทรศัพท์พื้นฐานอย่างมีนัยสำคัญ โดยลงลดจาก 41
ล้านเลขหมายในปี 2549 เหลือ 39 ล้านเลขหมาย ในต้นปี 2551 และลดลงเหลือ 37
ล้านเลขหมาย ในปลายปี 2552 และ 36.8 ล้านเลขหมาย ณ เดือนเมษายน 2553

ด้วยความต้องการการเชื่อมต่อแบบบรอดแบนด์ในประเทศอินเดียที่เติบโตอย่างต่อเนื่อง
ทำให้ผู้ให้บริการสามารถนำไอพีสตาร์ไปใช้ในโครงการต่างๆ
ไม่ว่าจะเป็นการบริการเพื่อกิจการของรัฐและการบริการกลุ่มลูกค้าทั่วไป เช่น
โทรศัพท์พื้นฐานสำหรับพื้นที่ห่างไกล การเชื่อมต่อระบบโทรศัพท์เคลื่อนที่ (Mobile Backhaul)
และอินเทอร์เน็ตความเร็วสูง

-   ประเทศออสเตรเลียและนิวซีแลนด์

ประเทศออสเตรเลียและนิวซีแลนด์เป็นประเทศที่มีอัตราการใช้อินเทอร์เน็ตต่อครัวเรือนค่อนข้างสูง
ด้วยอัตราการขยายตัวคิดเป็นร้อยละ 81.0 และ 85.0 ตามลำดับ (ที่มา:
http://en.wikipedia.org)
เนื่องจากจำนวนคอมพิวเตอร์ต่อครัวเรือนอยู่ในอัตราค่อนข้างสูงประกอบกับนโยบายการส่งเสริมการใช้อินเทอร์เน็ตบรอดแบนด์จากรัฐบาล
ซึ่งเป็นส่วนสำคัญที่ผลักดันทำให้เกิดการใช้งานอินเทอร์เน็ตในสองประเทศนี้เป็นจำนวนมาก

บริษัท ไอพีสตาร์ ออสเตรเลีย พีทีวาย จำกัด (ไอพีเอ) เป็นบริษัทย่อยของไทยคม
และเป็นผู้ให้บริการหลักของไอพีสตาร์ (National Service Operator)
ในประเทศออสเตรเลีย ในปัจจุบันรัฐบาลได้ให้การสนับสนุนในการให้บริการอินเทอร์เน็ต
บรอดแบนด์แก่ผู้ที่อยู่ห่างไกลด้วยโครงการ Australian Broadband Guarantee (ABG)
ซึ่งเป็นโครงการที่ช่วยสนับสนุนการเติบโตของธุรกิจดาวเทียมบรอดแบนด์อย่างต่อเนื่องในประเทศออสเตรเลีย
และส่งผลให้ผู้ให้บริการไอพีสตาร์ เช่น บริษัท Australian Private Networks (APN),
Broadband Wireless, SkyMesh, Westnet และ Westvic
ที่เข้าร่วมโครงการนี้มีการติดตั้งระบบไอพีสตาร์เพิ่มมากขึ้นอย่างต่อเนื่อง ในปัจจุบัน
มีอุปกรณ์รับส่งสัญญาณปลายทางไอพีสตาร์ จำนวนมากกว่า 100,000 ตัว
ที่ถูกนำไปใช้และให้บริการทั่วประเทศ

หลังจากสิ้นสุดโครงการ ABG บริษัท ไอพีสตาร์ ออสเตรเลีย พีทีวาย จำกัด
ได้เป็นพันธมิตรกับบริษัท NBNCo. ซึ่งเป็นหน่วยงานที่รัฐบาลจัดตั้งขึ้นเพื่อโครงการ National
Broadband Network (NBN)
เป็นโครงการที่ให้การสนับสนุนการให้บริการอินเทอร์เน็ตบรอดแบนด์ผ่านดาวเทียม
ซึ่งเป็นโครงการต่อเนื่องมาจากโครงการ ABG

สำหรับประเทศนิวซีแลนด์นั้น ไทยคมได้จัดตั้งบริษัท ไอพีสตาร์ นิวซีแลนด์ จำกัด (ไอพีเอ็น)
เพื่อให้บริการไอพีสตาร์เช่นเดียวกับประเทศออสเตรเลีย โดยมีกลุ่มตลาดเป้าหมายหลัก คือ
ฟาร์มปศุสัตว์และผู้ใช้งานทั่วไปที่อาศัยอยู่ในพื้นที่ห่างไกล

-   ประเทศเมียนมาร์

ในเดือนมีนาคม ปี 2554 มีจำนวนผู้ใช้อินเทอร์เน็ต เพิ่มขึ้นเป็น 380,000 คน ซึ่งคิดเป็นร้อยละ
0.7 เมื่อเทียบกับจำนวนประชากรทั้งสิ้น 54 ล้านคน (ที่มา: https://www.cia.gov)

ในปัจจุบันกรมไปรษณีย์และโทรคมนาคมแห่งประเทศเมียนมาร์ (Myanmar Posts and
Telecommunications หรือ MPT) ซึ่งเป็นผู้ให้บริการหลักไอพีสตาร์ (National Service
Operator) มีหน้าที่หลักในหน่วยงานดูแลทางด้านกิจการโทรคมนาคมแห่งชาติ
กำลังดำเนินการและร่วมมือกับผู้ร่วมให้บริการรายใหม่ ในการพัฒนาตลาดผู้บริโภครายย่อย
โดยมีการให้บริการอินเทอร์เน็ตบรอดแบนด์แบบใหม่ ที่มีชื่อว่า SKYNET Multi-play service
(MPS) เป็นการให้บริการในรูปแบบการสื่อสารโทรคมนาคมแบบหลากหลาย ได้แก่
การบริการบรอดแบนด์อินเทอร์เน็ต การบริการโทรศัพท์พื้นฐาน การบริการโทรทัศน์ผ่านดาวเทียม
เพื่อเป็นการเพิ่มความหลากหลายในการให้บริการทางอินเทอร์เน็ตและความพึงพอใจของลูกค้าในตลาดผู้บริโภครายย่อยให้มากขึ้น
ปัจจุบันพันธมิตรทางธุรกิจของ MPT ประกอบไปด้วย GlobalNet, MMG Technologies และ
Myanmar World Distribution
ซึ่งการใช้ไอพีสตาร์ในประเทศเมียนมาร์ส่วนใหญ่ยังคงเป็นการใช้บริการเสียงผ่านเครือข่ายอินเทอร์เน็ต
(VoIP) ซึ่งให้บริการไปแล้วกว่า 10,160 คู่สาย
และในส่วนของอินเทอร์เน็ตบรอดแบนด์ซึ่งมีลูกค้ากว่า 3,500 ราย
และอุปกรณ์รับส่งสัญญาณปลายทางไอพีสตาร์ มากกว่า 4,500 ชุด ทั้งนี้ในปี 2555
ไทยคมวางแผนกลยุทธ์ที่จะขยายธุรกิจไอพีสตาร์
โดยการให้บริการที่มีประสิทธิภาพสำหรับลูกค้าและผู้ร่วมให้บริการต่อไป

-   ประเทศกัมพูชา

จากสถิติในเดือนมิถุนายน 2554 ประเทศกัมพูชามีจำนวนประชากรทั้งสิ้นประมาณ 14.75 ล้านคน
ซึ่งในจำนวนนี้มีผู้ใช้อินเทอร์เน็ตอยู่ประมาณ 329,680 คน หรือคิดเป็นร้อยละ 2.2
ของจำนวนประชากรทั้งหมด (ที่มา: www.internetworldstats.com)

หลังจากที่ไทยคมได้เปิดให้บริการไอพีสตาร์ผ่านสถานีควบคุมเครือข่ายภาคพื้นดินไอพีสตาร์รุ่นที่สองไปแล้วตั้งแต่ปี
2550 โดยมีบริษัท เอ็มโฟน จำกัด เป็นผู้ดำเนินการระบบสถานีควบคุมเครือข่ายภาคพื้นดิน
และขณะนี้ได้มีการติดตั้งอุปกรณ์รับส่งสัญญาณปลายทางไอพีสตาร์ทั่วประเทศไปแล้วกว่า 2,450 ชุด
โดยมีผู้ร่วมให้บริการ (Service Provider) คือ เอ็มโฟน และ เทเลคอม แคมโบเดีย
เพื่อเป็นการขยายช่องทางการจัดจำหน่ายให้เพิ่มมากขึ้น
ไทยคมวางแผนที่จะร่วมมือกับผู้ร่วมให้บริการท้องถิ่นอย่างใกล้ชิด และพยายามที่จะรักษาฐานลูกค้า
อีกทั้งพยายามหาช่องทาง และรูปแบบของการพัฒนาธุรกิจให้ดีขึ้นเพื่อสามารถแข่งขันกับคู่แข่งได้
ในปลายปี 2552 ไทยคมได้ร่วมมือกับผู้ร่วมให้บริการหลายราย
โดยผู้ให้บริการนี้มีความสามารถและความเชี่ยวชาญในการให้บริการเพื่อประโยชน์สาธารณะ
(Universal Service Obligation Strategy: USO)
การให้บริการระบบโทรศัพท์พื้นฐานสำหรับพื้นที่ห่างไกล (Rural Telephone)
และการให้บริการถ่ายทอดสัญญาณโทรทัศน์ (Broadcast Services)
นับว่าในปัจจุบันไอพีสตาร์มีการให้บริการในหลายๆ โครงการครอบคลุมพื้นที่ประมาณร้อยละ 80.0
ของพื้นที่ในประเทศทั้งหมด

-   ประเทศเวียดนาม

ในปี 2554 เวียดนามมีประชากรมากถึง 90.5 ล้านคน
และเป็นประเทศหนึ่งในภูมิภาคเอเชียที่ตลาดอินเทอร์เน็ตบรอดแบนด์เติบโตขึ้นอย่างรวดเร็ว
ซึ่งปัจจุบันมีจำนวนผู้ใช้อินเทอร์เน็ตถึง 28.6 ล้านคน คิดเป็นร้อยละ 31.6 (ที่มา: www.
Internetworldstats.com) รัฐบาลของประเทศเวียดนามได้ให้การสนับสนุนโครงการ Rural
Connectivity เพื่อลดความเหลื่อมล้ำในการเข้าถึงของระบบโครงข่ายโทรคมนาคมพื้นฐาน
โดยมีแผนที่จะใช้ระบบดาวเทียมไทยคม 4 (ไอพีสตาร์) ในโครงการต่างๆ ของรัฐบาลในอนาคต

เนื่องจากการใช้งานไอพีสตาร์ในเวียดนามได้ขยายตัวเพิ่มขึ้น บริษัท Vietnam Telecom
International (VTI) จึงทำสัญญาซื้อแบนด์วิธบนดาวเทียมไทยคม 4 (ไอพีสตาร์) เพิ่มเป็น 76
Mbps ตั้งแต่เดือนธันวาคม 2551 ที่ผ่านมา
เพื่อเพิ่มศักยภาพในการให้บริการทั้งในระบบอินเทอร์เน็ตความเร็วสูง ระบบโทรศัพท์เคลื่อนที่
(Mobile Backhaul) โครงการอินเทอร์เน็ต (Intranet Projects)
ช่องทางการถ่ายทอดสัญญาณโทรทัศน์ (Broadcast Channels)
การบริการถ่ายทอดสดผ่านดาวเทียม (SNGs) และระบบโทรศัพท์พื้นฐานสำหรับพื้นที่ห่างไกล
(Rural Telephone)

-   ประเทศมาเลเซีย

จากรายงานของกรมสถิติแห่งประเทศมาเลเซีย พบว่าในปี 2554
ประเทศมาเลเซียมีประชากรทั้งสิ้น 28.63 ล้านคน และมีจำนวนผู้ใช้อินเทอร์เน็ต 17.5 ล้านคน
หรือคิดเป็นร้อยละ 61.0 ของจำนวนประชากรทั้งหมด (ที่มา: www.malaysiawireless.com)
ซึ่งในจำนวนเหล่านี้มีผู้ใช้บริการบรอดแบนด์อินเทอร์เน็ตมากกว่า 5 ล้านคน ผู้ใช้บริการ
บรอดแบรนด์แบบไร้สาย 2.5 ล้านคน และผู้ใช้บริการโทรศัพท์เคลื่อนที่ระบบ 3G อีก 10 ล้านคน

รัฐบาลประเทศมาเลเซียได้จัดตั้งโครงการบริการโทรคมนาคมเพื่อประโยชน์สาธารณะ
(Universal Service Provision –USP)
เพื่อลดความเหลื่อมล้ำในการเข้าถึงเทคโนโลยีของประชากร โดยโครงการนี้ แบ่งออกเป็น 3
ระยะด้วยกัน โดยในระยะแรกมีจุดประสงค์เพื่อให้บริการระบบโทรศัพท์พื้นฐานแก่พื้นที่ขาดแคลนทั้ง
89 เขต ซึ่งมีสัดส่วนของผู้ที่ใช้โทรศัพท์พื้นฐานน้อยกว่าร้อยละ 20.0 ของทั้งประเทศ
สำหรับในระยะที่สอง รัฐบาลจะเน้นการให้บริการเชื่อมต่ออินเทอร์เน็ตบรอดแบนด์แก่พื้นที่ทั้ง 87
เขต และระยะที่สาม จะเป็นการให้บริการเชื่อมต่ออินเทอร์เน็ตให้กับห้องสมุด
และศูนย์การสื่อสารในโครงการ USP ทั่วประเทศ

ในปี 2554 ไทยคมได้ร่วมลงนามเป็นพันธมิตรทางธุรกิจกับบริษัท Measat ประเทศมาเลเซีย
ซึ่งเป็นบริษัทโทรคมนาคมที่มีความเชี่ยวชาญและมีช่องทางการจัดจำหน่ายที่แข็งแกร่ง ขณะเดียวกัน
Measat ยังเป็นผู้ดำเนินการหลักในการให้บริการแก่กลุ่มผู้ใช้บริการหลายกลุ่ม
รวมถึงการเจาะตลาดตามประเภทผู้ใช้งาน เช่น กลุ่มผู้ใช้บริการประเภทองค์กร
โครงการในกลุ่มของรัฐบาล กลุ่มธุรกิจรายย่อย (SME)
โครงการให้บริการโทรคมนาคมเพื่อประโยชน์สาธารณะ เป็นต้น

-   ประเทศเกาหลีใต้

ประเทศเกาหลีใต้เป็นประเทศที่มีอัตราการเติบโตของตลาดบรอดแบนด์สูงที่สุดประเทศหนึ่ง
ด้วยอัตราการใช้โทรศัพท์เคลื่อนที่สูงถึงกว่าร้อยละ 105.0 เมื่อเทียบกับจำนวนประชากรทั้งหมดในปี
2554 และด้วยอัตราส่วนผู้ใช้อินเทอร์เน็ตบรอดแบนด์สูงที่สุดในโลก โดยคิดเป็นร้อยละ 35.0
เมื่อเทียบกับจำนวนประชากรทั้งหมด และร้อยละ 85.0 เมื่อเทียบกับจำนวนครัวเรือน
โดยกว่าครึ่งหนึ่งหรือร้อยละ 55.0 ของผู้ใช้อินเทอร์เน็ต
ใช้เทคโนโลยีการสื่อสารผ่านเคเบิลใยแก้วนำแสง (FTTx)
เพื่อรับส่งข้อมูลอัตราเร็วสูงไปยังผู้บริโภค ทั้งกลุ่มประชาชนตามบ้านเรือน และกลุ่มธุรกิจ
ประเทศเกาหลีใต้ยังเป็นผู้นำของโลกในด้านความเร็วเฉลี่ยของการบริการเชื่อมต่ออินเทอร์เน็ตโดยใช้บรอดแบนด์เป็นช่องทางหลัก
โดยได้รับการสนับสนุนจากทางรัฐบาลเป็นหลัก
ซึ่งมีเป้าหมายในการให้บริการบรอดแบนด์ด้วยความเร็วถึง 1 Gbps
โดยผ่านทางเครือข่ายบรอดแบรนด์โทรศัพท์พื้นฐาน และ 10 Mbps
โดยผ่านทางเครือข่ายบรอดแบรนด์แบบไร้สายภายในปี 2555 ถึงปี 2556
ส่วนธุรกิจของตลาดไอพีสตาร์ในประเทศเกาหลีใต้
ส่วนใหญ่มาจากการใช้ไอพีสตาร์เป็นเส้นทางหลักในการเชื่อมต่อ (satellite backhaul)
สำหรับการให้บริการส่งสัญญาณแพร่ภาพวิดีโอแบบดิจิตอล (DVB)
เนื่องจากมีต้นทุนในการให้บริการที่ต่ำกว่า โดยกระทรวงเทคโนโลยีสารสนเทศและการสื่อสาร
(Ministry of Information and Communication)
และสำนักงานคณะกรรมการกิจการกระจายเสียงและกิจการโทรทัศน์แห่งชาติของประเทศเกาหลี
(The Korean Broadcasting Commission)
มีแผนที่จะย้ายผู้ใช้บริการที่ใช้การสื่อสารแบบอนาล็อกที่มีจำนวน 1.9 ล้านคน
ไปเป็นการสื่อสารแบบดิจิตอลภายใน ปี 2555

ปัจจุบันไอพีสตาร์กำลังขยายความร่วมมือทางธุรกิจไปสู่ผู้ให้บริการรายอื่นๆ
เพื่อขยายโอกาสทางธุรกิจในประเทศเกาหลีใต้ต่อไป

-   ประเทศญี่ปุ่น

สำหรับประเทศที่พัฒนาแล้ว
ผู้ให้บริการด้านการสื่อสารและโทรคมนาคมจะมีโอกาสในการทำธุรกิจอยู่อย่างจำกัด
เช่นในประเทศญี่ปุ่น ทำให้ไอพีสตาร์มุ่งเน้นการให้บริการในตลาดเฉพาะทางมากขึ้น เช่น
การให้บริการสื่อสารในพื้นที่ห่างไกล การจัดการเพื่อรองรับสถานการณ์ภัยพิบัติ
หรือการให้บริการเฉพาะทางด้านอื่นๆ
เนื่องจากในประเทศญี่ปุ่นมีโครงข่ายสาธารณูปโภคโทรคมนาคมพื้นฐานครอบคลุมทุกพื้นที่
มีการขยายตัวของจำนวนผู้ใช้อินเทอร์เน็ตในอัตราที่สูงมาก
รวมถึงค่าใช้บริการของอินเทอร์เน็ตความเร็วสูงก็ลดลงอย่างต่อเนื่อง ในเดือนมิถุนายน 2552
มีจำนวนผู้ใช้อินเทอร์เน็ตต่อครัวเรือนเพิ่มขึ้น คิดเป็นร้อยละ 64.0
ทั้งนี้ทั้งนั้นรัฐบาลญี่ปุ่นมีเป้าหมายที่จะให้มีการบริการบรอดแบนด์ครอบคลุมทั่วประเทศทุกพื้นที่
คิดเป็นร้อยละ100.0 และการให้บริการอินเทอร์เน็ตความเร็วสูงผ่านเคเบิลใยแก้วนำแสง
คิดเป็นร้อยละ 90.0 ของผู้ใช้อินเทอร์เน็ตทั้งหมดภายในเดือนมีนาคม 2554 (ที่มา:
www.liberal.org.au; http://point-topic.com)

ในเดือนเมษายน 2552 ไอพีสตาร์ได้เปิดการให้บริการอย่างเป็นทางการในประเทศญี่ปุ่น
และเริ่มใช้กลยุทธ์หลัก
โดยมุ่งเน้นไปที่กลุ่มลูกค้าบรอดแบนด์รายย่อยและโครงการที่ได้รับการสนับสนุนจากรัฐบาล ในปี
2553 เป็นต้นมา ไอพีสตาร์ได้ค้นพบตลาดที่สำคัญในการทำธุรกิจ คือ
การใช้ระบบไอพีสตาร์ในการให้บริการเชื่อมต่อระบบโทรศัพท์เคลื่อนที่ (Mobile Backhaul)
โดยร่วมมือกับผู้ให้บริการโทรศัพท์เคลื่อนที่รายใหญ่ในญี่ปุ่น
ซึ่งทำให้ไทยคมมั่นใจว่าจะมีการเพิ่มขึ้นของยอดขายแบนด์วิธในประเทศญี่ปุ่นอย่างต่อเนื่อง

-   ประเทศฟิลิปปินส์และอินโดนีเซีย

จากรายงานการสำรวจตลาดของบริษัท Nielsen พบว่าในปี 2554
ประเทศฟิลิปปินส์มีจำนวนผู้ใช้อินเทอร์เน็ตเมื่อเทียบกับจำนวนประชากรทั้งหมด คิดเป็นร้อยละ 33.0
ต่ำกว่าค่าเฉลี่ยของจำนวนผู้ใช้อินเทอร์เน็ตทั้งหมดอยู่ร้อยละ 5.0
เมื่อเทียบกับประเทศในกลุ่มทวีปเอเชียตะวันออกเฉียงใต้ (สิงคโปร์, มาเลเซีย, ฟิลิปปินส์, ไทย,
และอินโดนีเซีย) โดยมีค่าเฉลี่ยอยู่ที่ร้อยละ 38.0
แต่อย่างไรก็ตามประเทศฟิลิปปินส์มีจำนวนผู้ใช้อินเทอร์เน็ตสูงกว่าประเทศไทยและประเทศอินโดนีเซีย
ซึ่งคิดเป็นร้อยละ 31.0 และ 21.0 ตามลำดับ จากรายงานการศึกษาของบริษัท Markplus
Insight เปิดเผยว่า จำนวนผู้ใช้อินเทอร์เน็ตในปี 2554 ของประเทศอินโดนีเซียได้เพิ่มขึ้นถึง 55
ล้านคน จาก 45 ล้านคนในปีที่ผ่านมา

เนื่องจากสภาพภูมิประเทศส่วนใหญ่ของประเทศฟิลิปปินส์และประเทศอินโดนีเซียเป็นเกาะ
การกระจายตัวของพื้นที่ทำให้ประชากรไม่สามารถเข้าถึงเครือข่ายโทรคมนาคมพื้นฐานได้
จึงเป็นโอกาสสำหรับไอพีสตาร์ที่จะเป็นผู้ให้บริการอินเทอร์เน็ตผ่านดาวเทียมในพื้นที่เหล่านี้
เนื่องจากไอพีสตาร์เป็นระบบที่มีการจัดการต้นทุนที่มีประสิทธิภาพในการให้บริการอินเทอร์เน็ตบรอดแบนด์ความเร็วสูงในพื้นที่ห่างไกล

ก่อนหน้านี้ไทยคมได้ให้บริการอินเทอร์เน็ตผ่านดาวเทียมในประเทศฟิลิปปินส์และอินโดนีเซียโดยผ่านสถานีควบคุมเครือข่ายภาคพื้นดินรุ่นที่หนึ่ง
(First Generation IPSTAR Gateway) ซึ่งตั้งอยู่ในประเทศไต้หวัน และต่อมา ในปี 2550
ไทยคมได้ลงนามเป็นพันธมิตรทางธุรกิจกับบริษัท TNRI
ที่เป็นผู้ให้บริการโทรคมนาคมในประเทศฟิลิปปินส์ เพื่อให้บริการผ่านดาวเทียมไทยคม 4
(ไอพีสตาร์) ซึ่งในขณะนี้ ไทยคมได้ดำเนินการติดตั้งสถานีควบคุมเครือข่ายภาคพื้นดินรุ่นที่สอง
(Second Generation IPSTAR Gateway) ที่กรุงมะนิลาเสร็จเรียบร้อยแล้ว
และมีการเปิดตัวอย่างเป็นทางการขึ้นเมื่อเดือนพฤศจิกายน 2551 ในช่วงไตรมาสที่ 4 ของปี 2551
ไทยคมได้มีการตกลงทำสัญญาการค้ากับผู้ให้บริการรายใหม่ในประเทศฟิลิปปินส์ ได้แก่บริษัท WIT
โดยประสบความสำเร็จในการเปิดตัวการให้บริการอินเทอร์เน็ตบรอดแบนด์สำหรับผู้ใช้ทั่วไปภายใต้ชื่อ
IPSTAR BigSky
นอกจากนี้ไทยคมคาดว่าจะมีการเติบโตและขยายตัวของธุรกิจไอพีสตาร์ในประเทศฟิลิปปินส์
เพิ่มสูงขึ้นตลอดทั้งปี 2555 สืบเนื่องจากการเพิ่มขึ้นของผู้ร่วมให้บริการ (Service Provider)
ในปี 2553-2554

ในระหว่างปี 2552 ไทยคมได้ลงนามในข้อตกลงร่วมกับบริษัท Infracom ในประเทศอินโดนีเซีย
โดยบริษัท Infracom เริ่มผลักดันการทำตลาดผู้บริโภครายย่อย คัดสรร
และแต่งตั้งตัวแทนจำหน่ายทั่วประเทศ เพื่อการขยายตัวของธุรกิจ
และการให้บริการแก่ลูกค้าที่ครอบคลุมทุกพื้นที่ทั่วประเทศอินโดนีเชีย
ด้วยตลาดที่กำลังพัฒนาทำให้ไทยคม คาดหวังว่าจะมีการเติบโตของธุรกิจอย่างต่อเนื่องในปี 2555

1.1.2.5 ภาพรวมของการขยายโครงข่ายและการจำหน่ายอุปกรณ์ภาคพื้นดินไอพีสตาร์

-   การดำเนินการจัดตั้งสถานีควบคุมเครือข่ายภาคพื้นดิน (IPSTAR Gateway)

ไทยคมได้ดำเนินการจัดตั้งสถานีควบคุมเครือข่ายภาคพื้นดินที่โซล ประเทศเกาหลี และ
สถานีควบคุมเครือข่ายภาคพื้นดินสำรองแห่งที่สองที่ประเทศญี่ปุ่นซึ่งได้แล้วเสร็จพร้อมให้บริการในปี
2554
นอกจากนี้ยังได้ดำเนินการติดตั้งอุปกรณ์เพิ่มเติมเพื่อขยายสถานีควบคุมเครือข่ายภาคพื้นดินทั้งสองแห่งที่โบรกเคนฮิลล์
และ คาลกูร์ลี ประเทศออสเตรเลีย
เพื่อรองรับการใช้งานของช่องสัญญานที่เพิ่มขึ้นในโครงการเครือข่ายบรอดแบรนด์แห่งชาติออสเตรเลีย
ปัจจุบัน มีโครงข่ายสถานีควบคุมเครือข่ายภาคพื้นดินรวมทั้งสิ้น 17 แห่งใน 13 ประเทศ ดังนี้
ออสเตรเลีย กัมพูชา จีน เมียนม่าร์ นิวซีแลนด์ ไทย ฟิลิปปินส์ มาเลเซีย เวียดนาม อินโดนีเซีย
ญี่ปุ่น อินเดีย และ เกาหลี ทั้งนี้
ทางไทยคมได้ดำเนินการขายและส่งมอบสถานีควบคุมเครือข่ายภาคพื้นดินที่ประเทศมาเลเซียให้กับไทยคมสื่อสารดาวเทียมเมียแซทเป็นที่เรียบร้อยแล้ว

-   การจำหน่ายอุปกรณ์รับส่งสัญญาณปลายทางไอพีสตาร์ (IPSTAR User Terminal)

ปัจจุบัน อุปกรณ์รับส่งสัญญาณปลายทางไอพีสตาร์ ได้ถูกจำหน่ายไปแล้วกว่า 200,000
ชุดในหลายประเทศ อย่างไรก็ตาม
ความต้องการของอุปกรณ์รับส่งสัญญาณปลายทางไอพีสตาร์ในตลาดหลัก
โดยเฉพาะในประเทศออสเตรเลียมีแนวโน้มลดลง
อันเนื่องมาจากการเปลี่ยนแปลงนโยบายของรัฐบาลออสเตรเลียและโครงการสนับสนุนผู้ให้บริการอินเทอร์เน็ตในเขตชนบท
อย่างไรก็ตามยังคงมีความต้องการของอุปกรณ์รับส่งสัญญาณปลายทางไอพีสตาร์
ในตลาดองค์กรรวมถึงบริษัทโทรคมนาคมในประเทศญี่ปุ่น และอินเดีย

นอกจากนั้น ประเทศอินโดนีเซียเป็นประเทศที่มีศักยภาพสูง
เนื่องจากภูมิภาคของประเทศที่ประกอบไปด้วยเกาะเล็กหลายพันเกาะ และประชากรที่มากกว่า 200
ล้านคน ไอพีสตาร์หวังว่าในอนาคตอันใกล้จะสามารถเป็นผู้นำในระบบสื่อสารยุคใหม่
ด้วยการให้การบริการติดตั้งที่รวดเร็วในราคาที่ย่อมเยา

-   การพัฒนาอุปกรณ์รับส่งสัญญาณปลายทางไอพีสตาร์

ในปี 2554 นั้น
ทางไอพีสตาร์พบว่าการใช้งานในลักษณะผู้ใช้งานหลายคนต่อหนึ่งอุปกรณ์รับส่งสัญญาณปลายทางไอพีสตาร์
(Multi-user) มีแนวโน้มเพิ่มสูงขึ้น ดังนั้น เพื่อเป็นการตอบสนองการใช้งานดังกล่าว
ทางไทยคมได้พัฒนาอุปกรณ์เสริมเพื่อเพิ่มประสิทธิภาพการทำงานของระบบภายในของอุปกรณ์ปลายทางไอพีสตาร์
โดยใช้ชื่อเรียกว่า Xtender อุปกรณ์นี้จะช่วยเพิ่มปริมาณการใช้งานข้อมูล (Data Throughput)
จากเดิม 4 Mbps Download และ 2 Mbps Upload เป็น 8 Mbps Download และ 2 Mbps
Upload ในลักษณะการส่งในเวลาเดียวกัน (Simultaneous)
และยังสามารถช่วยเพิ่มความเร็วของเครือข่ายแบบ WAN
เพื่อตอบสนองการติดต่อสื่อสารด้านธุรกิจขององค์กรหรือบริษัทอย่างเต็มประสิทธิภาพ
และทำให้อุปกรณ์ปลายทางไอพีสตาร์สามารถรองรับการเชื่อมต่อทางอินเทอร์เน็ตได้ถึง 1,000
connections หรือคิดเป็นการเชื่อมต่อกับคอมพิวเตอร์ประมาณ 100 เครื่องพร้อมๆ กัน อุปกรณ์
Xtender สามารถใช้งานได้ดีเมื่อใช้กับโปรแกรมอื่นๆ เช่น ระบบ Super Frame ระบบ
Dinamic CBR และระบบ Watch Dog โปรแกรมเหล่านี้จะช่วยพัฒนาคุณภาพของการ
ให้บริการเสียงผ่านเครือข่ายอินเทอร์เน็ต (VoIP)
เพิ่มประสิทธิภาพการใช้แบนด์วิธและลดปัญหาคลื่นสัญญาณรบกวนของดาวเทียม
ผู้ใช้บริการทางบ้านจะพบกับคุณภาพการให้บริการ ความเร็วและความน่าเชื่อถือที่มากขึ้น
คุณลักษณะเหล่านี้ยังเหมาะสำหรับการให้บริการเชื่อมต่อระบบโทรศัพท์เคลื่อนที่ (Mobile
backhaul) และอุปกรณ์สถานีโทรศัพท์เคลื่อนที่ขนาดเล็ก (Femtocell)
สำหรับผู้ให้บริการโทรศัพท์เคลื่อนที่ในประเทศญี่ปุ่นอีกด้วย

1.1.2.6 กลยุทธ์ทางการตลาดในปี 2555

ในปี 2554 ที่ผ่านมา ไทยคมได้บรรลุความสำเร็จตามเป้าหมายในการขยายการให้บริการไอพีสตาร์
โดยสามารถเปิดให้บริการได้ในหลายประเทศภายใต้พื้นที่ให้บริการดาวเทียมไทยคม 4 (ไอพีสตาร์)

สำหรับปี 2555 นี้
ไทยคมจะวางแผนและเตรียมกลยุทธ์ไว้หลากหลายเพื่อส่งเสริมธุรกิจไอพีสตาร์และพัฒนาการให้บริการในประเทศต่างๆ
ต่อไป ซึ่งไทยคมจะมุ่งเน้นไปที่การเพิ่มยอดขายของแบนด์วิธ
โดยการเปิดระบบเพื่อให้อุปกรณ์ของผู้ผลิตรายอื่นสามารถทำงานร่วมกับดาวเทียมไทยคม 4
(ไอพีสตาร์) ได้ รวมไปถึงกลยุทธ์หลักที่แบ่งออกเป็น 5 กลุ่ม ซึ่งได้แก่
ตลาดผู้บริโภคบรอดแบนด์และการแพร่ภาพสัญญาณโทรทัศน์ผ่านเครือข่ายอินเทอร์เน็ต (IPTV)
โครงการให้บริการเพื่อประโยชน์สาธารณะ (Universal Service Obligation: USO)
การให้บริการผ่านเครือข่ายรัฐบาลและกลุ่มบริษัท (Government and Enterprise : Telco)
การให้บริการเชื่อมต่อระบบโทรศัพท์เคลื่อนที่ (Mobile Backhaul)
อุปกรณ์สถานีโทรศัพท์เคลื่อนที่ขนาดเล็ก (Femto cell) รวมถึงการส่งสัญญาณวิดีโอแบบดิจิตอล
(DVB)

นอกจากนี้เพื่อเพิ่มประสิทธิภาพในการใช้งานของแบนด์วิธให้เป็นประโยชน์มากที่สุด
ไทยคมจึงได้วางแผนอย่างต่อเนื่องที่จะทำให้ระบบดาวเทียม และระบบภาคพื้นดินเป็นอิสระต่อกัน
เพื่อเปิดโอกาสในการเพิ่มการให้บริการใหม่ๆ ตัวอย่างเช่น
การกระจายการส่งสัญญาณแพร่ภาพวิดีโอแบบดิจิตอล (DVB) สำหรับการแพร่สัญญาณโทรทัศน์
การบริการ VSAT ซึ่งจะทำให้มีความต้องการใช้ไอพีสตาร์แบนด์วิธสูงขึ้น ดังเช่น
ผลความสำเร็จในประเทศมาเลเซีย ญี่ปุ่น และออสเตรเลีย

โดยไทยคมได้เริ่มดำเนินการตามแผนกลยุทธ์ในการเปิดระบบเพื่อให้อุปกรณ์ของผู้ผลิตรายอื่นสามารถทำงานร่วมกับดาวเทียมไทยคม
4 (ไอพีสตาร์) ได้ตั้งแต่ปี 2553
และมีการดำเนินการอย่างต่อเนื่องในการมุ่งเน้นการให้บริการผ่านทาง 5 กลยุทธ์หลัก
ซึ่งออกแบบมาโดยเฉพาะกับตลาดเป้าหมายของไอพีสตาร์ ได้แก่

-   กลยุทธ์ตลาดผู้บริโภคบรอดแบนด์ และการแพร่ภาพสัญญาณโทรทัศน์ผ่านเครือข่ายอินเทอร์เน็ต
    (IPTV)
    ไทยคมวางแผนที่จะให้บริการในส่วนของตลาดลูกค้ารายย่อยผ่านทางผู้ให้บริการโทรคมนาคมท้องถิ่น
    รวมถึงกลุ่มผู้ใช้ทั่วไปและกลุ่มธุรกิจขนาดกลางและขนาดย่อม (SME)

-   สำหรับโครงการให้บริการเพื่อประโยชน์สาธารณะ (Universal Service Obligation:
    USO) การให้บริการเชื่อมต่อระบบโทรศัพท์เคลื่อนที่ (Mobile Backhaul)
    และอุปกรณ์สถานีโทรศัพท์เคลื่อนที่ขนาดเล็ก (Femto cell)
    จะเน้นที่การให้บริการโครงข่ายโทรศัพท์พื้นฐานสำหรับหมู่บ้านและครอบครัวที่อยู่ในพื้นที่ห่างไกล
    ไทยคมวางแผนดำเนินการที่จะจับมือกับภาครัฐในประเทศต่างๆ
    ซึ่งมีเป้าหมายในการให้บริการบรอดแบนด์และการให้บริการโทรศัพท์พื้นฐานชนบท (Rural
    Telephony : Rutel) ผ่านดาวเทียมไทยคม 4 (ไอพีสตาร์)

-   ภายใต้กลยุทธ์ Government and Enterprise Network Strategy
    ไทยคมจะยังคงมุ่งเน้นไปที่กลุ่มผู้พัฒนาและวางระบบ (System Integrators)
    ที่มีความเชี่ยวชาญในระบบของรัฐบาลและองค์กร
    ซึ่งมีความต้องการในการใช้แบนด์วิธในระดับสูง เช่น การบริการโครงข่ายส่วนตัว (Virtual
    Private Network)

-   ในส่วนของการให้บริการเชื่อมต่อระบบโทรศัพท์เคลื่อนที่ (Mobile Backhaul)
    และอุปกรณ์สถานีโทรศัพท์เคลื่อนที่ขนาดเล็ก (Femto cell)
    มีผู้ให้บริการโทรศัพท์เคลื่อนที่หลายราย
    ที่มีความสนใจใช้บริการเชื่อมต่อระบบโทรศัพท์เคลื่อนที่ของไอพีสตาร์
    ไทยคมได้มุ่งเน้นกลุ่มผู้ให้บริการที่มีแผนการที่จะขยายเครือข่ายเพื่อให้ครอบคลุมพื้นที่ในชนบท
    และจะยังคงเน้นการสร้างพันธมิตรทางธุรกิจกับบริษัทผู้ผลิตอุปกรณ์ระบบเครือข่ายโทรศัพท์เคลื่อนที่

-   สุดท้ายในส่วนของ Broadcast Strategy
    ไทยคมมุ่งเน้นในการให้บริการส่งสัญญาณวิดีโอแบบดิจิตอล (Direct Video Broadcast -
    DVB) ซึ่งถือเป็นเทคโนโลยีที่เป็นที่ยอมรับ โดยเฉพาะเพื่อใช้ในการถ่ายทอดสดผ่านดาวเทียม
    (Satellite News Gathering) ทั้งในระดับพื้นที่และระดับภูมิภาค
    สำหรับตลาดที่มีการควบคุมและมีกฎหมายและระเบียบอื่นๆ ในการให้บริการโทรคมนาคม เช่น
    ประเทศจีน และประเทศเวียดนาม ไทยคมใช้กลยุทธ์หลักผ่านทางรูปแบบ Joint
    Partnership Ventures เพื่อการดำเนินการและการร่วมมือกันระหว่างธุรกิจ
    นโยบายดังกล่าวจะทำให้ไทยคมมีโอกาสในการพัฒนาช่องทางการกระจายสินค้า
    และกลยุทธ์ต่างๆ ที่เกี่ยวข้อง
    รวมไปถึงการนำเสนอความแตกต่างของสินค้าที่มีศักยภาพและการให้บริการที่มีประสิทธิภาพของไอพีสตาร์อีกด้วย

1.1.3 ลักษณะของลูกค้าและความสัมพันธ์ระหว่างลูกค้ากับไทยคม

ไทยคมแบ่งประเภทลูกค้าทั้งในและต่างประเทศ ตามลักษณะการใช้งานดาวเทียมออกเป็น 2
ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    เพื่อให้บริการรับส่งข้อมูล เสียง หรือภาพ

-   กลุ่มผู้ใช้ดาวเทียมเพื่อกิจการภายใน เช่น บริษัทเอกชน หน่วยงานรัฐบาล หรือรัฐวิสาหกิจ
    ซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   สถานีโทรทัศน์ภาคพื้นดิน เช่น ผู้ประกอบการสถานีโทรทัศน์ในประเทศไทย
    และกลุ่มประเทศอินโดจีน
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณในภูมิภาค

-   ผู้ประกอบการโทรทัศน์และวิทยุผ่านดาวเทียม เช่น ผู้ประกอบการทีวีดาวเทียมประเภทฟรี
    และประเภทบอกรับสมาชิก และผู้ประกอบการวิทยุดาวเทียม
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์และวิทยุไปยังผู้ประกอบการเคเบิลทีวี
    หรือไปยังบ้านของผู้รับโดยตรง

  สัดส่วนลูกค้าโดยแบ่งตามประเภทการใช้งานดาวเทียม*

  หน่วย: ร้อยละ

  ------------------------------------ ----------- ----------- -----------
                                       2552        2553        2554

  กลุ่มสื่อสาร                             30.7        26.6        23.2

  กลุ่มแพร่กระจายสัญญาณ                    69.3        73.4        76.8
  ------------------------------------ ----------- ----------- -----------

* คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1A ไทยคม 2 และไทยคม 5
ไม่รวมไทยคม 4 (ไอพีสตาร์)

(ที่มา: บริษัท ไทยคม จำกัด (มหาชน))

** ไทยคมได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อวันที่ 12 มกราคม
2553 โดยไทยคมได้ดำเนินการโอนย้ายผู้ใช้บริการจากดาวเทียมไทยคม 1A มายังดาวเทียมไทยคม
2 และไทยคม 5 แล้วเสร็จไปในเดือน พฤษภาคม 2552

*** ไทยคมได้ทำการปลดระวางดาวเทียมไทยคม 2 ออกจากวงโคจรค้างฟ้าเมื่อวันที่ 30 ตุลาคม
2553 โดยไทยคมได้ดำเนินการโอนย้ายผู้ใช้บริการจากดาวเทียมไทยคม 2 มายังดาวเทียมไทยคม
5 แล้วเสร็จไปในเดือน พฤษภาคม 2553

ความสัมพันธ์ระหว่างไทยคมกับลูกค้าโดยทั่วไปจะเป็นความสัมพันธ์ในรูปแบบ
ผู้จัดหาบริการ-ผู้ใช้บริการ
โดยที่ลูกค้าจะนำบริการของไทยคมไปประกอบหรือประยุกต์ใช้กับบริการอื่นของลูกค้า เช่น
บริการออกแบบและจัดหาอุปกรณ์สำหรับจัดตั้งเครือข่าย บริการส่งสัญญาณภาคพื้นดิน
และบริการเสริมอื่นๆ เพื่อนำเสนอบริการแก่ลูกค้าปลายทางต่อไป นอกจากนี้
ไทยคมได้สร้างความร่วมมือกับลูกค้าบางรายเพื่อร่วมวางกลยุกต์ทางธุรกิจในการให้บริการ เช่น
การร่วมมือทางธุรกิจกับผู้ประกอบการสถานีเทเลพอร์ต (Teleport) ในต่างประเทศ

ในระยะ 3 ปีที่ผ่านมา ไทยคมไม่มีลูกค้ารายใดใช้บริการเกินกว่าร้อยละ 30.0 ของยอดขาย
และลูกค้าส่วนใหญ่เป็นลูกค้าในประเทศไทย (ร้อยละ 43) ประเทศในแถบอินโดจีน (ร้อยละ 21)
และประเทศแถบเอเชียใต้และเอเชียตะวันออกเฉียงใต้ (ร้อยละ 9)

1.1.4 การจัดหาบริการ

1.1.4.1 ขั้นตอนในการจัดหาผู้สร้างดาวเทียมและสถานีควบคุมดาวเทียม

การจัดหาดาวเทียมและสถานีควบคุมดาวเทียม
เพื่อให้บริการของไทยคมจะเริ่มจากทีมงานด้านการตลาดจะวิเคราะห์ความต้องการใช้บริการของลูกค้า
เช่น กลุ่มประเทศเป้าหมายและบริการที่ต้องการ
ส่วนทีมวิศวกรของไทยคมจะวางแผนในส่วนของคุณสมบัติของดาวเทียมและสถานีควบคุมดาวเทียม
เช่น การออกแบบพื้นที่ให้บริการ เทคโนโลยีของดาวเทียมที่จะเลือกใช้ ช่วงความถี่ของการใช้งาน
สถานที่ตั้งสถานีควบคุมดาวเทียม และจำนวนช่องสัญญาณดาวเทียม
เพื่อให้ตรงกับความต้องการของลูกค้า จากนั้น
ไทยคมจะส่งสรุปข้อมูลของดาวเทียมที่ต้องการไปยังผู้สร้างดาวเทียม
และผู้สร้างสถานีควบคุมดาวเทียมหลายๆ ราย
เพื่อให้ส่งข้อเสนอการก่อสร้างดาวเทียมและสถานีควบคุมดาวเทียมตามคุณสมบัติที่ต้องการมายังไทยคม
เพื่อเข้าสู่ขั้นการคัดเลือกผู้สร้างดาวเทียม และสถานีควบคุมดาวเทียมที่เหมาะสม
โดยไทยคมจะคัดเลือกจากประวัติการจัดสร้างดาวเทียมและสถานีควบคุมดาวเทียมในอดีต
ระยะเวลาในการสร้าง การสนับสนุนทางการเงิน ราคา และเงื่อนไขพิเศษอื่นๆ
โดยขั้นตอนในการจัดหาผู้สร้างดาวเทียมและสถานีควบคุมดาวเทียม ข้างต้นจะใช้เวลาประมาณ 6-9
เดือน และระยะเวลาโดยเฉลี่ยในการจัดสร้างดาวเทียมคือประมาณ 24-30 เดือน
ส่วนการสร้างสถานีควบคุมดาวเทียมแต่ละแห่งจะใช้เวลาประมาณ 6 เดือน

1.1.4.2 ขั้นตอนการให้บริการวงจรดาวเทียม

เมื่อตัวแทนของไทยคมได้รับทราบความต้องการใช้งานดาวเทียมจากลูกค้าไทยคม
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของไทยคม
ไม่ว่าจะเป็นบริการหลัก คือ การให้บริการช่องสัญญาณดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม
หรือบริการบีบอัดสัญญาณจะสามารถตอบสนองความต้องการของลูกค้าได้ดีที่สุด
โดยมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของไทยคม
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของช่องสัญญาณบนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของไทยคม
    หรือบริการการออกแบบเครือข่าย หรือจัดซื้อจัดหาอุปกรณ์
    หรือต้องการบริการจากไทยคมอย่างครบวงจร
    เจ้าหน้าที่ทางวิศวกรรมของไทยคมจะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งาน
    ไทยคมจะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้วลูกค้าจะต้องประสานงานกับฝ่ายเทคนิคของไทยคม
คือ ฝ่ายวิศวกรรมสื่อสารและฝ่ายบริการลูกค้าและเครือข่าย
ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

1.1.4.3 ขั้นตอนการให้บริการการใช้ช่องสัญญาณดาวเทียมแบบเบ็ดเสร็จ (Satellite Turnkey
Services)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบ และสถานีส่งสัญญาณดาวเทียมเพื่อให้สอดคล้องกับลักษณะการใช้งาน
    และความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่างๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้มั่นใจได้ว่าระบบใช้งานได้ตรงตามวัตถุประสงค์
    โดยวิศวกรและช่างเทคนิคที่เชี่ยวชาญ
    และให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

1.1.5 สิทธิหรือข้อจำกัดในการประกอบธุรกิจ

1.1.5.1 สิทธิการประกอบธุรกิจภายใต้สัญญาดำเนินกิจการดาวเทียมสื่อสารภายในประเทศ

ไทยคมมีสัญญาดำเนินกิจการดาวเทียมสื่อสารภายในประเทศกับกระทรวงเทคโนโลยีสารสนเทศและการสื่อสาร
(กระทรวงเทคโนโลยี) เป็นเวลา 30 ปี นับจาก 11 กันยายน 2534
โดยไทยคมจะต้องยกกรรมสิทธิ์ของดาวเทียมทุกดวงให้เป็นของกระทรวงเทคโนโลยีฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงเทคโนโลยีฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ) โดยกระทรวงเทคโนโลยีฯ
จะมอบทรัพย์สินดังกล่าวให้ไทยคมครอบครองเพื่อใช้ในการดำเนินกิจการต่อไป
และภายใต้สัญญาดำเนินกิจการดาวเทียมสื่อสารภายในประเทศนี้
ทางไทยคมจะต้องนำส่งรายได้ขั้นต่ำตลอดอายุระยะเวลาสัญญา 30 ปี รวมเป็นจำนวนเงินทั้งสิ้น
1,415 ล้านบาท โดยปัจจุบันอัตราผลประโยชน์ตอบแทนที่ไทยคมนำส่งกระทรวงคมนาคม คือ ร้อยละ
20.5 ของรายได้ก่อนหักค่าใช้จ่าย
และตามสัญญาดำเนินกิจการดาวเทียมสื่อสารภายในประเทศยังกำหนดให้บมจ. ชิน คอร์ปอเรชั่น
ถือหุ้นในไทยคม ในสัดส่วนไม่ต่ำกว่าร้อยละ 40.0
(สรุปรายละเอียดของสัญญาดำเนินกิจการดาวเทียมสื่อสารภายในประเทศตามหัวข้อ
“ทรัพย์สินที่ใช้ในการประกอบธุรกิจ”)

นอกเหนือจากสัญญาดำเนินกิจการดาวเทียมสื่อสารภายในประเทศดังกล่าว
ไทยคมยังได้รับใบอนุญาตเป็นผู้ประกอบกิจการโทรคมนาคมแบบที่หนึ่ง ⁽¹⁾ เป็นเวลา 5 ปี
นับจากวันที่ 16 สิงหาคม 2554 ถึงวันที่ 15 สิงหาคม 2559
จากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)

1.1.5.2 บัตรส่งเสริมการลงทุน

เมื่อ 19 พฤศจิกายน 2546
ไทยคมได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่ 26 ตุลาคม 2549 ซึ่งเป็นวันแรกที่เริ่มมีรายได้จากต่างประเทศ

1.2 บริการการสื่อสารดาวเทียมและบริการที่เกี่ยวเนื่องดำเนินการโดยบริษัท ซีเอส ล็อกซอินโฟ
จำกัด (มหาชน)

บริษัท ซีเอส ล็อกซอินโฟ จำกัด (มหาชน) (ซีเอสแอล)
ให้บริการรับส่งสัญญาณโทรทัศน์ผ่านดาวเทียม (Uplink/Downlink)
ครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอกและระบบดิจิตอล โดยบริการทั้งแบบ Full
Time
ซึ่งเหมาะสำหรับรายการที่มีกำหนดการออกอากาศที่ชัดเจนและแน่นอนทุกวันภายใต้การควบคุมและการดำเนินงานของเจ้าหน้าที่ตลอด
24 ชั่วโมง และแบบการถ่ายทอดรายการสด รายการข่าว
หรือรายการกีฬาที่มีการแข่งขันเป็นฤดูกาล ธุรกิจให้บริการดังกล่าวจะร่วมมือกับบริษัท ไทยคม จำกัด
(มหาชน)

ซีเอสแอลได้รับสิทธิดำเนินงานรับส่งสัญญาณโทรทัศน์ผ่านดาวเทียม (UpLink/DownLink)
และบริการอินเทอร์เน็ตผ่านดาวเทียมภายใต้สัญญาที่ทำกับบริษัท กสท โทรคมนาคม จำกัด (มหาชน)
(กสท.) ที่อนุญาตให้ซีเอสแอล สามารถให้บริการรับส่งสัญญาณโทรทัศน์
และสัญญาณบริการอินเทอร์เน็ตผ่านดาวเทียมเป็นระยะเวลา 22 ปี เริ่มตั้งแต่ 9 สิงหาคม 2537
สิ้นสุด 8 สิงหาคม 2559

2.  บริการอินเทอร์เน็ตและบริการที่เกี่ยวเนื่อง

2.1 บริการอินเทอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2554 ของบริษัท ซีเอส
ล็อกซอินโฟ จำกัด (มหาชน) ซึ่งสามารถดาวน์โหลดได้ที่ www.sec.or.th)

2.2
บริการพัฒนาโปรแกรมที่ใช้งานบนอินเทอร์เน็ตและบริการข้อมูลข่าวสารและสาระความบันเทิงผ่านระบบโทรศัพท์เคลื่อนที่ดำเนินการโดยบริษัท
เอดี เวนเจอร์ จำกัด (มหาชน)

บริษัท เอดี เวนเจอร์ จำกัด (มหาชน) (เอดีวี) เป็นบริษัทที่บริษัท ซีเอส ล็อกซอินโฟ จำกัด
(มหาชน) (ซีเอสแอล) ถือหุ้นอยู่ร้อยละ 100.0
ประกอบธุรกิจให้บริการพัฒนาโปรแกรมที่ใช้งานบนอินเทอร์เน็ตและบริการข้อมูลข่าวสารและสาระความบันเทิงผ่านระบบโทรศัพท์เคลื่อนที่
(โปรดอ่านรายละเอียดเพิ่มเติมเกี่ยวกับเอดีวี ได้จากแบบแสดงรายงานข้อมูลประจำปี 2554
ของซีเอสแอลซึ่งสามารถดาวน์โหลดได้ที่ www.sec.or.th)

2.3 บริการอินเทอร์เน็ตและบริการที่เกี่ยวข้อง ดำเนินการโดยบริษัท ดีทีวี เซอร์วิส จำกัด (ดีทีวี)

2.3.1 ลักษณะของผลิตภัณฑ์หรือบริการ

2.3.1.1 การจำหน่ายอุปกรณ์จานรับสัญญาณดาวเทียมดีทีวี

ลักษณะผลิตภัณฑ์ อุปกรณ์ชุดรับสัญญาณดาวเทียม
ซึ่งประกอบด้วยจานดาวเทียมและเครื่องรับสัญญาณดาวเทียม KU Band
เพื่อรับสัญญาณดาวเทียมไทยคม 5 เป็นจานดาวเทียมขนาดเล็กราคาไม่แพง สะดวกในการติดตั้ง
โดยจำหน่ายทั้งแบบครบชุด (Full Set) และเฉพาะกล่อง (IRD Box)
ผู้ซื้อสามารถรับชมรายการโทรทัศน์ได้ชัดเจน โดยเน้นบริการที่ช่องฟรีทีวีทั่วไป
โทรทัศน์เพื่อการศึกษา รวมทั้งช่องสาระบันเทิงอื่นๆ ดีทีวีจำหน่ายผ่านร้านติดตั้งจานดาวเทียม
ร้านขายเครื่องใช้ไฟฟ้า ห้างสรรพสินค้าบางแห่ง ฯลฯ ทั่วประเทศ ซึ่งอาจจะขายเฉพาะอุปกรณ์
หรือรวมค่าติดตั้งด้วยก็ได้

ลักษณะรายได้

1.  รายได้จากการขายอุปกรณ์ดีทีวี ครั้งแรก แบบครบชุด (Full Set) และเฉพาะกล่อง (IRD
    Box)

2.  รายได้จากการขายอุปกรณ์ดีทีวี พวก Accessories เช่น Remote Control LNB ฯลฯ

แผนงานการให้บริการในอนาคต ทางดีทีวียังคงเน้นการทำจานดาวเทียมขนาดเล็ก
ซึ่งจะทำให้ดูโทรทัศน์ได้ชัดทุกช่องมีกลุ่มเป้าหมายทั้งตลาดในเมือง อาคารต่างๆ และชนบท
เนื่องจากปัจจุบัน ดีทีวีมีช่องรายการน่าสนใจ และโดดเด่นมากขึ้น เช่น ข่าว สารคดี ภาพยนตร์
การ์ตูน เพลง และ ช่องการศึกษาอีกมากมายให้ชม นอกจากนี้
ทางดีทีวียังจะมีการปรับราคาให้เหมาะสมกับตลาด พร้อมพัฒนาอุปกรณ์ใหม่ๆ
ให้มีความสามารถในการใช้งานได้เหมาะสม
สามารถอำนวยความสะดวกได้มากยิ่งขึ้นเพื่อขยายกลุ่มลูกค้าและสร้างความพึงพอใจให้ลูกค้า เช่น
HDTV Box ฯลฯ นอกจากนี้ ปัจจุบันทางดีทีวียังให้ความสำคัญกับการอบรมเทคนิค
ให้ช่างติดตั้งทั่วประเทศ เพื่อเป็นช่องทางขายอีกทางหนึ่งด้วย

2.3.1.2 บริการพัฒนาเว็บไซต์ (Web Development)

ลักษณะการให้บริการ เป็นการออกแบบและพัฒนาเว็บไซต์สำหรับลูกค้า
โดยเน้นที่การนำเทคโนโลยีทางด้านมัลติมีเดียมาใช้ในการสร้างงาน
เพื่อเน้นการนำเสนอข้อมูลให้น่าติดตาม และสร้างความประทับใจให้กับผู้เข้าเยี่ยมชม

ลักษณะรายได้ เรียกเก็บตามลักษณะงานและรูปแบบตามที่มีการเสนอราคาหรือตกลงกันไว้

2.3.1.3 บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

ลักษณะการให้บริการ เป็นการออกแบบและติดตั้งระบบฯ ตามความต้องการของลูกค้า
เน้นบริการที่ใช้สื่อดาวเทียม และสื่ออินเทอร์เน็ตอื่นๆ เช่น

1.  การให้บริการ Platform เช่น IPTV บริการ VDO Conference, Data Transfer,
    Multimedia Online ฯลฯ

2.  System Integration ให้บริการ Network และ Software
    เพื่อตอบสนองลูกค้าในการเชื่อมต่อเครือข่ายส่งผ่านข้อมูลหลากหลายเนื้อหาในรูปแบบต่างๆ
    การอบรมตามที่ลูกค้าต้องการทั้งแบบ ONE WAY และ TWO WAY ฯลฯ

กลุ่มลูกค้า องค์กรธุรกิจ หรือหน่วยงานทั้งของภาครัฐบาล รัฐวิสาหกิจ และเอกชน
ที่มีสาขากระจายอยู่ทั่วประเทศหรือสถาบัน ธุรกิจขายตรง หรือกลุ่มสหกรณ์ต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสากรรมต่างๆ
ไม่ว่าจะเป็นการท่องเที่ยวโรงแรม สำนักข่าวต่างๆ สถานีโทรทัศน์ หรือผู้ผลิตรายการใหญ่ เป็นต้น

ลักษณะรายได้

1.  ลักษณะรายได้ของบริการเป็นการเรียกเก็บจากค่าทีมบริการส่งข้อมูล และบริการถ่ายทอด

2.  รายได้จากการขายอุปกรณ์ชุดรับสัญญาณ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

2.3.1.4 บริการแพลทฟอร์ม

ลักษณะการให้บริการ บริการจำหน่ายและให้เช่าแพลทฟอร์ม หรือระบบที่ทางดีทีวีได้พัฒนาขึ้นเช่น
IPTV Channel ซึ่งเป็นช่องโทรทัศน์บนเครือข่ายอินเทอร์เน็ต, หรือ Multimedia Streaming
Platform ซึ่งใช้ในการถ่ายทอดเนื้อหาอื่นๆ ที่เป็น Video หรือ Audio
ผ่านเครือข่ายอินเทอร์เน็ต เช่น การถ่ายทอดสถานีวิทยุ โทรทัศน์ต่างๆ ผ่านอินเทอร์เน็ต ฯลฯ
ซึ่งแพลทฟอร์มและแอพพลิเคชั่นต่างๆ
ที่ได้พัฒนาขึ้นนี้มีความเหมาะสมอย่างมากกับการใช้งานกับบรอดแบนด์อินเทอร์เน็ต
รวมทั้งการพัฒนาบริการตามความต้องการเฉพาะของลูกค้า

ลักษณะรายได้

1.  รายได้จากการชำระแบบต่อครั้ง จากการซื้อระบบ Platform IPTV Channel, Video
    Streaming หรือซื้ออุปกรณ์ต่างๆ

2.  รายได้แบบรายเดือน เป็นรายได้จากค่าบริการให้เช่าใช้ระบบแพลทฟอร์ม
    แบบรายเดือนต่อเนื่อง

2.3.2 การแข่งขันและการตลาด

2.3.2.1 ภาวะอุตสาหกรรมและการแข่งขัน

1) การจำหน่ายอุปกรณ์จานรับสัญญาณดาวเทียมดีทีวี

ปัจจุบันในตลาดมีอุปกรณ์รับสัญญาณโทรทัศน์หลากหลายรูปแบบ เช่น จานรับสัญญาณผ่านดาวเทียม
เคเบิลท้องถิ่นและเสาอากาศ จึงมีการแข่งขันที่ค่อนข้างสูง โดยเฉพาะทางด้านราคา ช่องรายการ
รวมทั้งมีจานรับสัญญาณดาวเทียมรุ่นใหม่ๆ ออกมาแข่งขัน ในราคาที่ถูกลงเป็นอันมาก

2) บริการพัฒนาเว็บไซต์ (Web Development)

ปัจจุบันทางดีทีวี ให้บริการลูกค้ารายเก่าเท่านั้นไม่ได้มีการขยายทำการตลาด การขายเพิ่ม
เนื่องจากที่ผ่านมีการแข่งขันจากรายเล็ก หรือระดับบุคคล
สูงมากทำให้ทางดีทีวีเสียเปรียบเรื่องราคา

3.  บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
    Integration)

ปัจจุบัน บริการ System Integration นั้น เป็นบริการที่มีผู้ให้บริการหลายราย
ซึ่งแต่ละรายจะมีความชำนาญในเทคนิคเฉพาะด้าน สำหรับดีทีวี
จะเน้นเทคโนโลยีในการส่งไฟล์ขนาดใหญ่ในรูปแบบของ IP File Transfer เป็นหลัก
โดยเฉพาะแบบบรอดแบนด์ผ่านเครือข่ายดาวเทียม หรือผ่านบริการไอพีสตาร์
โดยจะเน้นไปที่การให้บริการส่งข้อมูลเพื่อการศึกษาอบรมภายในองค์กร

4) บริการแพลทฟอร์ม

ปัจจุบันยังคงให้บริการกับลูกค้ากลุ่มเดิมสร้างรายได้จากอุปกรณ์เดิมที่มีอยู่
ไม่ได้มีการขยายฐานออกไปมากนัก เนื่องจากปัจจุบันการให้บริการแพลทฟอร์มเช่นนี้ก็เป็นที่แพร่หลาย
และมีการลงทุนที่ไม่สูง ลูกค้าสามารถเลือกใช้บริการ เลือกลงทุนเองหรือทำเองได้

2.3.2.2 การตลาดและการขาย

การตลาดและการขายแบ่งตามประเภทการให้บริการออกเป็น 2 กลุ่มบริการ คือ

1. กลุ่มที่ทำการขายตรง (Direct Sales)

คือ กลุ่มบริการ System Integration ซึ่งเน้นไปที่การติดต่อโดยตรงเพื่ออธิบายสินค้า
รับทราบความต้องการของลูกค้า หรือการสาธิตสินค้า กลุ่มลูกค้ามักจะเป็นองค์กร
โดยลูกค้ากลุ่มนี้จะไม่ค่อยมีการใช้สื่อโฆษณาแบบ Mass Media มากนัก

2. กลุ่มที่ทำการขายผ่านตัวแทนจำหน่าย หรือห้างสรรพสินค้า

คือ กลุ่มที่กระจายสินค้าแบบชุดอุปกรณ์ผ่านตัวแทนจำหน่ายเป็นหลัก
คือบริการดีทีวีจะทำการตลาดโดยมีสื่อสนับสนุนการขาย ณ พื้นที่เป็นหลัก นอกจากนั้นจะมีสื่อ Mass
Media เสริมเป็นครั้งคราว รวมทั้งจะมีระบบ Incentive สำหรับรายที่มียอดสั่งซื้อสูง

2.3.3 ลักษณะลูกค้าและความสัมพันธ์ระหว่างลูกค้ากับดีทีวี

การจำหน่ายอุปกรณ์จานรับสัญญาณดาวเทียมดีทีวี

กลุ่มลูกค้า คือ ตัวแทนจำหน่ายเครื่องใช้ไฟฟ้าหรือจานดาวเทียม รวมทั้ง Modern Trade
กับกลุ่มผู้ใช้บริการที่เป็น End User หรืออาคาร องค์กรต่างๆ อยู่ทั่วประเทศ
ความสัมพันธ์จะเป็นในรูปของการให้บริการ การสนับสนุนด้านการตลาด
การดูแลให้คำแนะนำทางเทคนิค และ Logistic ต่างๆ รวมทั้งการบริการเปลี่ยน
ซ่อมอุปกรณ์ที่มีปัญหาหลังจากลูกค้าได้ซื้อสินค้าบริการไปแล้ว

บริการ System Integration และ Platform ต่างๆ

กลุ่มลูกค้า ได้แก่ องค์กรหรือหน่วยงานทั้งของภาครัฐบาล
รัฐวิสาหกิจและเอกชนที่มีสาขากระจายอยู่ทั่วประเทศ หรือสถาบันธุรกิจขายตรงต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสาหกรรมต่างๆ
ไม่ว่าจะเป็นการท่องเที่ยวหรือโรงแรมต่างๆ เป็นต้น

ความสัมพันธ์ระหว่างลูกค้า เป็นลักษณะแบบผู้ใช้บริการกับผู้ให้บริการ เน้นการขายนำเสนอตรง
โดยมีสัญญาเป็นรายปี รายเดือน หรือจ่ายค่าบริการเป็นครั้งๆ ก็ได้

2.3.4 สิทธิและข้อจำกัดในการประกอบธุรกิจ

สิทธิให้ดำเนินการเป็นผู้ให้บริการอินเทอร์เน็ต

ดีทีวีได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้บริการอินเทอร์เน็ตแบบที่หนึ่ง ⁽¹⁾ เป็นเวลา 5 ปี นับจาก 18 ตุลามคม 2552 สิ้นสุด 17
ตุลาคม 2557
และหากผู้ได้รับอนุญาตมิได้กระทำการที่ขัดต่อเงื่อนไขในใบอนุญาตโดยผิดในลักษณะที่สำคัญหรือร้ายแรง
กทช. จะต่อใบอนุญาตให้ทันที

(1) ใบอนุญาตแบบที่หนึ่ง หมายถึง
ผู้ประกอบกิจการโทรคมนาคมประเภทที่ไม่มีโครงข่ายโทรคมนาคมเป็นของตนเอง เช่น
บริการอินเทอร์เน็ต (Internet Service) และบริการอื่นใดที่คณะกรรมการเห็นสมควร

2.4 บริการการประชุม อบรม/สัมมนา ดำเนินการโดยบริษัท เอ็นทียู (ประเทศไทย) จำกัด
(เอ็นทียู) (ดีทีวีได้ขายหุ้นที่มีอยู่ในเอ็นทียูทั้งหมดในเดือนธันวาคม 2554)

บริษัท เอ็นทียู (ประเทศไทย) จำกัด (เอ็นทียู) ให้บริการการประชุม อบรม/สัมมนา
เพื่อเป็นศูนย์กลางการพัฒนาบุคลากรในองค์กรต่างๆ ให้มีประสิทธิภาพ
ด้วยวิธีการใช้เทคโนโลยีทางไกลในระบบไร้สายผ่านดาวเทียมเป็นสื่อในการกระจายความรู้โดยการถ่ายทอดสดการบรรยายจากห้องออกอากาศไปยังศูนย์เรียนรู้
และองค์กรต่างๆ ทั้งที่อยู่ในหน่วยงานภาครัฐและเอกชนทั่วประเทศ
อีกทั้งยังให้บริการการอบรมเฉพาะภายในองค์กร (In-house Training)
และเป็นที่ปรึกษาดำเนินงานในโครงการต่าง ๆ โดยได้จดทะเบียนกับศูนย์ข้อมูลที่ปรึกษาไทย
กระทรวงการคลัง เป็นที่ปรึกษาประเภทเอ หมายเลข 2576
ให้บริการในฐานะที่ปรึกษาสาขาการศึกษา และสาขาเบ็ดเตล็ดด้านการพัฒนาองค์กร

2.4.1 ลักษณะผลิตภัณฑ์หรือบริการ

1.  การให้บริการผลิตรายการ เพื่อถ่ายทอดสดการอบรม/การประชุมทางไกลผ่านดาวเทียม

2.  การให้บริการจัดอบรมทางไกลผ่านดาวเทียม หลักสูตร “การบริหารจัดการสมัยใหม่” รายปี
    ให้กับสมาชิกจากองค์กรที่สมัครสมาชิกเอ็นทียู

3.  การให้บริการจัดอบรมภายในองค์กร (In-house Training)

  เอ็นทียูร่วมมือกับองค์กรต่างๆ ในการดำเนินกิจกรรมส่งเสริมการอบรม
  รวมถึงการให้บริการจัดอบรม
  สัมมนาด้วยหลักสูตรที่ทันสมัยและมีประสิทธิภาพโดยทีมวิทยากรผู้ทรงคุณวุฒิในสาขาต่างๆ เช่น
  การวางแผนและการบริการ การบริหารและการพัฒนาทรัพยากรมนุษย์ การขายและการตลาด
  การสื่อสาร จิตวิทยา และการพัฒนาตนเอง ตลอดจนการพัฒนาทักษะด้านต่างๆ
  ทั้งที่เป็นการอบรมทางไกลผ่านดาวเทียมและการจัดอบรมเฉพาะในหน่วยงานต่างๆ (In-house
  Training) ทั้งภาครัฐและเอกชน

4) การให้บริการด้านที่ปรึกษา

  เอ็นทียูให้บริการที่ปรึกษาในด้านต่างๆ เช่น ด้านการบริหารจัดการ การพัฒนาทรัพยากรมนุษย์
  และ การพัฒนาด้านธุรกิจ ฯลฯ พร้อมจัดการศึกษาดูงานทั้งในและต่างประเทศ

3.  บริการธุรกิจโทรศัพท์

ไทยคมมีการให้บริการธุรกิจโทรศัพท์ผ่านการลงทุนใน บริษัท เชนนิงตัน
อินเวสเม้นท์สที่จดทะเบียนในประเทศสิงคโปร์ ซึ่งประกอบธุรกิจหลักโดยการถือหุ้นในบริษัทอื่น
(Holding Company) ปัจจุบันมีกิจการในเครือ 2 บริษัท คือ บริษัท เอ็มโฟน จำกัด และ บริษัท
ลาว เทเลคอมมิวนิเคชั่นส์ จำกัด

3.1 บริษัท เอ็มโฟน จำกัด (เอ็มโฟน)

บริษัท เอ็มโฟน จำกัด เดิมชื่อบริษัท กัมพูชา ชินวัตร จำกัด
ได้เปลี่ยนชื่ออย่างเป็นทางการเป็นบริษัท เอ็มโฟน จำกัด
ซึ่งเป็นชื่อเดียวกับผลิตภัณฑ์หลักของเอ็มโฟน เพื่อเป็นการส่งเสริมภาพลักษณ์ของเอ็มโฟน
ตลอดจนสินค้าและการให้บริการให้เป็นสากลมากขึ้น โดยใช้ชื่อ เอ็มโฟน
ในทางการตลาดและการขายและให้บริการสำหรับทุกผลิตภัณฑ์

3.1.1 ลักษณะผลิตภัณฑ์หรือบริการ

1)  ลักษณะบริการ

เอ็มโฟนดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services GSM
    900 เมกะเฮิรตซ์ และ GSM 1800 เมกะเฮิรตซ์ และ UMTS หรือ 3G 2100 เมกะเฮิรตซ์
    ซึ่งการขยายเครือข่ายในเฟสที่ 10 ของเอ็มโฟน ได้เสร็จสมบูรณ์แล้ว ณ สิ้นปี 2554
    เอ็มโฟนมีสถานีฐานทั้งสิ้น 1,049 สถานี สามารถรองรับลูกค้าได้มากกว่า 1.5 ล้านเลขหมาย

-   บริการโทรศัพท์พื้นฐานภายใต้ระบบ CDMA 450
    ซึ่งเป็นระบบโทรศัพท์พื้นฐานที่ส่งสัญญาณแบบไร้สาย บริการนี้ครอบคลุมพื้นที่ 24
    จังหวัดทั่วประเทศ และสามารถให้บริการลูกค้าได้ 30,000 ราย

-   บริการอินเทอร์เน็ต เป็นการให้บริการทั้ง WiFi, ADSL, iPStar และ ADSL

-   บริการเสียงผ่านเครือข่ายอินเทอร์เน็ต (VoIP)
    เป็นบริการโทรศัพท์ต่างประเทศราคาประหยัดสำหรับลูกค้าโทรศัพท์เคลื่อนที่และลูกค้าโทรศัพท์พื้นฐานโดยผ่านอินเทอร์เน็ต

2) ลักษณะรายได้ของเอ็มโฟน สามารถจำแนกได้ดังนี้

-   ค่าบริการโทรศัพท์ต่อวินาที

-   ค่าใช้เลขหมายต่อเดือน สำหรับการให้บริการแบบโพสต์เพด

-   ค่าขายเครื่องรับโทรศัพท์และซิม

-   ค่าติดตั้งและค่าขายอุปกรณ์อินเทอร์เน็ต

-   ค่าบริการอินเทอร์เน็ตรายเดือน

-   ค่าเชื่อมต่อโครงข่าย (Interconnection Charge)

3.1.2 การตลาดและการแข่งขัน

3.1.2.1 ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
ประเทศกัมพูชามีประชากรประมาณ 14 ล้านคน
อัตราการกระจายของผู้ใช้โทรศัพท์ยังอยู่ในอัตราร้อยละ 30.0
เนื่องจากระบบโทรศัพท์พื้นฐานของประเทศกัมพูชาได้มีการปรับปรุงสร้างขึ้นใหม่
ในขณะที่ระบบโทรคมนาคมมีการพัฒนาทางเทคโนโลยีอย่างรวดเร็ว
ส่งผลให้ในประเทศกัมพูชามีผู้ใช้โทรศัพท์เคลื่อนที่สูงถึงร้อยละ 97.0 จากจำนวนผู้ใช้โทรศัพท์ทั้งหมด
โดยการให้บริการกว่าร้อยละ 99.0 เป็นการให้บริการแบบพรีเพด

ในปี 2552 มีผู้ประกอบการรายใหม่ 3
รายที่เข้ามาประกอบธุรกิจด้านโทรคมนาคมของประเทศกัมพูชา ได้แก่ Metfone (Viettel),
Beeline (Sotelco) and Smart (Latelz) ปัจจุบัน
ประเทศกัมพูชามีผู้ให้บริการระบบโทรศัพท์ทั้งหมดจำนวน 9 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่ายเพื่อให้ครอบคลุมในพื้นที่ที่มีความต้องการใช้บริการ
ปัจจุบันเอ็มโฟนมีส่วนแบ่งตลาดเป็นอันดับ 3 มีผู้ใช้บริการทั้งสิ้น 461,246 ราย
โดยมีคู่แข่งรายสำคัญ คือ Metfone (Viettel) ซึ่งมีส่วนแบ่งตลาดเป็นอันดับ 1 และ CamGSM
(Mobitel) มีส่วนแบ่งตลาดเป็นอันดับ 2

3.1.2.2 การตลาด

เอ็มโฟนมุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ
และมุ่งเน้นการให้บริการที่มีคุณภาพโดยมีการจัดตั้งหน่วยงานบริการลูกค้า (Customer Service
and Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้าและบริการของเอ็มโฟน
และเนื่องจากการแข่งขันที่สูงขึ้นในปัจจุบัน นอกจากการพัฒนาผลิตภัณฑ์และบริการแล้ว
เอ็มโฟนมีรายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

การตลาดที่ผ่านมา เอ็มโฟนได้เน้นการส่งเสริมความเชื่อมั่นในด้านเครือข่ายและการให้บริการ
โดยส่งทีมขายไปทำกิจกรรมตามชุมชนต่างๆ ทั้งในเมืองหลวงและต่างจังหวัดอย่างต่อเนื่อง
และมีการขยายร้านตัวแทนจำหน่ายออกไปทั่วประเทศ
พร้อมทั้งปรับปรุงสำนักงานขายในกรุงพนมเปญให้ทันสมัยและเพื่อสามารถรองรับการให้บริการแก่ลูกค้าที่เพิ่มขึ้นอย่างรวดเร็ว
ในปี 2554 เอ็มโฟนมุ่งเน้นทำการตลาดโดยใช้กลยุทธ์ Segmentation Marketing
ซึ่งนำเสนอบริการที่หลากหลายเพื่อให้ตรงกับความต้องการของลูกค้าในแต่ละกลุ่มเป้าหมาย

3.1.3 ลักษณะของลูกค้าและความสัมพันธ์กับลูกค้า

ลูกค้าของเอ็มโฟนประกอบด้วย กลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆ ของรัฐ โดยในปี 2554 เอ็มโฟนจะมุ่งเน้นการขายไปยังกลุ่มลูกค้าบริษัท
พร้อมทั้งเสนอการให้บริการแบบครบวงจร ทั้งบริการทางโทรศัทพ์พื้นฐาน
โทรศัพท์เคลื่อนที่และอินเทอร์เน็ต พร้อมทั้งมุ่งเน้นการให้บริการด้านบริการเสริม

3.1.4 สิทธิและข้อจำกัดในการประกอบธุรกิจ

เอ็มโฟนมีสิทธิในการดำเนินกิจการให้บริการสื่อสารทางโทรศัพท์ในประเทศกัมพูชาภายใต้สัญญาอนุญาตดำเนินกิจการโทรศัพท์จากรัฐบาลประเทศกัมพูชาโดยกระทรวงไปรษณีย์และโทรคมนาคม
สัญญาเมื่อ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัญญาในปี พ.ศ. 2571
เอ็มโฟนจะต้องโอนทรัพย์สินทั้งหมดให้แก่รัฐบาลประเทศกัมพูชาและภายใต้สัญญาดำเนินกิจการนี้
เอ็มโฟนจะต้องนำส่งรายได้ตลอดอายุระยะเวลาสัญญา นอกจากนี้
เอ็มโฟนยังได้รับใบอนุญาตให้บริการโทรศัพท์เคลื่อนที่ในระบบ 3G
และใบอนุญาตให้บริการอินเทอร์เน็ต/VOIP อีกด้วย

3.2 บริษัท ลาว เทเลคอมมิวนิเคชั่นส์ จำกัด (แอลทีซี)

3.2.1 ลักษณะผลิตภัณฑ์หรือบริการ

1) ลักษณะบริการ

แอลทีซีได้รับสิทธิในการบริการด้านโทรคมนาคมในประเทศลาว เพื่อดำเนินกิจการโทรคมนาคม
ซึ่งมีรายละเอียดดังนี้

-   โทรศัพท์เคลื่อนที่ (Digital Phone Service (GSM 900/1800/ WCDMA 2100))

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์สาธารณะ (Public Phone)

-   บริการอินเทอร์เน็ต (Broadband internet, HSPA, WiFi Zone, Dial-up, ADSL
    and Prepaid Internet) และบริการสายวงจรเช่า (Leased Line service)

-   บริการโทรข้ามแดนอัตโนมัติ (International Roaming Service)

-   บริการเสียงผ่านเครือข่ายอินเทอร์เน็ต (VoIP)

-   บริการเสริม (Value-added service) สำหรับโทรศัพท์เคลื่อนที่

    2) ลักษณะรายได้ของแอลทีซีสามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศ

-   ค่าเช่าบริการเลขหมายต่อเดือน

-   ค่าขายเครื่องรับโทรศัพท์พื้นฐานไร้สายระบบ CDMA-450 และซิมการ์ด

-   ค่าบริการรายเดือนอินเทอร์เน็ต ค่าบริการสายวงจรเช่า และบัตรอินเทอร์เน็ตแบบพรีเพด

-   ค่าบริการโทรข้ามแดนอัตโนมัติ (IR) และค่าส่วนแบ่งต่างประเทศ (ISC)

-   ค่าบริการสำหรับบริการเสริม (Value-added service)

3.2.2 การตลาดและการแข่งขัน

3.2.2.1 ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของแอลทีซีหมดลงในปี 2544
ซึ่งปัจจุบัน ประเทศลาวมี ผู้ให้บริการโทรศัพท์พื้นฐาน 3 รายคือ แอลทีซี ETL และ UNITEL
และมีผู้ให้บริการโทรศัพท์เคลื่อนที่ 4 รายคือ แอลทีซี ETL Millicom และ UNITEL
โดยแอลทีซีมีส่วนแบ่งการตลาดเป็นอันดับ 1, UNITEL เป็นอันดับ 2, ETL เป็นอันดับ 3 และ
Millicom เป็นอันดับที่ 4 โดยที่ ETL เป็นหน่วยงานของรัฐบาล ส่วน UNITEL
เป็นบริษัทร่วมทุนระหว่างรัฐบาลกับบริษัทจากประเทศเวียดนาม (Viettel) ส่วน Millicom
เป็นบริษัทเอกชนได้เปลี่ยนผู้ถือหุ้นเป็นกลุ่มบริษัทจากประเทศรัสเซีย(VIMPELCOM)
และได้เปลี่ยนแบรนด์จาก TIGO เป็น BEELINE ในช่วงไตรมาสที่ 4
ส่วนบริการอินเทอร์เน็ตมีผู้ให้บริการหลักอยู่ด้วยกัน 5 ราย ได้แก่ แอลทีซี, ETL, Planet
Online, UNITEL และ BEEINE0 ซื่งแอลทีซีมีส่วนแบ่งตลาดร้อยละ 50.0

ระบบโทรคมนาคมในประเทศลาวได้มีการพัฒนาอย่างมากในช่วงปีที่ผ่านมา
ซึ่งเทคโนโลยีที่ได้นำเข้ามาใช้เป็นเทคโนโลยีที่ทันสมัยตามแนวโน้มของการพัฒนาเทคโนโลยีทางด้านโทรคมนาคมของตลาดโลก
ทางแอลทีซีได้เปิดให้บริการโทรศัพท์เคลื่อนที่ในระบบ 3G เป็นรายแรกของประเทศลาว
และมีเครือข่ายครอบคลุมพื้นที่ในทุกจังหวัด นอกจากนั้นในปี 2554 ได้การมีการอัพเกรด data
speed จาก 7.2 Mbps เป็น 14.4 Mbps ส่วน UNITEL และ ETL
ผู้ครองส่วนแบ่งการตลาดของผู้ใช้บริการโทรศัพท์เคลื่อนที่เป็นอันดับ 2 และอันดับ 3
ตามลำดับได้เปิดให้บริการ 3G แล้วเช่นกัน โดยในปี 2554 แอลทีซีมีผู้ใช้บริการโทรศัพท์จำนวน
1,308,655 ราย

ในช่วงครึ่งปี 2554 มีการแข่งขันเพิ่มขึ้นจากปีก่อน เนื่องจากการแข่งขันทางด้านราคา ไตรมาสที่ 3
ทางกระทรวงไปรษณีย์ โทรคมนาคม และการสื่อสารของประเทศลาว
ได้ประกาศควบคุมราคาการให้บริการทางด้านโทรคมนาคม และไม่อนุญาตให้ผู้ให้บริการทุกราย
ทำแผนส่งเสริมการขายแบบลดราคาและให้มูลค่าในการโทรฟรีและทางรัฐบาลให้ความสำคัญในการแข่งขันทางด้านคุณภาพของการบริการเพื่อผลประโยชน์ต่อผู้บริโภค
โดยการควบคุมราคาดังกล่าวทำให้แอลทีซีมีรายได้ต่อผู้ใช้บริการ (ARPU) สูงขึ้น
และหลังจากการควบคุมราคาดังกล่าวกลุ่มลูกค้าที่ถือหมายเลขโทรศัพท์หลายเบอร์ได้มีการะงับการใช้โดยอัตโนมัติและคงรักษาไว้แต่หมายเลขที่ใช้ปกติเป็นผลพวงให้ลูกค้าของผู้ใช้บริการแต่ละรายลดลง
โดยรวมลูกค้ายังเป็นแบบระบบพรีเพดมากกว่าร้อยละ 98 ของลูกค้าโทรศัพท์เคลื่อนที่ทั้งหมด

3.2.2.2 การตลาด

แอลทีซีได้เตรียมการเพื่อรองรับการแข่งขันที่จะเพิ่มขึ้นอย่างต่อเนื่อง
โดยมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการให้ครอบคลุมทั่วประเทศ
และมุ่งเน้นการให้บริการที่มีคุณภาพโดยได้มีการนำระบบ CRM (Customer Service and Call
Center) และ PRM (Partner Relationship Management)
เข้ามาบริหารจัดการโดยได้มีการจัดตั้งหน่วยงานบริการลูกค้า (Customer Service and Call
Center) เพื่ออำนวยความสะดวกแก่ลูกค้าและตัวแทนจำหน่าย ในการใช้บริการของแอลทีซี
นอกจากนั้น
แอลทีซียังมีกิจกรรมและรายการส่งเสริมการขายอย่างต่อเนื่องเป็นระยะแก่ผู้ใช้บริการและตัวแทนจำหน่าย

แอลทีซีได้เน้นการแบ่ง segmentation ของแต่ละบริการให้มีความชัดเจนยิ่งขึ้นโดยมี MPHONE
เป็นแบรนด์หลักสำหรับบริการโทรศัพท์เคลื่อนที่ โดยการทำตลาดแบบเจาะจงพื้นที่ (Localize
marketing) นำเสนอบริการตาม Life style ของแต่ละกลุ่มลูกค้า เจาะตลาดกลุ่มลูกค้าใหม่
เช่น กลุ่มเด็กที่อายุต่ำกว่า 14 ปีลงมา และกลุ่มลูกค้าระดับองค์กรให้มากขึ้น
นอกจากนั้นยังให้ความสำคัญในการทำการตลาดสำหรับการให้บริการด้าน DATA
โดยบริการอินเทอร์เน็ตได้มีการปรับปรุงระบบเครือข่ายให้มีประสิทธิภาพสูง
เพื่อรองรับกลุ่มลูกค้าระดับองค์กรที่มีความต้องการใช้งานอินเทอร์เน็ตความเร็วสูง
ด้วยระบบสายเช่า (Leased line) และเชื่อมต่ออินเทอร์เน็ตผ่านเคเบิลใยแก้ว (Fiber
transmission to Home-FTTH) รวมทั้งการรวมและเชื่อมโยงการบริการแต่ละอย่างเข้าด้วยกัน
(Service Convergence) เพื่อยกระดับการให้บริการแก่ลูกค้า ทั้งนี้
เพื่อการรักษาตำแหน่งผู้นำในตลาด
และเพื่อให้ได้การบริการและเครือข่ายที่มีคุณภาพเป็นไปตามมาตรฐานสากล
อีกทั้งสร้างความพึงพอใจและประทับใจต่อผู้ใช้บริการ
โดยมีหน่วยงานควบคุมคุณภาพของเครือข่ายโดยเฉพาะเพื่อตรวจสอบเครือข่ายให้มีคุณภาพและประสิทธิภาพอย่างสม่ำเสมอ
นอกจากนั้น ทางแอลทีซีได้รับใบรับรอง ISO 9001-2008
ในด้านการบริการลูกค้าโทรศัพท์เคลื่อนที่เป็นรายแรกและรายเดียวในประเทศลาว

3.2.2.3 ด้านสังคม

แอลทีซีได้นำระบบ CSR (Corporate Social Responsibility)
เข้ามาบริหารจัดการในองค์กร ซึ่งเป็นโครงการช่วยเหลือและรับผิดชอบต่อสังคม
โดยมีส่วนร่วมในการพัฒนาเศรษฐกิจ ชุมชนท้องถิ่น และสังคมในวงกว้าง เช่น การสร้างโรงเรียน
ส่งเสริมนักเรียนที่เรียนเก่ง เยาวชนที่มีความสามารถ ช่วยเหลือผู้ประสบภัยธรรมชาติ
และให้การสนับสนุนและมีส่วนร่วมในการจัดงานประชุมต่างๆ ของภาครัฐ

3.2.3 ลักษณะของลูกค้าและความสัมพันธ์กับลูกค้า

ลูกค้าของแอลทีซีประกอบไปด้วยกลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆของรัฐ โดยทางแอลทีซีได้ให้ความสำคัญกับลูกค้าส่วนใหญ่ที่เป็นรายย่อยและ
ลูกค้าองค์กรรายใหญ่ โดยได้มีการสร้างความสัมพันธ์กับลูกค้าตามระบบ Customer and Partner
Relation Management อย่างต่อเนื่อง

3.2.4 สิทธิและข้อจำกัดในการประกอบธุรกิจ

แอลทีซีเป็นกิจการร่วมค้าซึ่งตามสัญญาร่วมทุนเพื่อดำเนินกิจการโทรคมนาคมในประเทศลาว
แอลทีซีได้รับสิทธิให้บริการด้านโทรคมนาคมในประเทศลาว เป็นระยะเวลา 25 ปี ตั้งแต่ปี 2539
ถึง ปี 2564 เมื่อครบกำหนด 25 ปี ตามสัญญาร่วมทุน บริษัท เชนนิงตัน อินเวสเม้นท์ส พีทีอี
ลิมิเต็ด ต้องโอนหุ้นแอลทีซีให้แก่รัฐบาลของประเทศลาวโดยไม่คิดค่าตอบแทนใดๆ
(สรุปรายละเอียดของสัญญาร่วมทุนอยู่ในหัวข้อ “ทรัพย์สินที่ใช้ในการประกอบธุรกิจ”)
ในเดือนกุมภาพันธ์ 2554 แอลทีซีได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี
2553 เป็นจำนวน 15 ล้านดอลลาร์สหรัฐ ในตลอดระยะเวลา 15 ปีที่ผ่านมา
รวมทั้งปีนี้แอลทีซีได้ประกาศจ่ายเงินปันผลให้กับผู้ถือหุ้นทั้งหมดเท่ากับ 119 ล้านดอลลาร์สหรัฐ

4.  บริการธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

(โปรดอ่านรายละเอียดเพิ่มเติมเกี่ยวกับบริษัท เทเลอินโฟ มีเดีย จํากัด (มหาชน) (ทีเอ็มซี)
และบริษัท วัฏฏะ คลาสสิฟายด์ส จำกัด (วัฏฏะ) ได้จากแบบแสดงรายงานข้อมูลประจำปี 2554
ของบริษัท ซีเอส ล็อกซอินโฟ จำกัด (มหาชน) ซึ่งสามารถดาวน์โหลดได้ที่ www.sec.or.th)

สินทรัพย์ที่ใช้ในการประกอบธุรกิจ

สินทรัพย์หลักของไทยคมที่ใช้ในการประกอบธุรกิจ ประกอบด้วย ดาวเทียมไทยคม
สถานีควบคุมดาวเทียม และอุปกรณ์ควบคุมดาวเทียมภาคพื้นดิน
อุปกรณ์สื่อสารโครงข่ายโทรคมนาคมเพื่อการให้บริการระบบโทรศัพท์
และอุปกรณ์โครงข่ายอินเทอร์เน็ต

ไทยคมได้ส่งมอบดาวเทียมทุกดวง คือ ดาวเทียมไทยคม 1A ดาวเทียมไทยคม 2 ดาวเทียมไทยคม
3 ดาวเทียมไทยคม 4 (ไอพีสตาร์) และ ดาวเทียมไทยคม 5
รวมทั้งสถานีควบคุมดาวเทียมรวมทั้งอุปกรณ์ต่างๆ
ที่เกี่ยวข้องกับการดำเนินธุรกิจในปัจจุบันให้เป็นกรรมสิทธิ์ของกระทรวงเทคโนโลยีสารสนเทศและการสื่อสารแล้วตามข้อกำหนดภายใต้สัญญาดำเนินกิจการดาวเทียมสื่อสารภายในประเทศระหว่างไทยคมกับกระทรวงเทคโนโลยีสารสนเทศและการสื่อสาร
และในส่วนของอาคารและอุปกรณ์ภายใต้สัญญาอนุญาตให้ดำเนินการของบริษัท เอ็มโฟน จำกัด
(เอ็มโฟน)
จะต้องโอนกรรมสิทธิ์ของสินทรัพย์ให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการในวันที่
4 มีนาคม 2571

อาคารและอุปกรณ์ภายใต้สัญญาอนุญาตให้ดำเนินการ และ อาคารและอุปกรณ์ ณ วันที่ 31 ธันวาคม
2554 มีมูลค่าสุทธิตามบัญชีรวมประมาณ 12,828 ล้านบาท และ 6,611 ล้านบาท ตามลำดับ
โดยอาคารและอุปกรณ์ภายใต้สัญญาอนุญาตให้ดำเนินการของเอ็มโฟน
ยังคงบันทึกในรายการอาคารและอุปกรณ์ในงบดุลจนกว่าเอ็มโฟนจะทำการโอนสินทรัพย์ดังกล่าวให้แก่รัฐบาลกัมพูชา

1. สัญญาอนุญาตดำเนินกิจการและสัญญาร่วมทุนของไทยคม และบริษัทย่อย

1.1 สัญญาดำเนินกิจการดาวเทียมสื่อสารภายในประเทศ

ไทยคมเป็นผู้ให้บริการและดำเนินโครงการดาวเทียมสื่อสารแห่งชาติภายใต้สัญญาดำเนินกิจการดาวเทียมสื่อสารภายในประเทศจากกระทรวงเทคโนโลยีสารสนเทศและการสื่อสาร
(กระทรวงเทคโนโลยีฯ) เป็นระยะเวลา 30 ปี สิ้นสุดปี พ.ศ. 2564
ไทยคมตกลงให้ผลประโยชน์ตอบแทนแก่กระทรวงเทคโนโลยีฯ
เป็นร้อยละของรายได้ก่อนหักค่าใช้จ่ายหรือให้ผลประโยชน์เป็นรายได้ขั้นต่ำรวม 1,415 ล้านบาท
ตลอดระยะเวลาสัญญา 30 ปี

1.2 สัญญาอนุญาตดำเนินกิจการโทรศัพท์ในประเทศกัมพูชา

บริษัท เอ็มโฟน จำกัด (เอ็มโฟน) มีสิทธิดำเนินการจัดสร้าง พัฒนา ขยาย
และให้บริการโครงข่ายโทรศัพท์ในระบบ Wireless Local Loop System: WLL 450
เมกะเฮิรตซ์ และ WLL 1800 เมกะเฮิรตซ์ และโทรศัพท์เคลื่อนที่ (Cellular Phone)
ภายใต้ระบบ Digital Phone Services (GSM) 1800 เมกะเฮิรตซ์
โดยเอ็มโฟนมีสิทธิในการดำเนินกิจการเป็นเวลา 35 ปี สิ้นสุดปี 2571 โดย เอ็มโฟน
ตกลงให้ผลประโยชน์ตอบแทนแก่กระทรวงเทคโนโลยีฯ
เป็นร้อยของรายได้ก่อนหักค่าใช้จ่ายตลอดระยะเวลาสัญญา 35 ปี นอกจากนั้น เอ็มโฟน
ได้รับอนุญาตในการให้บริการโทรศัพท์เคลื่อนที่ประเภท 3G ในประเทศกัมพูชาเป็นเวลา 30 ปี
สิ้นสุดปี 2579 อีกด้วย

1.3 ใบอนุญาตในการให้บริการ VOIP และ บริการอินเทอร์เน็ตในประเทศกัมพูชา

เอ็มโฟนได้รับอนุญาตให้บริการ VOIP และ บริการอินเทอร์เน็ตเป็นเวลา 35 ปี สิ้นสุดวันที่ 3
สิงหาคม 2584

1.4 สัญญาร่วมทุนเพื่อดำเนินกิจการโทรคมนาคมในประเทศลาว

บริษัท ลาว เทเลคอมมิวนิเคชั่นส์ จำกัด (แอลทีซี)
เป็นกิจการร่วมค้ากับรัฐบาลของประเทศสาธารณรัฐประชาธิปไตยประชาชนลาว (ประเทศลาว)
โดยแอลทีซีได้รับสิทธิในการดำเนินธุรกิจโทรคมนาคมในประเทศลาวเป็นเวลา 25 ปี สิ้นสุดปี 2564
แอลทีซีมีหน้าที่ดำเนินการและพัฒนาโครงข่ายโทรคมนาคม ให้บริการทางด้านโทรศัพท์พื้นฐาน
โทรศัพท์เคลื่อนที่ บริการโทรศัพท์ระหว่างประเทศ อินเทอร์เน็ตและโทรศัพท์ติดตามตัว
เพื่อรองรับความต้องการของทั้ง ภาครัฐ และ ประชาชนทั่วไป
และเพื่อให้เป็นไปตามแผนพัฒนาเศรษฐกิจและสังคมของประเทศ

1.5 ใบอนุญาตประกอบกิจการโทรคมนาคม แบบที่หนึ่ง และ
ใบอนุญาตให้บริการอินเทอร์เน็ตแบบที่หนึ่ง

บริษัท ดีทีวี เซอร์วิส จำกัด ได้ใบอนุญาตจากคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.) เป็นผู้ให้บริการอินเทอร์เน็ตแบบที่หนึ่งเป็นเวลา 5 ปี
นับจากวันที่ 18 ตุลาคม 2552 ถึง วันที่ 17 ตุลาคม 2557

บริษัท ไทยคม จำกัด(มหาชน) ได้ใบอนุญาตจากคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ (กสทช.)
เป็นผู้ประกอบกิจการโทรคมนาคมแบบที่หนึ่งเป็นเวลา 5 ปี นับจากวันที่ 16 สิงหาคม 2554 ถึง
วันที่ 15 สิงหาคม 2559

1.6 สัญญาและใบอนุญาตที่เกี่ยวกับการดำเนินธุรกิจของกลุ่มบริษัท ซีเอส ล็อกซอินโฟ จำกัด
(มหาชน)

บริษัท ซีเอส ล็อกซอินโฟ จำกัด (มหาชน) (ซีเอสแอล)
ซึ่งเป็นบริษัทร่วมของไทยคมได้ทำสัญญากับบริษัท กสท โทรคมนาคม จำกัด (มหาชน) (กสท.)
เพื่ออนุญาตให้ซีเอสแอลสามารถให้บริการรับส่งสัญญาณโทรทัศน์
และสัญญาณบริการอินเทอร์เน็ตผ่านดาวเทียม เป็นเวลา 22 ปี นับจากวันที่ 9 สิงหาคม 2537
ซึ่งจะสิ้นสุดวันที่ 8 สิงหาคม 2559
นอกจากนั้นยังได้ใบอนุญาตจากคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ(กสทช.) เป็นผู้ให้บริการอินเทอร์เน็ต
และเป็นผู้ให้บริการโทรคมนาคม ภายใต้ชื่อ ซีเอส ล็อกซอินโฟ (CS LoxInfo)

(โปรดอ่านรายละเอียดเกี่ยวกับสัญญาอนุญาตดำเนินการและสัญญาร่วมทุนของไทยคม และ
บริษัทย่อยได้จากหัวข้อ “ทรัพย์สินที่ใช้ในการประกอบธุรกิจ”)

2. ทรัพย์สินถาวร

2.1 สัญญาเช่าระยะยาว

2.1.1 สัญญาเช่าที่ราชพัสดุ

ไทยคมเช่าพื้นที่เลขที่ 41/103 ถ. รัตนาธิเบศร์ แขวงบางกระสอ อ.เมือง จ.นนทบุรี
จากสำนักงานธนารักษ์ จังหวัดนนทบุรี
กระทรวงการคลังก่อสร้างเป็นสำนักงานและสถานีควบคุมดาวเทียม
ตามสัญญาดำเนินกิจการดาวเทียมสื่อสารภายในประเทศ เนื้อที่รวม 2 ไร่ 2 งาน 80 ตารางวา
ค่าเช่าตลอดอายุสัญญาเป็นเงินทั้งสิ้น 56,914,981.50 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายกำธร ทองเนตร ธนารักษ์จังหวัดนนทบุรี
ผู้รับมอบอำนาจจากผู้ว่าราชการจังหวัดนนทบุรี ตามคำสั่งจังหวัดนนทบุรีที่ 1537/2540 ลงวันที่ 28
ตุลาคม 2540

อายุสัญญา 24 ปี ตั้งแต่ 11 กันยายน 2540 ถึง 10 กันยายน 2564

สาระสำคัญของสัญญา 1. ผู้เช่าตกลงเช่าเพื่อทำเป็นสถานีควบคุมดาวเทียม
โดยจ่ายชำระค่าเช่าล่วงหน้าเป็นรายปี ณ ที่ทำการของผู้ให้เช่าภายใน 2 เดือน
นับแต่วันถัดไปจากวันที่ 10 กันยายน ของทุกปี

2. ในวันทำสัญญาผู้เช่าได้นำเงินสดจำนวน 1,512,940 บาท เป็นหลักประกันความเสียหาย

  3. ผู้เช่าต้องเสียภาษีโรงเรือนและที่ดิน ภาษีบำรุงท้องที่
  หรือภาษีอื่นใดตลอดจนค่าธรรมเนียมและค่าใช้จ่ายต่างๆ ภายใน 15
  วันนับจากได้รับแจ้งจากเจ้าหน้าที่ของผู้ให้เช่า

4.  ผู้ให้เช่าจะเอาสถานที่เช่าประกันอัคคีภัยไว้กับ บริษัท ทิพยประกันภัย จำกัด
    โดยมีจำนวนเงินเอาประกันภัยไม่ต่ำกว่ามูลค่าทดแทนในการก่อสร้างอาคารและสิ่งปลูกสร้างใหม่ในขณะนั้น
    (Replacement value) ปัจจุบันประกันอัคคีภัยมีจำนวนเอาประกันภัยจำนวนทั้งสิ้น
    108,788,536.32 บาท โดยผู้เช่าจะต้องเป็นผู้ชำระเบี้ยประกัน

5.  เมื่อสัญญาเช่าสิ้นสุดลงหรือสัญญาเช่าระงับลงไม่ว่ากรณีใดๆ
    ผู้เช่าต้องส่งมอบสถานที่เช่าพร้อมทั้งยกส่วนควบอุปกรณ์และเครื่องอุปกรณ์ของอาคารและสิ่งปลูกสร้างให้เป็นกรรมสิทธิ์ของผู้ให้เช่า

2.1.2 สัญญาเช่าที่ดินราชพัสดุ

ไทยคมเช่าที่ดินราชพัสดุ ทะเบียนราชพัสดุที่ นบ. 371 ถ. รัตนาธิเบศร์ แขวงบางกระสอ อ.เมือง
จ.นนทบุรี จากสำนักงาน ธนารักษ์พื้นที่นนทบุรี กระทรวงการคลัง
เพื่อเป็นที่ตั้งเสาอากาศไมโครเวฟและอาคารเอนกประสงค์ เนื้อที่รวม 1 งาน 83.3 ตารางวา
ค่าเช่าตลอดอายุสัญญาเป็นเงินทั้งสิ้น 12,351,770.60 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายเกษม สุขแสนไกร ธนารักษ์พื้นที่นนทบุรี
ปฏิบัติราชการแทนอธิบดีกรมธนารักษ์ ผู้รับมอบอำนาจตามคำสั่งกรมธนารักษ์ที่ 259/2549 ลงวันที่ 1
พฤษภาคม 2549

อายุสัญญา 26 ปี 11 เดือน 12 วัน ตั้งแต่ 30 กันยายน 2537 ถึง 10 กันยายน 2564

สาระสำคัญของสัญญา 1.
ผู้เช่าตกลงเช่าเพื่อทำเป็นที่ตั้งเสาอากาศไมโครเวฟและอาคารเอนกประสงค์
โดยจ่ายชำระค่าเช่าล่วงหน้าเป็นราย ปี ณ ที่ทำการของผู้ให้เช่าภายในเดือนกุมภาพันธ์ของทุกปี

2. ในวันทำสัญญาผู้เช่าได้นำเงินสดจำนวน 295,297 บาทเป็นหลักประกันความเสียหาย

3. ผู้เช่าต้องเสียภาษีโรงเรือนและที่ดิน ภาษีบำรุงท้องที่ หรือภาษีอื่นใดตลอดจนค่าธรรม เนียม
และค่าใช้จ่ายต่างๆ ภายใน 15 วันนับจากได้รับแจ้งจากเจ้าหน้าที่ของผู้ให้เช่า

2.1.3 สัญญาเช่าอาคาร

ไทยคมเช่าอาคาร Thaicom Teleport & DTH Center ตั้งอยู่เลขที่ 50 หมู่ที่ 1
ถนนวัดเจดีย์หอย ตำบลบ่อเงิน อำเภอ ลาดหลุมแก้ว จังหวัดปทุมธานี จากบริษัท ประไหมสุหรี
พร้อพเพอร์ตี้ จำกัด เพื่อใช้เป็นสถานีบริการภาคพื้นดินดาวเทียมไทยคม

เมื่อวันที่ 1 สิงหาคม 2552 ไทยคมได้ทำการต่อสัญญาเช่าอาคาร โดยมีค่าเช่าตลอดอายุสัญญา 3 ปี
เป็นเงินทั้งสิ้น 5,626,080 บาท สาระสำคัญของสัญญาและภาระผูกพันของการเช่าอาคาร
สรุปได้ดังนี้

ชื่อสัญญา สัญญาเช่าอาคาร Thaicom Teleport & DTH Center

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอาคาร Thaicom Teleport & DTH Center
ซึ่งประกอบด้วย อาคารสถานี ภาคพื้นดิน อาคาร Generator House
อาคารหอพักเจ้าหน้าที่ปฏิบัติการ ห้องอาหาร (Canteen) และ พื้นที่จอดรถยนต์จำนวน 28 คัน

2. ผู้เช่าตกลงชำระค่าเช่าตามสัญญานี้ในอัตราเดือนละ 156,280 บาท โดยให้ชำระล่วงหน้า
ภายในวันที่ 5 ของทุกเดือน ชำระค่าเช่าเดือนแรกในวันทำสัญญานี้

เมื่อครบกำหนดการเช่าตามสัญญา ผู้ให้เช่าจะให้ผู้เช่าได้เช่าสถานที่เช่าต่อไปอีก คราวละ 3 ปี
ภายใต้ข้อกำหนดและเงื่อนไขที่จะพึงตกลงกัน โดยบอกกล่าวเป็นลายลักษณ์อักษร ล่วงหน้าไม่น้อยกว่า
90 วัน ก่อนครบกำหนดสัญญาเช่า โดยจะคิดค่าเช่าเพิ่มอีกร้อยละ 15
หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

3.  กรณีที่ผู้เช่าผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15
    ต่อปี ของจำนวนเงินค้างชำระ

4. ในวันทำสัญญาผู้เช่าต้องวางเงินจำนวนเท่ากับค่าเช่าตามสัญญานี้ 2 เดือน คิดเป็น จำนวน
312,560 บาท ให้แก่ผู้ให้เช่าเพื่อเป็นหลักประกันความเสียหายและการปฏิบัติตาม
เงื่อนไขสัญญารวมถึงการเลิกสัญญาก่อนกำหนด โดยจะคืนให้ผู้เช่าโดยไม่มีดอกเบี้ย ภายใน 30 วัน
นับจากวันที่สิ้นสุดการเช่าตามที่ระบุไว้ และผู้เช่ามิได้ปฏิบัติผิดเงื่อนไข สัญญา

2.1.4 สัญญาเช่าอุปกรณ์ระบบประกอบอาคาร

ไทยคมเช่าอุปกรณ์ระบบประกอบอาคาร Thaicom Teleport & DTH Center ตั้งอยู่เลขที่ 50
หมู่ที่ 1 ถนนวัดเจดีย์หอย ตำบลบ่อเงิน อำเภอลาดหลุมแก้ว จังหวัดปทุมธานี จากบริษัท
ประไหมสุหรี พร้อพเพอร์ตี้ จำกัด

เมื่อวันที่ 1 สิงหาคม 2552 ไทยคม ได้ทำการต่อสัญญาเช่าอุปกรณ์ระบบประกอบอาคาร
โดยมีค่าเช่าตลอดอายุสัญญา 3 ปี เป็นเงินทั้งสิ้น 20,628,720 บาท
สาระสำคัญของสัญญาและภาระผูกพันของการเช่าอาคารสรุปได้ดังนี้

ชื่อสัญญา สัญญาเช่าอุปกรณ์ระบบประกอบอาคาร

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอุปกรณ์ระบบประกอบอาคาร Thaicom Teleport &
DTH Center โดยมี กำหนดเวลาเช่า 3 ปี เท่ากับสัญญาเช่าอาคาร

2. ผู้เช่าตกลงชำระค่าเช่าอุปกรณ์ระบบประกอบอาคารในอัตราเดือนละ 573,020 บาท ซึ่งยัง
ไม่รวมภาษีมูลค่าเพิ่ม โดยให้ชำระล่วงหน้าภายในวันที่ 5 ของทุกเดือนพร้อมกับ การชำระ
ค่าเช่าตามสัญญาเช่าอาคาร และให้ชำระค่าเช่าเดือนแรกในวันทำสัญญานี้ กรณีที่ผู้เช่า
ผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15 ต่อปี
ของจำนวนเงินค้างชำระ

3. ในวันทำสัญญานี้ผู้เช่าต้องวางเงินจำนวนเท่ากับค่าเช่าตามสัญญานี้ 2 เดือนคิดเป็นเงิน จำนวน
1,146,480 บาท ซึ่งยังไม่รวมภาษีมูลค่าเพิ่ม ให้แก่ผู้ให้เช่า เพื่อเป็นหลักประกัน ความเสียหาย
และการปฏิบัติตามเงื่อนไขสัญญา รวมถึงการเลิกสัญญาก่อนกำหนด โดย
จะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้ และ
ผู้เช่ามิได้ปฏิบัติผิดเงื่อนไขสัญญา

4. กรณีที่มีการต่ออายุสัญญาเช่าอาคารระหว่างผู้ให้เช่ากับผู้เช่า ให้มีการต่ออายุสัญญาฉบับนี้
โดยมีกำหนดเวลาเท่ากับการต่ออายุสัญญาเช่าอาคาร ซึ่งจะคิดค่าเช่าเพิ่มเป็นจำนวนร้อยละ 15
ของอัตราค่าเช่าในสัญญานี้ หรือตามแต่คู่สัญญาจะตกลงกันโดยคำนึงถึงภาวะ เศรษฐกิจในขณะนั้น

2.2 อาคารและอุปกรณ์

อาคารและอุปกรณ์ตามงบการเงินรวมของไทยคมไม่ได้ติดภาระผูกพันใดๆ โดย ณ วันที่ 31 ธันวาคม
2554 อาคารและอุปกรณ์สุทธิประกอบด้วย

+---------------------+--------------------+---------------------------+
|                     | ประมาณอายุการใช้งาน  | ณ วันที่ 31 ธันวาคม 2554      |
|                     | (ปี)                |                           |
|                     |                    | (ล้านบาท)                  |
+---------------------+--------------------+---------------------------+
| ส                   | 30                 | 220.07                    |
| ิทธิการเช่าที่ดินและอาคาร |                    |                           |
+---------------------+--------------------+---------------------------+
| อุปกรณ์               | 5-10               | 4,353.97                  |
+---------------------+--------------------+---------------------------+
| ร                   | 5                  | 207.77                    |
| ถยนต์และอุปกรณ์สำนักงาน |                    |                           |
+---------------------+--------------------+---------------------------+
| รวม                 |                    | 4,781.81                  |
+---------------------+--------------------+---------------------------+
| สินทรัพย์ระหว่างก่อสร้าง  |                    | 1,829.45                  |
+---------------------+--------------------+---------------------------+
| รวมอาคารและอุปกรณ์    |                    | 6,611.26                  |
+---------------------+--------------------+---------------------------+

หมายเหตุ: 1) ณ วันที่ 31 ธันวาคม 2554
อาคารและอุปกรณ์รวมสินทรัพย์ภายใต้สัญญาอนุญาตให้ดำเนินการของเอ็มโฟน จำนวน 1,998
ล้านบาท
โดยเอ็มโฟนจะต้องโอนกรรมสิทธิ์ของสินทรัพย์ดังกล่าวให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการ

2) ณ วันที่ 31 ธันวาคม 2554
อาคารและอุปกรณ์ได้รวมงานระหว่างก่อสร้างของโครงการดาวเทียมไทยคม 6 จำนวน 1,720.64
ล้านบาท

  3) ณ วันที่ 31 ธันวาคม 2554 ไทยคมมีขาดทุนจากการด้อยค้าสะสมจำนวน 28.6 ล้านบาท
  ประกอบด้วยขาดทุนจากการด้อยค่าของอุปกรณ์โครงการเครือข่ายโทรศัพท์มือถือในระบบอนาล็อกที่หยุดให้บริการในระหว่างปี
  2548 จำนวน 16.2 ล้านบาท และ
  ขาดทุนจากการด้อยค่าของอุปกรณ์โครงข่ายโทรศัพท์ทางไกลชนบทจำนวน 12.4 ล้านบาท

2.3 อาคารและอุปกรณ์ภายใต้สัญญาอนุญาตให้ดำเนินการ

อาคารและอุปกรณ์ภายใต้สัญญาอนุญาตให้ดำเนินการสุทธิตามงบการเงินรวม ณ วันที่ 31 ธันวาคม
2554 ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ดาวเทียมไทยคม 4      | 16,642.76     | 15.75         | 10,236.35     |
| (ไอพีสตาร์)           |               |               |               |
+---------------------+---------------+---------------+---------------+
| ดาวเทียมไทยคม 5      | 4,037.42      | 14.25         | 2,487.19      |
+---------------------+---------------+---------------+---------------+
| Satellite Control   | 229.48        | 5             | 0.58          |
| Equipment           |               |               |               |
+---------------------+---------------+---------------+---------------+
| อุปกรณ์ภาคพื้นดินไอพีสตาร์ | 79.66         | 15.75         | 49.54         |
+---------------------+---------------+---------------+---------------+
| TTC&M               | 150.84        | 27.5          | 54.56         |
+---------------------+---------------+---------------+---------------+
| รวม                 | 21,140.16     |               | 12,828.23     |
+---------------------+---------------+---------------+---------------+

3. สินทรัพย์ไม่มีตัวตน

สินทรัพย์ไม่มีตัวตนตามงบการเงินรวม ณ วันที่ 31 ธันวาคม 2554 ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ค่าสิทธิบัตร            | 1,605.33      | ไม่เกิน 20      | 997.50        |
| เครื่องหมายการค้า และ  |               |               |               |
| สิทธิในการใช้อุปกรณ์     |               |               |               |
+---------------------+---------------+---------------+---------------+
| ระบบซอร์ฟแวร์         | 63.93         | 5-10          | 14.83         |
+---------------------+---------------+---------------+---------------+
| รวม                 | 1,669.26      |               | 1,012.33      |
+---------------------+---------------+---------------+---------------+

[]

+-------------------------------------------------------------------+---+
|                                                                   |   |
+-------------------------------------------------------------------+---+
| บริษัท ชิน คอร์ปอเรชั่น จำกัด (มหาชน)                                    |   |
|                                                                   |   |
| Shin Corporation Public Company Limited                           |   |
|                                                                   |   |
| เอกสารแนบ 3                                                       |   |
|                                                                   |   |
| การประกอบธุรกิจสายธุรกิจสื่อและโฆษณา                                    |   |
+-------------------------------------------------------------------+---+

การประกอบธุรกิจสายธุรกิจสื่อและโฆษณา

ดำเนินงานโดยบริษัท ไอทีวี จำกัด (มหาชน) (ไอทีวี) และบริษัท แมทช์บอกซ์ จำกัด (เอ็มบี)
มีรายละเอียด ดังนี้

1.  บริษัท ไอทีวี จำกัด (มหาชน) (ไอทีวี)

ภาพรวมการประกอบธุรกิจของไอทีวีในปัจจุบัน

บริษัท ไอทีวี จำกัด (มหาชน) (ไอทีวี)
เคยประกอบธุรกิจสถานีวิทยุโทรทัศน์ระบบยูเอชเอฟแห่งแรกของประเทศไทย ภายใต้ชื่อ
“สถานีโทรทัศน์ไอทีวี (ITV)” (สถานีฯ)
โดยไอทีวี‏ได้รับสัญญาเข้าร่วมงานและดำเนินการสถานีวิทยุโทรทัศน์ระบบยูเอชเอฟ
(สัญญาเข้าร่วมงานฯ) ลักษณะ สร้าง-โอน-ดำเนินงาน จากสำนักงานปลัดสำนักนายกรัฐมนตรี
(สปน.) เป็นระยะเวลา 30 ปี สิ้นสุดวันที่ 3 กรกฎาคม 2568
โดยไอทีวี‏จะต้องจ่ายผลประโยชน์ตอบแทนแก่ สปน. ในอัตราที่ระบุไว้ในสัญญาเข้าร่วมงานฯ
เป็นร้อยละของรายได้ทั้งหมดของไอทีวี‏หรือเป็นจำนวนเงินขั้นต่ำทั้งสิ้น 25,200 ล้านบาท
ตลอดอายุอนุญาตให้ดำเนินการ

ก่อนวันที่ 8 มีนาคม 2550 ไอทีวี‏เป็นผู้ดำเนินการผลิตและจัดหารายการ ขาย
และให้เช่าเวลาโฆษณา และแพร่ภาพ
ส่งสัญญาณออกอากาศครอบคลุมจำนวนประชากรที่สามารถรับชมได้ประมาณร้อยละ 98
ของประชากรทั้งหมดในประเทศไทย ผ่านสถานีเครือข่ายทั่วประเทศรวม 52 สถานี
ด้วยระบบส่งสัญญาณที่มีเทคโนโลยีระบบดิจิตอล ที่ทันสมัยให้ความคมชัดทั้งภาพและเสียง
ไอทีวี‏มีความโดดเด่นในการเป็นสถานีข่าวชั้นแนวหน้าของเมืองไทยที่ได้รับการยอมรับอย่างกว้างขวางในความน่าเชื่อถือของการนำเสนอข่าวที่ถูกต้อง
รวดเร็ว และเจาะลึก นอกจากนี้
ไอทีวี‏ยังได้นำเสนอรายการละครช่วงเย็นสำหรับเด็กซึ่งประสบความสำเร็จติดต่อกันมาเป็นเวลากว่า
3 ปี ในส่วนของรายการอื่นๆ ด้านสาระความรู้และรายการบันเทิงต่างๆ ของสถานีฯ
ก็ยังคงความโดดเด่นในด้านเนื้อหาที่มีคุณภาพและรูปแบบของรายการที่นำเสนอและแตกต่างจากรายการบันเทิงของสถานีอื่นๆ
ทำให้สถานีฯ ยังคงรักษาอันดับความนิยม (TV Rating) เป็นอันดับ 3 ในปี 2549
โดยมีค่าเฉลี่ยของ Rating ในช่วงไพร์มไทม์ (18.00-22.30 น.) เท่ากับ 3.16 เพิ่มขึ้นจากปี
2548 ที่ได้ 2.85 โดยเพิ่มขึ้นร้อยละ 11

นับตั้งแต่วันที่ 8 มีนาคม 2550 ไอทีวี‏ไม่มีรายได้จากการบริการสถานีโทรทัศน์แต่อย่างใด
รายได้หลักเกิดจากการนำเงินที่เหลืออยู่ไปฝากสถาบันการเงิน จนกระทั่งเดือนพฤศจิกายน 2551
คณะกรรมการได้จ้างบริษัทหลักทรัพย์จัดการกองทุนรวมแห่งหนึ่งบริหารและจัดการเงินสดในมือที่มี ณ
วันที่ 31 ธันวาคม 2552 จำนวน 1,028 ล้านบาท
เพื่อให้เกิดผลตอบแทนที่ดีกว่าการนำเงินฝากไว้ในธนาคาร

ผลประกอบการ ปี 2554 ตามงบการเงินรวม ไอทีวี‏มีผลขาดทุนสุทธิ 422 ล้านบาท
โดยขาดทุนลดลงจากปี 2553 ประมาณ 11 ล้านบาท
อันเนื่องจากรายได้ที่เพิ่มขึ้นและค่าใช้จ่ายลดลง
สำหรับสำรองเผื่อค่าอนุญาตให้ดำเนินการส่วนต่างยังคงเป็นประเด็นข้อพิพาทที่อยู่ในระหว่างการดำเนินกระบวนพิจารณาของคณะอนุญาโตตุลาการในสถาบันอนุญาโตตุลาการ
แต่ตามหลักการบัญชีที่รองรับทั่วไป
ไอทีวี‏จำเป็นต้องบันทึกสำรองดอกเบี้ยของค่าอนุญาตให้ดำเนินการส่วนต่างปีละ 434 ล้านบาท
ซึ่งผลขาดทุนที่เกิดขึ้นนั้นมาจากการบันทึกสำรองเผื่อค่าอนุญาตให้ดำเนินการส่วนต่าง
เป็นรายจ่ายที่ยังมิได้เกิดขึ้นจริงแต่อย่างใด

โดยนับแต่วันที่คำพิพากษาศาลปกครองสูงสุดมีผลบังคับคือ วันที่ 14 ธันวาคม 2549 เป็นต้นมา
สปน.ได้มีหนังสือแจ้งให้ ไอทีวี‏ดำเนินการชำระหนี้ค่าอนุญาตให้ดำเนินการส่วนต่างจำนวน 2,210
ล้านบาท ค่าดอกเบี้ยของค่าอนุญาตให้ดำเนินการส่วนต่าง และค่าปรับจำนวนประมาณ 97,760
ล้านบาท ภายในวันที่ 6 มีนาคม 2550 มิฉะนั้น สปน.จะดำเนินการตามสัญญาและกฎหมาย
ซึ่งไอทีวี‏พยายามเจรจากับ
สปน.ในเรื่องนี้มาโดยตลอดว่าในส่วนของภาระหนี้ค่าดอกเบี้ยของค่าอนุญาตให้ดำเนินการส่วนต่างและค่าปรับจำนวนประมาณ
97,760 ล้านบาท นั้น ไอทีวี‏มีความเห็นไม่ตรงกันกับ สปน.
ทั้งวิธีการคำนวณและจำนวนภาระหนี้ที่แตกต่างกันอย่างมาก
การเรียกร้องหนี้สินดังกล่าวไม่เป็นธรรมกับไอทีวี‏เนื่องจากความไม่ชัดเจนของภาระหนี้สินจำนวนมหาศาลดังกล่าวเป็นเหตุให้ไอทีวี‏ประสบปัญหาในการจัดหาแหล่งเงินกู้หรือแหล่งเงินทุนใดๆ
เพื่อมาให้การสนับสนุนในการดำเนินงานของไอทีวี‏ตลอดจนการชำระหนี้ค่าอนุญาตให้ดำเนินการส่วนต่าง
ไอทีวี‏ได้ขอให้ สปน. พิจารณาแนวทางแก้ไขปัญหาในหลายๆ แนวทาง
รวมทั้งได้ยื่นข้อเสนอขอประนีประนอมโดยเสนอที่จะชำระค่าอนุญาตให้ดำเนินการส่วนต่าง 2,210
ล้านบาท
ส่วนดอกเบี้ยและค่าปรับให้ดำเนินการตามกระบวนการยุติธรรมตามขั้นตอนที่กำหนดไว้ในสัญญาเข้าร่วมงานฯ
แต่ก็ได้รับการปฏิเสธ ไอทีวี‏จึงได้ทำหนังสือขอความเป็นธรรมจากนายกรัฐมนตรี
และนอกจากนี้เมื่อวันที่ 20 กุมภาพันธ์ 2550
ไอทีวี‏ยังได้ยื่นคำร้องต่อศาลปกครองกลางเพื่อขอให้ศาลกำหนดมาตรการคุ้มครองชั่วคราวและร้องขอให้ศาลพิจารณาไต่สวนเป็นกรณีฉุกเฉิน
เพื่อขอให้ศาลมีคำสั่งระงับการใช้สิทธิบอกเลิกสัญญาเข้าร่วมงานฯ ของ สปน.
จนกว่าคณะอนุญาโตตุลาการจะมีคำชี้ขาดในกรณีค่าปรับและดอกเบี้ย แต่ต่อมาเมื่อวันที่ 21 กุมภาพันธ์
2550 ศาลได้พิจารณาแล้วมีคำสั่งยกคำร้องขอคุ้มครองชั่วคราวที่ไอทีวี‏ได้ยื่นไปข้างต้น

ต่อมาเมื่อวันที่ 27 กุมภาพันธ์ 2550 ที่ประชุมคณะรัฐมนตรี มีมติให้
สปน.บอกเลิกสัญญาเข้าร่วมงานฯ กับไอทีวี‏ได้ หาก
ไอทีวี‏ไม่สามารถชำระหนี้ค่าอนุญาตให้ดำเนินการส่วนต่างและค่าปรับและดอกเบี้ยรวมแสนล้านกว่าบาทดังกล่าวได้
ภายในวันที่ 6 มีนาคม 2550

วันที่ 6 มีนาคม 2550 คณะรัฐมนตรีมีมติให้สถานีโทรทัศน์ไอทีวี ยุติการออกอากาศ
โดยจะออกอากาศได้ถึงเวลา 24.00 น. ของวันที่ 7 มีนาคม 2550 และ สปน.
ได้มีหนังสือลงวันที่ 7 มีนาคม 2550 บอกเลิกสัญญาเข้าร่วมงานฯ
และแจ้งให้ไอทีวี‏ดำเนินการชำระหนี้
และส่งมอบทรัพย์สินที่ไอทีวี‏มีไว้ใช้ในการดำเนินกิจการตามสัญญาเข้าร่วมงานฯ คืนให้ สปน.
ภายในเวลาที่ สปน.กำหนด ซึ่งการบอกเลิกสัญญาเข้าร่วมงานฯ
ดังกล่าวเป็นเหตุให้ไอทีวี‏จำเป็นต้องหยุดดำเนินธุรกิจสถานีโทรทัศน์ไอทีวีนับแต่นั้นมา

ตั้งแต่วันที่ 8 มีนาคม 2550 เป็นต้นมา สปน.
ได้มอบหมายให้กรมประชาสัมพันธ์เข้ายึดครองทรัพย์สินและคลื่นความถี่ยูเอชเอฟซึ่งไอทีวี‏เคยใช้งานอยู่เดิม
และเข้าดำเนินการบริหารกิจการสถานีโทรทัศน์ภายใต้ชื่อ “สถานีทีไอทีวี (TITV)”
ปัจจุบันสถานีดังกล่าวแปรรูปกิจการไปเป็น “สถานีโทรทัศน์ทีวีไทย”
ภายใต้พระราชบัญญัติองค์การกระจายเสียงและแพร่ภาพสาธารณะแห่งประเทศไทย
(พ.ร.บ.ทีวีสาธารณะ) มีผลบังคับใช้เป็นกฎหมายแล้วตั้งแต่วันที่ 15 มกราคม 2551
ซึ่งพ.ร.บ.ทีวีสาธารณะดังกล่าวมีผลให้คณะอนุญาโตตุลาการ และ/หรือ
ศาลปกครองกลางไม่อาจวินิจฉัยหรือมีคำพิพากษาให้ สปน.
อนุญาตให้ไอทีวี‏กลับเข้าดำเนินการสถานีโทรทัศน์ระบบยูเอชเอฟ
โดยใช้คลื่นความถี่และทรัพย์สินอุปกรณ์เครือข่ายเดิมต่อไปจนครบตามกำหนดระยะเวลาในสัญญาเข้าร่วมงานฯ
เดิมได้ เนื่องจากบรรดาทรัพย์สินต่างๆ รวมถึงสิทธิ หน้าที่
และภาระผูกพันของไอทีวี‏ตามสัญญาเข้าร่วมงานฯ จะตกเป็นของรัฐตามบทเฉพาะกาล มาตรา 56
แห่งร่างพระราชบัญญัติดังกล่าว

อย่างไรก็ตาม ไอทีวี‏ยังคงดำเนินคดีฟ้องร้องกับ สปน.ต่อไปตามกระบวนการยุติธรรม
และข้อเรียกร้องค่าเสียหายข้ออื่นๆ ที่เรียกร้องให้
สปน.ชดเชยความเสียหายโดยชำระคืนเป็นเงินสด
ตลอดจนการชดเชยความเสียหายโดยวิธีอื่นให้แก่ไอทีวี‏ยังคงมีผลทางกฎหมายอยู่
หากคณะอนุญาโตตุลาการมีคำวินิจฉัยชี้ขาดตามที่ไอทีวี‏เรียกร้องโดยคดีความระหว่างไอทีวี‏และ สปน.
ที่ยังคงดำเนินอยู่ในกระบวนการยุติธรรมมี 2 คดี ได้แก่

1.  ข้อพิพาทหมายเลขดำที่ 1/2550 วันที่ 4 มกราคม 2550
    ไอทีวี‏เป็นโจทก์ยื่นข้อพิพาทต่อสถาบันอนุญาโตตุลาการขอให้พิจารณาเรื่องค่าปรับจากการปรับผังรายการและดอกเบี้ยจากค่าอนุญาตให้ดำเนินการส่วนต่าง

2.  ข้อพิพาทหมายเลขดำที่ 46/2550 วันที่ 9 พฤษภาคม 2550
    ไอทีวี‏เป็นโจทก์ยื่นข้อพิพาทต่อสถาบันอนุญาโตตุลาการกรณี สปน.
    บอกเลิกสัญญาไม่ชอบและเรียกร้องหนี้สินไม่ชอบด้วยกฎหมายและสัญญา
    รวมทั้งยังเรียกร้องค่าเสียหายอันเกิดจากการกระทำไม่ชอบดังกล่าวจำนวน 21,814 ล้านบาท

ผลจากการที่ สปน.ได้บอกเลิกสัญญาเข้าร่วมงานฯ ของไอทีวี‏
ทำให้ไอทีวี‏จำเป็นต้องหยุดดำเนินกิจการสถานีโทรทัศน์ไอทีวี ตั้งแต่วันที่ 8 มีนาคม 2550 เป็นต้นมา
และยังเป็นสาเหตุให้ตลาดหลักทรัพย์แห่งประเทศไทย (ตลท.) ได้ประกาศให้หุ้นของ
ไอทีวี‏เป็นหลักทรัพย์ที่เข้าข่ายอาจถูกเพิกถอนออกจาก ตลท. พร้อมทั้งขึ้นเครื่องหมาย NC
(Non-Compliance) และ SP (Suspension)
ห้ามซื้อหรือขายหลักทรัพย์ของไอทีวี‏จนกว่าไอทีวี‏จะสามารถแก้ไขฟื้นฟูกิจการเพื่อให้เหตุแห่งการเพิกถอนหมดไป
และตั้งแต่วันที่ 4 มิถุนายน 2552
ตลท.ได้ถอนชื่อหลักทรัพย์ของไอทีวี‏ออกจากกระดานซื้อขายและย้ายหลักทรัพย์ไปยังกลุ่ม NPG
(Non-Performing Group)
จนกว่าไอทีวี‏จะสามารถแก้ไขผลการดำเนินงานให้หลุดพ้นจากเหตุแห่งการเพิกถอนได้

เมื่อวันที่ 19 มกราคม 2554
ตลท.ได้ประกาศการปรับปรุงแนวทางการดำเนินการกับบริษัท‏จดทะเบียนที่มีการดำเนินงานหรือฐานะการเงินที่เข้าข่ายอาจถูกเพิกถอน
ประกาศ มีผลบังคับใช้ตั้งแต่วันที่ 26 มกราคม 2554
โดยแนวทางดังกล่าวได้กำหนดระยะเวลาให้ไอทีวี‏ดำเนินการแก้ไขเหตุแห่งการเพิกถอนภายในระยะเวลา
3 ปี (กำหนด 3 ระยะๆ ละ 1 ปี) เริ่มตั้งวันที่ 10 มีนาคม 2554 ทั้งนี้
ไอทีวี‏สามารถยื่นคำขอขยายระยะเวลาฟื้นฟูกิจการได้ 1 ครั้ง ระยะเวลาไม่เกิน 1 ปี
(กำหนดระยะเวลาสูงสุดในการฟื้นฟูกิจการไม่เกิน 4 ปี) โดยไอทีวี‏ต้องมีคุณสมบัติครบทุกข้อ ดังนี้

1.  มีส่วนของผู้ถือหุ้น ไม่ต่ำกว่า 20 ล้านบาท หรือมีกำไรจากการดำเนินธุรกิจหลัก 1 ปี

2.  มีธุรกิจหลักดำเนินการอย่างต่อเนื่องชัดเจน

3.  มีแนวทางแก้ไขเหตุเพิกถอนชัดเจน

4.  คุณสมบัติอื่นๆ ครบถ้วน เช่น ผู้บริหารหรือผู้มีอำนาจควบคุม ไม่เป็นบุคคลที่มีลักษณะต้องห้าม
    เป็นต้น

นอกจากนี้ ไอทีวี‏ยังมีคดีความที่ยังอยู่ในกระบวนการพิจารณาของอนุญาโตตุลาการ
และอาจต้องใช้ระยะเวลานานจนกว่ากระบวนการยุติธรรมจะถึงที่สุด
และผลของคดีความดังกล่าวอาจส่งผลที่เป็นสาระสำคัญต่อสถานะการเงินและการดำเนินธุรกิจต่อไปในระยะยาว
รวมถึงสถานะงบการเงินของไอทีวี‏ ณ 31 ธันวาคม 2554 ไอทีวี‏มีส่วนของผู้ถือหุ้นติดลบอยู่ 3,898
ล้านบาท
อีกทั้งมีภาระค่าใช้จ่ายทางบัญชีในการสำรองเผื่อค่าดอกเบี้ยอันอาจเกิดขึ้นในกรณีที่ไอทีวี‏แพ้คดีในอัตราร้อยละ
15 ต่อปี ของค่าอนุญาตให้ดำเนินการส่วนต่างรวม 2,891 ล้านบาท คิดเป็นจำนวนเงินปีละประมาณ
434 ล้านบาท หรือไตรมาสละประมาณ 109 ล้านบาท
ซึ่งตามเงื่อนไขในการดำเนินการแก้ไขเหตุแห่งการเพิกถอน ภายในระยะเวลา 3 ปี
ตามเกณฑ์ข้างต้นของ ตลท. ไอทีวี‏จะต้องหาธุรกิจใหม่ที่สร้างผลกำไรสะสมได้เพิ่มขึ้นอย่างน้อย
4,198 ล้านบาท
หรือหาวิธีอื่นใดเพื่อทำให้ส่วนของผู้ถือหุ้นในงบแสดงฐานะการเงินเป็นบวกไม่ต่ำกว่า 300 ล้านบาท
และนอกจากนั้นไอทีวี‏ต้องสามารถทำกำไรจากการดำเนินงานในธุรกิจหลักไม่น้อยกว่า 30 ล้านบาท
หรือมีกำไรสุทธิในงวด 466 ล้านบาท ในระยะเวลา 1 ปี (ในกรณีที่ผลกำไรไม่ต่อเนื่อง)
จึงจะพ้นจากเหตุแห่งการเพิกถอนหลักทรัพย์

ทั้งนี้
หากไอทีวี‏ไม่สามารถดำเนินการแก้ไขให้มีคุณสมบัติตามแนวทางดังกล่าวภายในระยะเวลาที่กำหนด
ตลท. จะเสนอคณะกรรมการตลาดหลักทรัพย์ฯ เพื่อพิจารณาอนุมัติการเพิกถอนหลักทรัพย์ต่อไป
ซึ่งอาจจะทำให้ไอทีวี‏พ้นสภาพจากการเป็นบริษัทจดทะเบียน
และหลักทรัพย์ของไอทีวี‏ไม่สามารถทำการซื้อขายใน ตลท.ได้อีกต่อไป

สืบเนื่องจากข้อจำกัดหลายประการข้างต้น
รวมถึงเงินสดในมือสำหรับใช้ดำเนินกิจการต่อไปมีจำนวนจำกัดในงบการเงินรวม ณ วันที่ 31
ธันวาคม 2554
ไอทีวี‏มีเงินคงเหลือในมือรวมเงินฝากธนาคารหรือเงินลงทุนในตราสารการเงินต่างๆ
ที่เทียบเท่าเงินสดทั้งหมดประมาณ 1,128 ล้านบาท
ในกรณีที่ไอทีวี‏ได้ข้อสรุปเกี่ยวกับผลการศึกษาความเป็นไปได้และ/หรือแผนการฟื้นฟูกิจการแล้ว
ไอทีวี‏จะนำเสนอการเพื่อนำเสนอให้ผู้ถือหุ้นของไอทีวี‏พิจารณาอนุมัติความเป็นไปได้ของแผนและรายงานต่อ
ตลท.ต่อไป

ทรัพย์สินที่ใช้ในการประกอบธุรกิจ

สินทรัพย์ถาวร

ไอทีวีมีสินทรัพย์ถาวร ที่ได้มาหลังจากวันที่ 7 มีนาคม 2550 ณ วันที่ 31 ธันวาคม 2554
มีรายละเอียดดังนี้

+-------------------+--------+------------+------------+-------------+
| รายการ            | ลักษณะ  |            | ใช้เ        | มูลค่าตามบัญชี  |
|                   | ของสิทธิ |            | ป็นหลักประกัน | (สุทธิ)       |
|                   |        |            |            |             |
|                   |        |            | การกู้ยืม     | (ล้านบาท)    |
+-------------------+--------+------------+------------+-------------+
| เครื่อง             | ไอทีวีเป |            | ไม่มี        | 0.20        |
| มือและอุปกรณ์สำนักงาน | ็นเจ้าขอ |            |            |             |
|                   | งเป็นทร |            |            |             |
|                   | ัพย์สินที่ไ |            |            |             |
|                   | ด้มาหลัง |            |            |             |
|                   | จากวันที่ |            |            |             |
|                   | 7      |            |            |             |
|                   | มีนาคม  |            |            |             |
|                   | 2550   |            |            |             |
+-------------------+--------+------------+------------+-------------+
| รวมมูลค่าสินทรัพย์ถาวร |        |            |            | 0.20        |
+-------------------+--------+------------+------------+-------------+
| หัก สำรองค่าเผื่อ     |        |            |            | (0.19)      |
| การด้อยค่าของสินทรัพย์ |        |            |            |             |
|                   |        |            |            | 8)          |
+-------------------+--------+------------+------------+-------------+
| ราคาตามบัญชีสุทธิ     |        |            |            | 0.01        |
+-------------------+--------+------------+------------+-------------+

หมายเหตุ : เมื่อวันที่ 7 มีนาคม 2550 ไอทีวีได้รับหนังสือแจ้งบอกเลิกสัญญาเข้าร่วมงานฯ
เป็นผลให้สัญญาเข้าร่วมงานฯ ดังกล่าวสิ้นสุดลง ซึ่งเป็นข้อบ่งชี้ของการด้อยค่าของอุปกรณ์
สินทรัพย์ภายใต้สัญญาอนุญาตให้ดำเนินการ ซึ่งได้รับรู้ผลขาดทุนจากการด้อยค่าของสินทรัพย์ จำนวน
1,901 ล้านบาท และในวันที่ 15 มกราคม 2551
พระราชบัญญัติองค์การกระจายเสียงและแพร่ภาพสาธารณะแห่งประเทศไทยดังกล่าวได้มีการประกาศในราชกิจจานุเบกษาโดยมีผลบังคับใช้เป็นกฎหมายตั้งแต่วันที่
15 มกราคม 2551 เป็นต้นไป ทำให้บรรดาทรัพย์สินต่างๆ
รวมถึงสิทธิหน้าที่และภาระผูกพันของไอทีวีตามสัญญาเข้าร่วมงานฯ
จะตกเป็นของรัฐตามบทเฉพาะกาลมาตรา 56 แห่งร่างพระราชบัญญัติดังกล่าว

  อย่างไรก็ตาม ไอทีวียังคงมีคดีความฟ้องร้องกับ สปน.
  ที่ยังดำเนินต่อไปในกระบวนการยุติธรรมและข้อเรียกร้องค่าเสียหายข้ออื่นๆ ที่เรียกร้องให้
  สปน.ชดเชยค่าเสียหายโดยชำระคืนเป็นเงินสดให้แก่ไอทีวี
  ยังคงมีผลทางกฎหมายอยู่หากคณะอนุญาโตตุลาการมีคำวินิจฉัยชี้ขาดตามที่ไอทีวีเรียกร้อง

สัญญาการค้าที่มีสาระสำคัญ ดังนี้

1.  สัญญาว่าจ้างบริหารจัดการ

+---------------------+---+----------------------------------------------+
|   ชื่อสัญญา            | : | สัญญาว่าจ้างบริหารจัดการ                          |
+---------------------+---+----------------------------------------------+
| คู่สัญญา               | : | คณะบุคคลศรีสมาน และ บริษัท ไอทีวี จำกัด (มหาชน)     |
+---------------------+---+----------------------------------------------+
| วันที่ลงนามสัญญา        | : | 27 มิถุนายน 2551                               |
+---------------------+---+----------------------------------------------+
| ระยะเวลาสัญญา        | : | 1 กรกฏาคม 2551 ถึง 30 มิถุนายน 2556             |
+---------------------+---+----------------------------------------------+
| รายละเอียดสัญญา       | : | เพื่อดำเนินการ                                  |
|                     |   |                                              |
|                     |   | 1.  จัดเตรียมแผนฟื้นฟูกิจการ                       |
|                     |   |     จัดเตรียมสำนวนและหลักฐานประกอบคดีพิพาท        |
|                     |   |                                              |
|                     |   | 2.  บริหารจัดการงานบัญชีและธุรกรรมการเงินต่างๆ      |
|                     |   |                                              |
|                     |   | 3.  บริหารจัดการงานกำกับดูแลกิจการตามหลักเกณฑ์ของ   |
|                     |   |     ตลท. และสำนักงาน ก.ล.ต.                   |
|                     |   |                                              |
|                     |   | 4.  กำหนด บริหารจัดการ                         |
|                     |   |     และดำเนินงานธุรกรรมทั่วไปภายในสำนักงาน        |
|                     |   |                                              |
|                     |   | 5.  บริหา                                     |
|                     |   | รจัดการการจัดเก็บเอกสารสำคัญทั้งด้านการเงินและกฎหมาย |
|                     |   |     ตลอดจนดูแลรักษาทรัพย์สินและอุปกรณ์              |
+---------------------+---+----------------------------------------------+
| อัตราค่าบริการ         | : | เดือนละ 0.8 ล้านบาท คู่สัญญามีสิทธิบอกเลิกสัญญา        |
|                     |   | โดยแจ้งล่วงหน้า 30 วัน                           |
+---------------------+---+----------------------------------------------+

2.  สัญญาว่าจ้างที่ปรึกษากฏหมาย

+---------------------+---+----------------------------------------------+
|   ชื่อสัญญา            | : | สัญญาว่าจ้างที่ปรึกษากฏหมายและดำเนินงานด้านกฏหมาย    |
+---------------------+---+----------------------------------------------+
| คู่สัญญา               | : | คณะบุคคลคุปติมนัส และ บริษัท ไอทีวี จำกัด (มหาชน)     |
+---------------------+---+----------------------------------------------+
| วันที่ลงนามสัญญา        | : | 10 พฤศจิกายน 2554                             |
+---------------------+---+----------------------------------------------+
| ระยะเวลาสัญญา        | : | 1 พฤศจิกายน 2554 ถึง 31 ตุลาคม 2555             |
+---------------------+---+----------------------------------------------+
| รายละเอียดสัญญา       | : | ให้คำปรึกษาและดำเนินงานด้านกฏหมาย                |
|                     |   | อันเกี่ยวข้องกับข้อพิพาทอนุญาโตตุลาการและข้อพิพาทในศาล  |
+---------------------+---+----------------------------------------------+
| อัตราค่าบริการ         | : | เดือนละ 0.28 ล้านบาท  สัญญามีกำหนด 1 ปี           |
|                     |   | คู่สัญญามีสิทธิบอกเลิกสัญญา โดยแจ้งล่วงหน้า 7 วัน        |
+---------------------+---+----------------------------------------------+

3.  สัญญาการจัดการกองทุนส่วนบุคคล

+---------------------+---+---------------------------------------------+
|   ชื่อสัญญา            | : | สัญญาการจัดการกองทุนส่วนบุคคล                    |
+---------------------+---+---------------------------------------------+
| คู่สัญญา               | : | บริษัทหลักทรัพย์จัดการกองทุน ทิสโก้ จำกัด และ บริษัท    |
|                     |   | ไอทีวี จำกัด (มหาชน)                           |
+---------------------+---+---------------------------------------------+
| วันที่ลงนามสัญญา        | : | 20 พฤศจิกายน 2551                            |
+---------------------+---+---------------------------------------------+
| ระยะเวลาสัญญา        | : | 20 พฤศจิกายน 2551 ถึง 19 พฤศจิกายน 2552        |
|                     |   | อายุสัญญา 1 ปี ต่ออายุได้อีกคราวละ 1 ปี โดยอัตโนมัติ   |
|                     |   | โดยวันที่ 20 พฤศจิกายน 2553 มีการต่ออายุสัญญาต่อไปอีก |
|                     |   | 1 ปี และ วันที่ 20 พฤศจิกายน 2554                |
|                     |   | มีการต่ออายุสัญญาต่อไปอีก 1 ปี จนถึงวันที่ 19 พฤศจิกายน |
|                     |   | 2555                                        |
+---------------------+---+---------------------------------------------+
| รายละเอียดสัญญา       | : | ดำเนินการบริหารเงินลงทุนในตราสารหนี้              |
|                     |   | ตามนโยบายการลงทุนของไอทีวี                     |
+---------------------+---+---------------------------------------------+
| อัตราค่าบริการ         | : | อัตราร้อยละ 0.0675 ต่อปี                        |
|                     |   | ของมูลค่าทรัพย์สินสุทธิของกองทุนที่คำนวณได้เป็นรายวัน    |
|                     |   | การชำระค่าธรรมเนียม                           |
|                     |   | บริษัทห                                       |
|                     |   | ลักทรัพย์จัดการกองทุนรวมจะหักจากกองทุนเป็นรายไตรมาส |
|                     |   | ภายใน 15 หลังจากวันสิ้นไตรมาส                   |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน     |
+---------------------+---+---------------------------------------------+

4.  สัญญาการจัดการกองทุนส่วนบุคคล

+---------------------+---+---------------------------------------------+
| ชื่อสัญญา              | : | สัญญาการจัดการกองทุนส่วนบุคคล                    |
+---------------------+---+---------------------------------------------+
| คู่สัญญา               | : | บริษัทหลักทรัพย์จัดการกองทุน ไทยพาณิชย์ จำกัด และ     |
|                     |   | บริษัท ไอทีวี จำกัด (มหาชน)                      |
+---------------------+---+---------------------------------------------+
| วันที่ลงนามสัญญา        | : | 22 พฤศจิกายน 2553                            |
+---------------------+---+---------------------------------------------+
| ระยะเวลาสัญญา        | : | 22 พฤศจิกายน 2553 ถึง 21 พฤศจิกายน 2554        |
|                     |   | อายุสัญญา 1 ปี ต่ออายุได้อีกคราวละ 1 ปี โดยอัตโนมัติ   |
|                     |   | โดยวันที่ 21 พฤศจิกายน 2554 มีการต่ออายุสัญญาต่อไปอีก |
|                     |   | 1 ปี จนถึงวันที่ 21 พฤศจิกายน 2555                |
+---------------------+---+---------------------------------------------+
| รายละเอียดสัญญา       | : | ดำเนินการบริหารเงินลงทุนในตราสารหนี้              |
|                     |   | ตามนโยบายการลงทุนของไอทีวี                     |
+---------------------+---+---------------------------------------------+
| อัตราค่าบริการ         | : | อัตราร้อยละ 0.0675 ต่อปี                        |
|                     |   | ของมูลค่าทรัพย์สินสุทธิของกองทุนที่คำนวณได้เป็นรายวัน    |
|                     |   | การชำระค่าธรรมเนียม                           |
|                     |   | บริษัทห                                       |
|                     |   | ลักทรัพย์จัดการกองทุนรวมจะหักจากกองทุนเป็นรายไตรมาส |
|                     |   | ภายใน 15 หลังจากวันสิ้นไตรมาส                   |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 30 วัน     |
+---------------------+---+---------------------------------------------+

5.  สัญญาแต่งตั้งผู้รับฝากทรัพย์สินกองทุนส่วนบุคคล

+---------------------+---+---------------------------------------------+
|   ชื่อสัญญา            | : | สัญญาแต่งตั้งผู้รับฝากทรัพย์สินกองทุนส่วนบุคคล           |
+---------------------+---+---------------------------------------------+
| คู่สัญญา               | : | ธนาคารทหารไทย จำกัด (มหาชน) และ บริษัท ไอทีวี    |
|                     |   | จำกัด (มหาชน)                                |
+---------------------+---+---------------------------------------------+
| วันที่ลงนามสัญญา        | : | 20 พฤศจิกายน 2551                            |
+---------------------+---+---------------------------------------------+
| ระยะเวลาสัญญา        | : | 20 พฤศจิกายน 2551 ถึง 19 พฤศจิกายน 2552        |
|                     |   | อายุสัญญา 1 ปี ต่ออายุได้อีกคราวละ 1 ปี โดยอัตโนมัติ   |
|                     |   | โดยวันที่ 20 พฤศจิกายน 2553 มีการต่ออายุสัญญาต่อไปอีก |
|                     |   | 1 ปี และ วันที่ 20 พฤศจิกายน 2554                |
|                     |   | มีการต่ออายุสัญญาต่อไปอีก 1 ปี จนถึงวันที่ 19 พฤศจิกายน |
|                     |   | 2555                                        |
+---------------------+---+---------------------------------------------+
| รายละเอียดสัญญา       | : | ดำเนินการรับฝากทรัพย์สิน                         |
|                     |   | ที่ได้มาจากการลงทุนในตราสารหนี้                   |
+---------------------+---+---------------------------------------------+
| อัตราค่าบริการ         | : | อัตราร้อยละ 0.0125 ต่อปี ของมูลค่าทรัพย์สินสุทธิ ณ     |
|                     |   | วันทำการสุดท้ายของสัปดาห์และทุกวันสุดท้ายของเดือน     |
|                     |   | โดยคำนวณเป็นรายสัปดาห์ การชำระค่าธรรมเนียม       |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน     |
+---------------------+---+---------------------------------------------+

6. สัญญาแต่งตั้งผู้รับฝากทรัพย์สินกองทุนส่วนบุคคล

+---------------------+---+---------------------------------------------+
| ชื่อสัญญา              | : | สัญญาแต่งตั้งผู้รับฝากทรัพย์สินกองทุนส่วนบุคคล           |
+---------------------+---+---------------------------------------------+
| คู่สัญญา               | : | ธนาคารไทยพาณิชย์ จำกัด(มหาชน)และ บริษัท ไอทีวี     |
|                     |   | จำกัด (มหาชน)                                |
+---------------------+---+---------------------------------------------+
| วันที่ลงนามสัญญา        | : | 22 พฤศจิกายน 2553                            |
+---------------------+---+---------------------------------------------+
| ระยะเวลาสัญญา        | : | 22 พฤศจิกายน 2553 ถึง 21 พฤศจิกายน 2554        |
|                     |   | อายุสัญญา 1 ปี ต่ออายุได้อีกคราวละ 1 ปี โดยอัตโนมัติ   |
|                     |   | โดยวันที่ 21 พฤศจิกายน 2554 มีการต่ออายุสัญญาต่อไปอีก |
|                     |   | 1 ปี จนถึงวันที่ 21 พฤศจิกายน 2555                |
+---------------------+---+---------------------------------------------+
| รายละเอียดสัญญา       | : | ดำเนินการรับฝากทรัพย์สิน                         |
|                     |   | ที่ได้มาจากการลงทุนในตราสารหนี้                   |
+---------------------+---+---------------------------------------------+
| อัตราค่าบริการ         | : | อัตราร้อยละ 0.0125 ต่อปี ของมูลค่าทรัพย์สินสุทธิ ณ     |
|                     |   | วันทำการสุดท้ายของสัปดาห์และทุกวันสุดท้ายของเดือน     |
|                     |   | โดยคำนวณเป็นรายสัปดาห์ การชำระค่าธรรมเนียม       |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน     |
+---------------------+---+---------------------------------------------+

7. สัญญาเช่าพื้นที่สำนักงานปัจจุบัน

เมื่อวันที่ 7 มีนาคม 2550 ไอทีวีได้รับหนังสือแจ้งบอกเลิกสัญญาเข้าร่วมงานฯ
เป็นผลสัญญาเข้าร่วมงานฯ ดังกล่าวสิ้นสุดลง
ทำให้ไอทีวียกเลิกสัญญาเช่าพื้นที่ตั้งสถานีโทรทัศน์และสัญญาการค้าทั้งหมด ตั้งแต่วันที่ 8 มีนาคม
2550 เป็นต้นมา โดยมีสัญญาเช่าพื้นที่ที่ยังคงมีผลบังคับใช้อยู่มีสาระสำคัญของสัญญา ดังนี้

+------------------+---+------------------------------------------------+
| ชื่อสัญญา           | : | สัญญาเช่าพื้นที่ในอาคารชินวัตรทาวเวอร์ 3                |
+------------------+---+------------------------------------------------+
| คู่สัญญา            | : | บริษัท เอสซี แอสเสท คอร์ปอเรชั่น จำกัด (มหาชน) และ    |
|                  |   |                                                |
|                  |   | บริษัท ไอทีวี จำกัด (มหาชน)                         |
+------------------+---+------------------------------------------------+
| วันที่ลงนามสัญญา     | : | 9 ธันวาคม 2554                                  |
+------------------+---+------------------------------------------------+
| ระยะเวลาสัญญาเช่า  | : | 1 มกราคม 2555 ถึง 31 ธันวาคม 2557                |
+------------------+---+------------------------------------------------+
| รายละเอียดพี้นที่เช่า  | : | จำนวนพื้นที่เช่า 32 ตารางเมตร                       |
+------------------+---+------------------------------------------------+
| อัตราค่าเช่า        | : |   18,400 บาทต่อเดือน                             |
|                  |   |   โดยผู้เช่ามีสิทธิขอต่อสัญญาได้โดยแจ้งล่วงหน้าไม่น้อยกว่า 90 |
|                  |   |   วัน                                           |
|                  |   |   ผู้ให้เช่าขอสงว                                  |
|                  |   | นสิทธิในการขอปรับอัตราค่าเช่าได้ตามสภาพเศรษฐกิจในขณะนั้น |
|                  |   |   ไม่เกินร้อยละ 15 ของอัตราค่าเช่าเดิม                |
+------------------+---+------------------------------------------------+

ลิขสิทธิ์รายการ

ไอทีวีมีมูลค่าทางบัญชีของลิขสิทธิ์รายการและต้นทุนผลิตรายการ ณ วันที่ 31 ธันวาคม 2554 จำนวน
103 ล้านบาท โดยเมื่อวันที่ 7 มีนาคม 2550 ไอทีวีได้รับหนังสือแจ้งบอกเลิกสัญญาเข้าร่วมงานฯ
เป็นผลให้สัญญาเข้าร่วมงานฯ ดังกล่าวสิ้นสุดลง ซึ่งเป็นข้อบ่งชี้ของการด้อยค่าของค่าลิขสิทธิ์รายการ
ซึ่งได้รับรู้ผลขาดทุนจากการด้อยค่าของสินทรัพย์ดังกล่าวจำนวน 103 ล้านบาท

2. บริษัท แมทช์บอกซ์ จำกัด

บริษัท แมทช์บอกซ์ จำกัด (เอ็มบี)
ดำเนินธุรกิจให้บริการด้านออกแบบความคิดสร้างสรรค์และสื่อสารโฆษณาแบบครบวงจร

ลักษณะการประกอบธุรกิจ

เอ็มบีจดทะเบียนก่อตั้งเป็นบริษัทจำกัด เมื่อวันที่ 13 มีนาคม 2534 ด้วยทุนจดทะเบียน 9 ล้านบาท
โดยมี บมจ. ชิน คอร์ปอเรชั่น เป็นผู้ถือหุ้นใหญ่ในสัดส่วนร้อยละ 99.96

เอ็มบีประกอบธุรกิจหลักในการให้บริการด้านออกแบบความคิดสร้างสรรค์ให้กับสินค้าและบริการของลูกค้า
รวมทั้งจัดซื้อ สื่อโฆษณาทุกประเภท และรับจ้างผลิตชิ้นงานและวัสดุโฆษณาผ่านทางโทรทัศน์
หนังสือพิมพ์ วิทยุ ป้าย และเว็บไซต์ รวมทั้งงานด้านสิ่งพิมพ์ต่างๆ

รายได้จากลูกค้าของเอ็มบีในปี 2554 แบ่งออกเป็นลูกค้าภายในกลุ่มอินทัช สัดส่วน 96%
และลูกค้าภายนอกกลุ่ม 4%

การประกอบธุรกิจแต่ละสายผลิตภัณฑ์

1.  บริการด้านออกแบบความคิดและวางแผนกลยุทธ์โฆษณาอย่างสร้างสรรค์ให้กับสินค้าและบริการของลูกค้า
    ลูกค้าของเอ็มบี มีทั้งภายในและภายนอก โดยในการแแข่งขัน
    เอ็มบีจะเข้าไปร่วมเสนอตัวอย่างชิ้นงานโฆษณาให้กับลูกค้าร่วมกับบริษัทผู้สร้างสรรค์งานโฆษณารายอื่นๆ
    ในช่วงระยะเวลาที่ผ่านมา เอ็มบีมีชื่อเสียงและได้รับการยอมรับจากตลาด
    ในเรื่องการทำโฆษณาสื่อสารในสินค้าประเภทเทคโนโลยีสื่อสารและโทรคมนาคม

2.  บริการด้านสื่อโฆษณา เป็นบริการที่จัดหาเนื้อที่โฆษณาทั้งโทรทัศน์ หนังสือพิมพ์ วิทยุ
    ป้ายกลางแจ้ง และอินเทอร์เน็ต

3.  บริการด้านการผลิตชิ้นงาน วัสดุโฆษณา เพื่อนำไปดำเนินการลงโฆษณาในเนื้อที่โฆษณา

4.  บริการด้านสิ่งพิมพ์ต่างๆ ทั้งด้านออกแบบและจัดพิมพ์ในรูปแบบต่างๆ

5.  บริการด้านการจัดกิจกรรม ( Event Marketing)
    ซึ่งบริษัทได้รับความไว้วางใจให้เป็นผู้วางแผนจัดงานกิจกรรมทางการตลาดให้กับองค์กรของรัฐ
    และบริษัทใหญ่ๆ ได้แก่ บรรษัทบริหารสินทรัพย์ไทย และการบินไทย

6.  บริการงานด้านดิจิตอลและสื่อใหม่ๆ (Digital and New Media)
    เพื่อลูกค้าที่ต้องการสื่อรูปแบบใหม่ๆ เพื่อเจาะกลุ่มเป้าหมายเฉพาะเจาะจง

ปัจจัยความเสี่ยง

ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของเอ็มบี สามารถสรุปได้ดังนี้

1.  ลูกค้าหลักใช้งบโฆษณาลดลง หรือเปลี่ยนบริษัทโฆษณา

2.  การแข่งขันในตลาดโดยเฉพาะด้านราคาค่าธรรมเนียมในการให้บริการ

3.  ภาวะเศรษฐกิจที่ผันผวนมีผลต่อการวางแผนใช้จ่ายงบโฆษณาของลูกค้า

+-----------------------------------------------------------------------+
| []                                                                    |
+-----------------------------------------------------------------------+
|                                                                       |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 6                                                           |
|                                                                       |
| รายงานคณะกรรมการตรวจสอบ                                               |
+-----------------------------------------------------------------------+

[]

[]

+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 7                                                           |
|                                                                       |
| รายงานความรับผิดชอบของคณะกรรมการต่อรายงานทางการเงิน                       |
+-----------------------------------------------------------------------+

[]